नेवा: खँग्व:या पिला 


कृतः पिकाकया स्वसः व स्वीछगूगु पिथना 


नेवा: खँग्व:या पिला 


(भाषा) 


च्वमिपिं 
मोतिलक्ष्मी शाक्य 
मनदेवी ताम्राकार 
प्रतिसरा साय्‌मि 


कलर बिकने 
७७७७ 
ब्ब्ढा 


११४२. २०. ३३१ 


नेवा: खँग्व:या पिला 


च्वमिपिं : मोतिलक्ष्मी शाक्य, मनदेवी ताम्राकार, प्रतिसरा सायूमि 
विधा : भाषा 

पिकाक : कुतः पिकाक, तिबुक्छेँ, ख्वप, नेपालमण्डल । 

न्हापां : न्यासः (५००) गू 


: सन्‌ २०२३ 
: ने.सं. ११४३/ बु.सं. २५६७/ वि.सं. २०८० 
स्‌ : स्वसः (३००-) तका 


सफ्‌ छायपा : बिमल ताम्राकार 
दब: डिजाइन : निकेश वैद्य 
ISBN : 978-9937-750-47-9 


Newa khangwanya pila - Motilaxmi, Manadevi, Pratisara (2023) 


थाक : न्य्‌ विद्या प्रिण्टिङ्ग प्रेस, सुक्‌ध्वाका, ख्वप, नेपालमण्डल । 


? SS 


लुपा: 


- बिमल ताम्राकार 
थ्व नेवा: खंग्वःया पिला बान्कि लुइकेगु ज्या निदं स्वया न्ह्यःहे 
जूगु खँ बाखंमि व प्रवन्धकार मोतिलक्ष्मी शाक्यजु कनादीगु खः । 
उबले हे वयकलं मनदेवी ताम्राकारजु, प्रतिसरा सायमिजुपिं नापं 
जाना: अनुकरणात्मक खँग्व: (उबां खँग्व:) मुना: उकियात हे सफू कथं 
पिथनेगु खँ कनादीगु खः । अनुकरणात्मक खँग्व:या खँ वलकि नेपालभाषा 
शिरोमणि रमापतिराज शर्माजु लुमनावइ । वयूकलं थ्व ख्यलय्‌ न्ह्यपुति 
नायेका: तधंगु हे ज्या यानादीगु दु । वयूकःपिं स्वम्ह ततापिसं 
अनुकरणात्मक खँग्व: जक मुना सफू पिकाइगु ज्वी धका: जिं लिसमां 
यानागु खः । तर वयूकःपिसं सफू दयेका छवया हयादीबलय्‌ सफूयात 
प्यब्वय्‌ ब्वथला तयादीगु दु । न्हापांगु ब्वय्‌ नयेगु, न्हिलेगु, त्वनेगु, 
फ्यतुइगु, न्यासि वनेगु, स्वयेगु, स्वइगु, ख्वयेगु, द्यनेगु, हालेगु व 
न्ववायेगु, सीगु याना: ११गू क्रियायात कयाः ग्वगू पहल यायेगु/ धायेगु 
याः धयागु दसि-खँपु नं बिया स्पष्ट यानादीगु दु । 
नयेगु पहः हे ९५गू पहः दुगु थ्व सम्पन्न भाषा खः । थ्व भाय्‌ 
मल्हातकि ला व नःपहः दक्वं चाय्‌ ल्वाक ज्यानावनीगु जुल । भी स्वम्ह 
ततापिं जानाः त:कुतलं हे थुकियात च्वज्याय्‌ हयादीगु दु । छगू कथं 
अभिलेखिकरण यानादीगु दु । थौंकन्हय्‌ नेवाःतय्‌ थः मस्तय्‌ नेवाः भाय्‌ 
मस्यनेगु याना हयेधुंकल । थः मस्तय्‌त नेवाः भाय्‌ मस्यनाः गनं गनं 
मछिनकि 'धाःगु थु लिस: बिइमसः’ धकाः भ्याचिया ख्वाःपाः पुयाः लिसः 
बिइपिं नेवाःत भी दथुइ यक्व दु । अथेसां कन्हेया पुस्तां थ्व सफूया 
अध्ययन यानाः नं सयेकी सीकी तिनि धयागु आस याना । 
अथेहे निगूगु व्वय्‌ क्रियानापं हे स्वापू दुगु अनुकरणात्मक 

शब्द (उबां खँग्व:) दु । खँल्हाबल्हाय्‌ वा च्वज्याय्‌ छयलीगु क्रियाया 
तिख्खरता अनुकरणात्मक शब्द पिज्वयेकी । छुं नं ज्या यातकि व ज्या 
गुकथं गय्‌ याना जुल वा यात धयागु खँ थ्व उबां खँग्वल स्पष्ट यायेगु 
याइ । नयेगु क्रियाया खँ ल्हातधा:सा न:म्हसिनं गय्‌ गुकथं नल धयागु 
खँ व अनुकरणात्मक खंँग्वलं त्याजिक खँ कनी । गथेकि - कृपुकृपु 
नल । क्वापक्वाप नल । मुरुमारु न्ह्यया: नल । लुकुलुकू नल । 
ल्वाकालिकि नल । ल्वाकाल्वाका नल । स्वाप्रास्वाप्रा नल । थज्याःगु 
अनुकरणात्मक शब्दं मेमेगु शब्द विकास जुइ । तम्वःतय्‌ सुसु यायेगु 
छता ज्याभः दु । उकियात सुयांचा धाइ । थ्व शब्द सुसु याड़ाचां 
विकास जूगु खः । अथेहे कायहं कइगु ज्याभःयात कयाचा धाइ । व नं 
सुयांचा थे हे विकास जूगु शब्द खः । च्वसायात थुकथं च्वयांचा धाये 
नं जुयावइ । 

स्वब्वय्‌ भी नेवाःतय्‌ ल्याखय्‌ नं यक्व विश्वास यायेगु याः । 
च्या हालकि दसा मभिनेयः धाइ । न्हय्‌गू मभिं ल्या: मभिं धाइ । थ्व 
ब्वय्‌ वयूकःपिं स्वम्ह ततापिसं छि ल्या: निसें नीछगू ल्या: तक धार्मिक, 
संस्कार, संस्कृतिया ज्वलंया नां न्ह्यब्वयादीगु दु । थ्व द्याय्‌ दापु, 
ध्यबाया ल्या: छ्यलाज्यलायात नं ब्वयादीगु दु । 

प्यंगूगु ब्वय्‌ नेवाःतयगु तिसा, स्वनिगःया यें, यल, ख्वपया 
थायबाय, नेवा: बस्तीया नां थौंकन्हे स्यंका छयलाहःगु नां, यँ लागाया 
बहा:बहीया नां, व नेपालभाषां सिसाबुसाया नां नं न्ह्यब्वयादीगु दु । 

स्वम्ह ततापिनिगु चिन्ता धयागु थःम्हं सःगु स्यूगु भीगु मां 
भायया धुकूयात लिपाया पुस्तायापिंत ज्या ख्यले दयेमा धयागु ख: । 
वयकःपिं स्वम्ह जानाः तसक मेहनत यानाः हिचःति हायेका थ्व सफू 
च्चयादीगु दु । 

मनदेवी ताम्राकारजुं थःगु बाखनय्‌ फच्छिंफत्ले नेवाः खँग्वः, 
नेवाःपहःयात नालाः बाखं च्वयेगु यानाः च्वनादीगु दु । अथे हे मोतिलक्ष्मी 

शाक्यजुँ 'जिं खना थें लगं त्वा: व लं त्वाःया ल्हासा नेवाः, 'झीगु 
तिसा, कासा व भ्वय्‌घासा', 'नेपालभाषाया भाषा सन्हू' व 'झीगु नेवा: 
संस्कार व संस्कृतिया धुकूपिक' प्यंगू प्रबन्ध सफू नेवाःख्यःया सागर 
च्वयादीधुंकगु दु । अथेहे प्रतिसरा सायमिजु कवयित्री जूसा नं लिफः' 
सफू च्वया: भीगु तना वनेत्यंगु यक्व शब्द मुनेगु ज्या यानादीधुंकूगु 
दु । 

नेपालभाषा आधुनिक कविताया खं ल्हायेबलय्‌ सकसिया 
मिखाय्‌ न्ह्यलुयावइम्ह व्यक्तित्व कवि पूर्ण वैद्यजु खः । वयूकलं थः 
विद्यार्थीतयूत हःपा: व तिबः बियाः नेपालभाषाया ख्यलय्‌ च्वमिकथं थने 
हयादिल । बाखंया ख्यलय्‌ मनदेवी ताम्राकार व मोतिलक्ष्मी शाक्य 
बाखंच्चमिकथं न्ह्यज्यानाच्चनादीगु दुसा पूर्ण वैद्यया पला:ख्वाँय्‌ लिना: 
प्रतिसरा सायूमिजु कवयित्री कथं न्ह्यज्यानाच्चनादीगु दु । वयक:पिं व 
वयूकःया पासापिं आधुनिक कवि पूर्ण वैद्यजुप्रति तसकं नतमस्त 
जुयादी । वयूकःपिं स्वम्ह ततापिनि थ्व पिदनेत्यंगु 'नेवाः खँग्वःया 
पिला' आधुनिक कवि पूर्ण वैद्यजु दीबलय्‌ हे पिथनेगु मनसुवा यानादीगु 
खः । निकःगु कोरोना ल्वयया लहरय्‌ ने.सं. ११४१ गुंलागा: चौथि कुन्हु 
अकल्पनिय कथं वयूकः मदयावन । वय्‌कःयात लुमंकाः वयूकःया निदं 
तिथि कुन्ह लाका: थ्व “नेवा: खँग्वःया पिला’ पिथनेगु ज्या जुयाच्चंगु दु । 
वयकःपिनि गुरुप्रति दुगु आस्था यानाः थ्व सफुतिं मूर्तरूप कायेखंगु 
दु । वयूकःपिं स्वम्ह ततापिं मनदेवी ताम्राकार, मोतिलक्ष्मी शाक्यजु व 
प्रतिसरा सायमिजुपिंत दुनुगलं निसें भिंतुना व सुभाय्‌ देछानाच्चना । 

थ्व सफूयात कया: भिंतुना बियादीम्ह हनेबह:म्ह साहित्यकार 
भाजु हितकरवीरसिंह कंसकारजु, थ्व समालोचना यानादीम्ह पूर्ण 
ताम्राकारजु, थ्व सफू टाइप यायेगुया नापं भाय भिंकेगु ज्या यानादीम्ह 
पौभाः सायमिजुपिंत कृत: पिकाकपाखें दुनुगलंनिसें सुभाय्‌ देछानाच्चना । 

पिला धयागु छु ? वयूकःपिं स्वम्ह ततापिसं खंगु नं दु। 

थौंकन्हय्‌ पिला धयागु छु धका: हे मसीधुंकल । प्रतिसरा सायमिजुं 
नेपालभाषा परिषद्य्‌ खंगु जुयाच्वन । किपा मदु । द्यबलय्‌ पिलाया 
किपा ब्वया बियेदुसा पिला धयागु थ्व धका: सकसिनं सी । स्वम्ह 
ततापिनिगु कुतलं पिलाया स्वपा किपा प्राप्त जुल । व स्वपा किपा 
निकेश वैद्ययात छूवयाः बिया । वयकलं थम्हं फुचाःथें द्यब:किपा 
डिजाइन यानाबिल । निकेश वैद्ययात नं सुभाय्‌ द्यछानाच्वना । 
जय नेपालभाषा ! 
७ 
ने.सं. ११४३ गुंलाथ्व षष्ठी मंगलवा: 
कृतःछँ, भुलांचा, ख्वप 

जिमिगु नुगःखँ 


- मन मोति प्रति 

नुगःया भाव प्वंकेगु थी थी लँपु मध्यय्‌ “भाय” मुख्य खः । 
भाय्‌ जातीयताया म्हसीका खः । म्हसीकाकथं भाय्‌ ल्हायेगु जातीयता 
खः । खँ ल्हायेगु पहः हे भायया लस्सा जुयाः ब्वलनी । 

प्राणीपिन्सं थःगु जातीयता म्वाका तयेत दकलय्‌ न्हापां थःगु 
भायया संरक्षण यायेमाः । त्वःफिके मज्यूगु आपालं कर्तव्य मध्यय्‌ 
भाषा संरक्षण छता मू कर्तव्य खः । 

न्ह्याथें जाःपिं प्राणीतय्‌ थःथःगु जातिगतकथं थःथःगु भाय्‌ 
दइ । भंग: पंक्षीतयूसं थःथःगु जातीयता व्वयाः प्राकृतिक पहलं थःगु 
भाव प्वंकी । थी थी जंगली पशुत थःगु पहलं हालाजुइ धाःसा मिखां 
न्ह्याये मदुपिं की, पतंगतय्‌ नं थःथःगु प्रकृतिकथं भाय्‌ अवश्य दइ । 

नेवाः संस्कृतिया आपालं धन सम्पति दुसां जिमिसं मात्र थ्व 
“नेवाः खँग्व:या पिला” सफुती न्हिया न्हिथं छ्यलाबुलाय्‌ वइगु खँग्वः 
जक न्त्यंकागु खः । न्ट्यंकथं फु थें चाः थें जक मुंका स्वयागु खः । 

जिपिं स्वम्ह पासापिं मन, मोति, प्रतिया नुगलय्‌ थुगुसी 
नेपालभाषा खँग्वःया महासागरं छपासः लः तुया: काये थें नापनापं वइगु 
ज्वराज्वरागु व बिज्वरागु खँग्व: मुनेगु सहलह जुल । थुगुसी बाखं, 
निवन्ध, प्रवन्ध, कविता सफू पिमकासेँ थ्व छगू न्हूगु विषयस दुहां 
वनेगु धकाः स्वम्हसिनं क्व:छिना । छँय॒ दुने छँय पिने न्ह्याथाय्‌ वंसां, 
च्वंसां खँग्वः स्वम्हसिनं मुना जुया । आपा: यानाः न्हिथं कीसं छयला 
वयाच्चनागु क्रियाया खँग्व: हे जक मुनेगु कृत: या:सां लिपा सफूया 
रूप बुलुहुं हिलावन । पुलां पुलांगु तनाः वनेत्यंगु खंग्वः, तिसाया नां, 

थायया नां, नयेगु, न्हिलेगु, त्वनेगु, फ्यतुइगु, न्यासि वनेगु, स्वयेगु, 
ख्वइगु, द्यनेगु, हालेगु, न्ववायेगु पह, सीगुयात धाइगु खँग्व: व म्हया थी 
थी अंगं पिदनीगु सः, नेवा: संस्कृतिया थी थी पक्ष आदियात छ्यलीगु 
खँग्व: मुनेगु भवलय्‌ आपालं विषयस जिपिं दुहां वना । थ्व बःचाधंगु 
“नेवाः खँग्वःया पिला” सफुती फयां फक्व भीगु खँग्व: भी लिपाया 
पुस्तायात लःल्हाना: थकेगु जिमिगु तातुना खः । 

थुगु सफूचाय दुनेच्वंगु भयांजुपाः, इकंक, विरसिक्का, बान्सा, 
दिन्कि आदि आपालं पुलां पुलांगु खँग्व: गुलिखे थोंकन्हय्‌ छयलाबुलाय्‌ 
मवये धुंकल । थ्व जिमिसं हाकनं लुमंकेत, छ्यलाबुलाय्‌ हयेत कुतः 
यानागु दु । 

जिमिगु थ्व ग्वसाः मांभायया ख्यलय्‌ जिमित जिमिगु म्हसीका 
बियादीम्ह श्रद्धेय गुरु पूर्ण वैद्ययात न्ह्यथनाबलय्‌ “बांलाःगु ज्या 
यायेत्यन का छिमिसं, भीगु साहित्य धुकृती थज्याःगु कृति नं माः” 
धकाः लयूताया दीगु लुमना वइ । कोभिडया महामारी न्ह्यव॑निसें 
ग्वसाः ग्वयाः जूसां जीवनय्‌ वइगु थी थी पंगलं यानाः थ्व सफू 
पिकायेत जिपिं लिपा लानावन । थ्व हे दथुइ नां हे काये मत्यःगु ल्वय्‌ 
कोरोनां जिमि गुरु ने.सं. ११४१ गुंलागा: चौथि, बसुबार (वि.सं. 
२०७८ भाद्र १०)खुन्ह मत्यवं दिवंगत जुल । जिमिगु जीवनय्‌ शिक्षाया 
गबलें पा: मजुइग ज्ञान सदां इना:, जिमित सुवा: बियाच्वनीगु गुरुया 
लहा: सदांया निंतिं तनावन । गुरुया ज्ञान व सुवाःया ल्हा: लुमंकाः 
वय्‌कःया निदँया पुण्य तिथिया लुमन्तिइ जिमिसं वयूक:यात थ्व सफू 
“नेवाः खँग्वःया पिला” सश्चद्धां द्यछाना च्वना । 

थःगु मूवंगु नुगःखँ च्वया: माःथाय्‌ माःकथं सल्हा बियादीम्ह 
श्रद्धेय गुरु हितकर वीर सिंह कसकारजुयात श्रद्धापूर्वक सुभाय्‌ द्यछाना 
च्चना । जिमिगु थ्व “नेवाः खँग्व:या पिला” सफू च्वयेगु भवलय्‌ माःकथं 


खु :: नेवाः खँग्वःया पिला 


सहसह व नापं समालोचना मन्तव्य च्वया: बियादीम्ह हनेबह:म्ह 
नांदंम्ह समालोचक साहित्यकार भाजु पूर्ण ताम्राकारजुयात नं आपालं 
सुभाय्‌ द्यछाना । व्याकरण, सुद्धासुद्धि सकतां पायछि यानाः टाइपिंग व 
नुगःखँ च्वया: ग्वाहालि बियादीम्ह हनेबह:म्ह व्याकरणविज्ञ भाजु पौभाः 
सायमियात नं दुनुगलंनिसें सुभाय्‌ ! 

अथे हे कम्प्यूटर लेआउट सकतां इलय्‌ हे पित बीत सफूयात 
बां बियादीम्ह कृत: पिकाकया नायः भाजु बिमल ताम्राकारजुयात नं 
यक्व यक्व सृभाय्‌ ! 

द्यबःया नितिं पिला सन्हूया किपा चूलाका बियादीपिं हनेबहःम्ह 
प्रा. प्रेमशान्ति तुलाधरजु व पासा विद्या दलीजुपिंत नं दुनुगलंनिसें 
सुभाय्‌ द्यछानाच्वना । मनूया म्ह्वसः धाये थें सफूया सिन्ह: धयागु हे 
द्यबः खः । थुकथं सफूयात ल्वयेक द्यब: डिजाइन यानादीम्ह निकेश 
वैद्यजुयात नं सृभाय्‌ यछानाच्वना । 

थुगु सफ्‌ पिथनेत मा:बलय्‌ माःकथं सहलह बिया: ग्वाहालि 
याना दीपिं साहित्यकार भाजु लक्ष्मणकृष्ण ताम्राकार व जिमि कलेजं 
निसेंया पासा जानकी रघुवंशीपिन्त दुनुगलंनिसें सुभाय्‌ बियाच्चना । 

जिमिगु थ्व सफू व्वनादीपिं व्वँमिपिं सकलसितं आपालं सुभाय्‌ ! 
खँग्व:या समुद्रय्‌ न्ह्याक्व तुया का:सां उलि हे लुयावइ । जिमिसं फुक्व 
चाक्व जक मुना: छिकपिन्त ल:ल्हाना च्वना । दृंबिद्रंया भाला जिमिगु । 
सफू ब्वना नुगःखँ प्वंकेगु भाला छिकपिनिगु ! सुभाय्‌ ! 

७ 
(मनदेवी, मोतिलक्ष्मी, प्रतिसरा) 


नेवा: खँग्वःया पिला :: न्ह॒य्‌ 


जि] भिघुना 


लैपालजाणाथा तस्सके नोजएपि -स्वम्ह ममजु हास्तिपि कारे न 
प्रबन्ध -न्वमि मोलिलकी शाक्त , व्ककियित्री प्रतिसरा स्पासूमि वा 
बारवे ज्यमि मनवेवी ताम्चाकानपिनि दुर्मसु छुतले पिट्णु थु 
< मेवा; रवेंग्व, आ पविता ? नैपालमाम्ा साहिता 5 है कातिक ग्ससु- 
ल्याऱ्यु सु ज्यूय जि रवना | थयूकरविंत जि. सक्न सक्न ल्नितुना | 

राष्ट्र काझानाच्बगु की नेवाः जालिया बिस्कप&' घा तजिल्लजि, 
सामाजिक ति धार्मिक कु शितिश्विति छ विश्धिन्सनहार्‌ न सस्स्कार खा 
ब्सल्लाकुलाड जकारे मर्राओेन हलाल तश वी, म्रा CAE] 
नेपालामाषाम्स म्गालिक र्वेजका या प्रकतिमात कमा: हलिम है. मन्न 
झाक आगे मू दुगु सत्मलामात त्रारत्तासिका, म्शेलिक नेला. शपस्व 
फ्सलुम्शला। शुरु -लछुतिइ डुश्याकातापु तस्सके -च्वच्छा मिड ' ॥, ज्या 
ताल । 

करभे डे भें, भला, रग्वपा स्कनिराएसा बडा: बडी, दरे, -नुक, 
ननिजा लिस्सेलिसे जोकमे -प्याखे , थी थी विसा, सिसा बु स। , ताता 
साथारण जाना नेवा. रकेउन'ल डूररलाबुला भलाफाना मलनेमा 
भ्रण्णु मने तसे म्लाना, डने नमेरु , न्डिले] , त्यनेपु, फनु इ] , 
न्यास्त्वनेएु , स्वसु » रम्क्भे „ अनेणु „ डालेजु „ ननाश सिव 
क्िझाशी स्त जसा न्साकड्ारिक पढ! इल्ला निदु मिना रर्नेउन! मा 
अळी पिज्वडकप्य रकपु तक दभकाः मनया दे ₹्पुलिं 'कध्ययनःशीष्न 
ठवनामि पिति] युग मात सालेत तालाएु डु मधासे मा. | 

छडिं , थु पिला उबा दिइपि मोति लक्ष्मी -शाकप , 
प्रतिसरा साङूमि था मनदेकी लाम्ाळारा स्वम्ह सु सणनशील्तता + 
भेर्ष न कुतासात -म्बच्आासे' डाकर्ने धक्‍्क जिंतूता देच्याया । सुभा | 

४ € 

नेवाः खँग्व:या पिला :: गु 


जिगु भितुना 


- हितकरवीरसिंह कसकार 
नेपालभाषाया तसक नांजा:पिं स्वम्ह मयूजु हस्तिपिं बाखं व 
प्रबन्ध च्वमि मोतिलक्ष्मी शाक्य, कवयित्री प्रतिसरा सायमि व बाखं 
च्वमि मनदेवी तास्राकारपिनि दुग्यंगु कृतलं पिदंगु थुगु नेवा: खंग्वःया 
पिला' नेपालभाषा साहित्यया हे अतिक ग्यसु ला:गु सफू जूगु जिं 
खना । वयूकःपिंत जिगु यक्व यक्व भिंतुना । 
राष्ट्र कःघानाच्वंगु भी नेवाःजातिया बिस्कं पह:या तजिलजि, 
सामाजिक, धार्मिक, रीतिथिति, विधिव्यवहार व संस्कारया छ्यलाबुलाय्‌ 
चायेकं मचायेकं छ्यला वयाच्चंगु कीगु मांभाय्‌ नेपालभाषाया मौलिक 
खँग्वःया प्रकृतियात कया: हलिमं हे यक्व गर्व यायेथाय्‌ दुगु सत्यतायात 
वा:चायेका: मौलिक नेवा: खँग्व:त मात्तुमालाः थुगु सफुती दुथ्याकातःगु 
तस्सक च्वछायेबह:ःगु ज्या ताल । 
अथे हे येँ, यल, ख्वप स्वनिग:या बहा:, बही, छें, चुक, ननिया 
लिसेलिसें लोकमे-प्याखं, थीथी तिसा, सिसाबुसा, तःता साधारण 
ज्ञानया नेवा: खंग्वःत छ्यलाबुलां तापाना मवनेमा धयागु मनंतूँसे 
म्वानासूया दुने नयेगु, न्हिलेगु, त्वनेगु, फ्यतुइगु, न्यासि वनेगु, स्वयेगु, 
ख्वयेगु, चनेगु, हालेगु, न्ववायेगु थें ज्वःगु क्रियाशील ज्याया व्यावहारिक 
पहः उलाबिइगु नेवाः खँग्व:या अर्थ पिज्वइकथं खँपु तक दयेकाः ब्वया 
दिइगुलिं अध्ययनशील ब्वनामिपिनिगु नुगःयात सालेत ताःलाःगु दु 
मधासें मगाः । 
उकि, थुगु पिला स्वनादिइपिं मोतिलक्ष्मी शाक्य, प्रतिसरा 
सायमि व मनदेवी ताम्राकार स्वम्हसिगुं लगनशीलता, धैर्य व कूत:यात 
च्वछासे हाकनं छक: भिंतुना देच्छाया । सुभाय्‌ ! 
७ 

'नेवा: खॅग्व:या पिला'य्‌ दुस्वयाबलय्‌ 


- पूर्ण ताम्राकार 
थौं स्वयां न्ययदँ न्ह्यः रत्नराज्य लक्ष्मी गर्ल्स कलेजय्‌ कवि 
पूर्ण वैद्यजुया विद्यार्थीपिं मोतिलक्ष्मी शाक्य, मनदेवी ताम्राकार 
(तण्डुकार) व प्रतिसरा सायमिपिं खः । कलेजया कक्षाय पूर्ण वेद्यजुया 
हःपालं विद्यार्थी मयूजुपिंसं नेपालभाषा ख्यलय्‌ पला: छिना: च्वसा 
न्ह्याकादिल । थौं नेपालभाषा ख्यलय्‌ मोतिलक्ष्मी शाक्य कथाकार व 
प्रबन्ध निबन्धकार, प्रतिसरा सायूमि कवयित्री व मनदेवी ताम्राकार 
कथाकारकथं नां जाः । वय्‌कःपिं स्वम्हसियां गुरु पूर्ण वैद्यप्रति हनाबना 
तयाः सम्मान यानाच्वंगु खः। थौं नं मोतिलक्ष्मी शाक्य, मनदेवी 
ताम्राकार व प्रतिसरा सायमिपिनिगु च्चसां रचित 'नेवाः खँग्वःया पिला! 
सफू कवि पूर्ण वैद्य दिवंगत जूगु निद॑या तिथी श्रद्धाञ्जली द्यछाकथं 
पिथना दीगु दु । थ्व थः गुरु पूर्ण वैद्यप्रति धात्थेंगु सच्चा श्रद्धाञ्जली व 
सम्मान खः । थः गुरुप्रति वयूकःपिं स्वम्ह स्रष्टापिनिगु श्रद्धायात धात्थें 
च्वछाये बहःगु ज्या जूगु दु । 
नेपालभाषा नेपा: देयया छगू प्राचीन भाय्‌ खः । भाषिकाया 
वर्गीकरणकथं नेपालय्‌ ल्हाइगु चीन सँय्‌ भायखलःया भाय्‌ मध्यय्‌ छगू 
नेपालभाषा खः । चीन सँय्‌ भायया ५०० गू भाषाय्‌ न्यागू भायया जक 
लिपि दु । नेपालभाषा थ्व न्यागू मध्यय्‌ छगू लिपिवद्धगु व करिव 
१९०० द॑ ताःहाकःगु इतिहास दुगु भाय्‌ खः । विश्वया गुगु नं भायया 
थःगु हे पहः बाय्‌ स्वरुप दइ थें नेपालभाषाया नं छगू बिस्कगु स्वरुप 
दु । नेपालभाषाया दकलय्‌ त:जिगु मौलिक विशेषता हे नेवा: भायया 
एकाक्षरी स्वरुप खः । नेवाः भायया छगू हे खँग्व:, नाम, विशेषण व 
क्रियाया थी थी अर्थ वइकथं प्रयोग जुयाच्चंगु वा जुइफुगु खः । थ्व खं 


नेवा: खँग्व:या पिला :: संछि 


नेवाः खँग्व:या पिला' सफुतिं नं बांलाक उलाच्वंगु दु । 

सफूया नां 'नेवा: खंग्वःया पिला' शीर्षकं हे थ्व सफू नेवाः 
खँग्व:या धुक्‌ खः धयागु स्पष्ट या: । नेपालभाषाय्‌ पिदंगु पन्नाप्रसाद 
जोशीया “संक्षिप्त नेपालभाषा शब्दकोश' (ने.सं. १०७८) हे दकलय्‌ 
न्हापांगु शब्दकोश खः । वयां लिपा ईश्वरानन्दया 'धुकूपिक' (१०८२) 
क्रिया कोश, सत्यमोहन जोशीया 'सत्यकोष' (१०९९), “बःचाधंगु 
नेवाः खँग्वः धुक्‌' (११०७) व सच्छि खँग्वः (१११७) पिदन । थुपिं 
शब्दकोष सफू पिथना: नेपालभाषाय्‌ ह्याकि वनाच्वंगु खँग्व: धुक्‌ 
गाक्क परिपूर्ति जुल । नापं थुपिं सफू व्यवाहारिक रूपं नं उलि हे 
उपयोगी खंग्व:कोषकथं कायेगु याः । 

“नेवा: खँग्व:या पिला'य्‌ प्यंगू ब्व दु । उकी मध्यय्‌ न्हापांगु 
ब्वया क्रियाशील ज्याया व्यावहारिक पहलय्‌ नेपालभाषाया छगू हे 
क्रिया खँग्व: झण्डै सच्छिगू अर्थ वइगु वाक्य छयलाच्चंगु व छयलेज्यूगु 
खँ न्ह्यथना ब्यूगु दु । क्रिया खँग्व:या वाक्यय्‌ न्ह्यथनेन्ह्यः नयेगु, 
म्हितेगु, ब्वनेगु, फ्यतुइगु, न्यासि वनेगु, हालेगु क्रिया खंग्वःया बारे 
संक्षिप्तं तर पूवंक खँग्व:या व्याख्या यानातःगु दु, गुकि याना खंग्वःया 
अर्थ बांलाक ध्वाथुइ । सफूया छगू विशेषता थ्व खः । सफूया न्हापांगु 
ब्वय्‌ क्रिया खँग्व: नयेगु, न्हिलेगु, ब्वनेगु, फ्यतुइगु, न्यासि वनेगु, हालेगु 
वा न्ववायेगु गुंगू क्रिया खँग्वलं झण्डै ४०० गू वाक्यय्‌ थी थी अर्थ 
वइगु कथंया खँग्व: प्रयोग जुयाच्वंगु खँ सरल व स्पष्ट भासं न्ह्यथना 
तःगु दु । थथे हे स्वंगूगु ब्वय्‌ छग: आखःया ज्व:ला:गु यासु खँग्व:, निगः 
खँग्व:या ज्वःलाःगु खँग्व: व ज्वःमलाःगु यासु खँग्व: छु छु वाक्यय्‌, गुकथं 
थी थी अर्थबोध जुइकथं छयलाबुला जुयाच्वंगु दु धयागु खँ बांलाक 
क्यनात:गु दु । थजाःगु खँग्व: थी थी कथं झण्डै ८०० गू वाक्यय्‌ 
छूयलाबुलाय्‌ वयाच्वंगु खँ न्स्यथना तःगु दु । थथे क्रिया खँग्व: अले 
ज्वःलाःगु व ज्वःमलाःगु यासु खँग्व:या छयलाबुला वयाच्वंगु वाक्य नापं 

यायेबलय्‌ झण्डै १२०० खँग्व: छयला: दयेकातःगु वाक्य सफुती दु । 
थ्व खंग्व: प्राय: न्हियान्हिथं व्यवहारय्‌ प्रचलित व समसामयिक रूपं 
छुयलाबुलाय्‌ वयाच्वंगु वाक्य हे दु । उकथं सफुती आगन्तुक खँग्व: व 
वाक्य म्ह्व हे जक दु । सफुती न्ह्यथना तःगु खँग्व: व वाक्य व्यावहारि 
क रूपं अतिकं उपयोगी व महत्वपूर्ण जू । सफुती क्रिया / यासु खंग्व: 
नापं यानाः झण्डै १२०० ख्व: दुथ्याःगु कथं छगू बःचाधंगु तर 
ग्यसुग्यंगु शब्दकोश हे “नेवा: खँग्वःया पिला” जूगु दु । थ्वकथं नेवाःभायया 
ज्वःलाःगु व ज्वःमलाःगु यासु, खँग्वःया अध्ययन, अन्वेषण याइपिनि 
नितिं मदयेकं मगाःगु छगू महत्वपूर्ण सफू 'नेवाः खँग्वःया पिला’ खः । 

“नेवा: खँग्वःया पिला”य्‌ न्हापांगु ब्वया ११ नम्बरय्‌ 'सीगु' खँग्वः 
थी थी कथं धाइगु खँग्व: दु । मनूया प्राण वना: सितकि २९ गू कथं 
धाइगु खंग्वःया वाक्य दु थें १२ नम्बरय्‌ म्हया थी थी अंगं पिदनीगु सः 
जक २० गू प्रकारया दुगु खँ न्ह्यथना त:गु दु । सफूया निगूगु ब्वय्‌ 
संस्कृतिनाप सम्बन्धित नेवाः धल: दु । थुकी छग: आखलंनिसें भिंनिगू 
जोरिया वर्णन दु । उकी मध्यय्‌ न्यागूया जोरि धकाः - पञ्चाक्षर, पन्च 
धातु, पन्चरत्न, पन्चामृत, पन्चबाजं, पन्चरङ्ग, पञ्चशीलया अर्थ बिया 
तः थें झिंनिगूया जोरिइ- भिंनिगू राशी, भिंनिम्ह गंछि पिं, झिंनिलाया 
ला (महिना), पृन्हि, चःतहे, अस्तमि, एकादसि, तीर्थ, सांस्कृतिक 
लोकमेया अर्थ बियातःगु दु । थथे हे नेवाः भ्वजय्‌ तइगु नीछता 
ब्वघासा, साधारण पुजा यायेत माःगु पुजाया ज्वलंया धल: बियातःगु 
दु । थुकथं न्हापांगु व निगूगु ब्वया भीगु संस्कृति व संस्कारनाप स्वाःगु 
धार्मिक स्थल, धार्मिक व सांस्कृतिक सम्पदा, यः, पुजा व पुजाज्वलंकथं 
छूयलीगु थी थी वस्तुया वर्णन दु, उकी मध्यय्‌ प्रायः सामाजिक 
संस्कार, प्रचलित विधि व्यवहारया विषय दु । देसय्‌ किलोग्राम व 
लिटरया दापू प्रचलनय्‌ वयेन्ह्यः व्यापार व्यवसायया दापूकथं अन्न व 
छवालुगु वस्तु दाना कायेगु, लनेगु वस्तु, हाकःपाखें दायेगुया ल्या:चाः 

नं सफुती दृथ्या: । थ्व गोरखाया जुजु रामशाहया (वि.सं. १६५३- 
१६९६) पाल॑निसें प्रचलनय्‌ वःगु दापूनाप छुं कथं ज्वःलाः धायेमाः । 

देसय्‌ मुद्राया प्रचलनयात आर्थिक उन्नतिया मापदण्डकथं 
कायेगु याः । बिश्वय्‌ न्हापांगु मुद्रा एशिया माइनर लिडिया सम्प्रदायया 
संस्थापक गेनेज (इ.पू. ६८७-६५२)या पालय्‌ प्रचलनय्‌ हःगु धाइ । 
(मन्दाकिनी श्रेष्ठ - 'सत्यमोहन जोशीको नेपाली राष्ट्रिय मुद्रा', -कृति 
विश्वमा सत्यमोहन जोशी - पौ ९६, वि.सं. २०७६) । नेपालय्‌ 
लिच्छवि जुजु मानदेव न्हापांम्ह (ई. ४६४-५०५) दकलय्‌ न्हापां 'श्रीमानडू' 
सिजःया ध्यबा मुद्राया रूपय्‌ प्रचलनय्‌ हःगु खः । सफूया निगूगु ब्वया 
१८ नम्बरय्‌ र्वःध्यबा व उकिया ल्याःचाः व १९ नम्बरय्‌ ग्वःध्यबा गुलि 
गुलि बंगुलिइ चुन्दां, धिब्छ:निसें सत्यादां पायम्वःया नां बिया: उकिया 
अर्थ बियातःगु दु । लिच्छवि जुजु नरेन्द्रदेवं (ई. ६३४-६७१) प्रचलनय्‌ 
हःगु 'पद्म पुराण’ नांया मुद्रा प्रचलनय्‌ हःगु 'जावा' मुद्रा विश्वया हे 
दकलय्‌ चीधंगु सिक्काकथं कायेगु याः । नेपालय्‌ दकलय्‌ न्हापां लँया 
सिक्का हःम्ह नं जुजु जयप्रकाश मल्ल खः । सिजःया पद्य पुराण’ 
सिक्का व्यापारिक कारोबारय्‌ प्रचलनय्‌ वःगु खँ लिच्छवि अभिलेखय्‌ 
न्ह्यथना तःगु दु । सफुती न्ह्यथना तःगु ग्वःध्यबाय्‌ धिब्छग:या चकछिया 
चुन्दां सिक्का नं विश्‍वय्‌ हे दकलय्‌ पुलांगु प्राचीन मुद्रा जुइफु । 
मानदेवया 'श्रीमानङ' सिक्का प्रचलनय्‌ वःगुकथं लिच्छविकालया प्रार 
म्भय्‌ नेपाः देयया अर्थ व्यवस्था व्यवस्थित जुइधुंक्गु खनेदु । मुद्राया 
बारे अध्ययन अन्वेषण याइपिनि निंतिं सफूया थ्व ब्वया ऐतिहासिक 
महत्व दु । थथे हे थुगु ब्वया १७ नम्बरय्‌ नेपाःगालय्‌ सभ्यता शुरु 
जूबलयया मिंच्यागू शिल्पकलाया उल्लेख नं थ्व ब्वया छगू मेगु 
महत्वपूर्ण पक्ष खः । 

सफूया प्यंगूगु ब्वय्‌ छयनय, गःपतय्‌, ल्हाःतय्‌, पतिंचाय्‌, 
न्हायूपनय्‌, तुती तीगु तिसा व द्यः तिसा छु छु ख: व दकव तिसाया नां 

छुँ 


बियातःगु दु । थथे हे स्वनिगःदुने थी थी त्वालय्‌ 'छेँ' नां खँग्व: वःगु 
थायया नां, चुक गल्लिया नां, थी थी त्वाःया नां, प्रमुख बहा:बहीया नां 
व ११० ताजिया सिसाबुसाया नां बियातःगु दु । थ्व सर्वसाधारणं 
सीकेमा:गु विषय खः । 

नेवाः खँग्व:या पिला'या प्यब्वय्‌ अनुशीलन यायेबलय्‌ नेवा: 
भायया झण्डै १२०० गू खँग्व:या अर्थबोध जुइकथंया वाक्य व नेवा: 
म्हसीकाया थी थी भौतिक पूर्वाधारया विषयगत नां न्ह्यथना तःगु दु । 
छगू खँग्व:या वाक्य दयेकेत हे गहन अध्ययन व मनन यायेमा:गु कथं 
१२०० खँग्वःया वाक्य दयेकेत ला गहन अध्ययन व अनुसन्धान 
यायेमालीगु स्वाभाविक खः । थ्व क्षेत्रय्‌ सफूया रचनाकार स्रष्टापिन्सं 
च्वसा न्ह्याकुगु च्वछाये बहःजू । थथे हे प्यंगू हे ब्वय्‌ नेवा: संस्कृति व 
संस्कारया म्हसीका धायेमाःगु प्रस्तुत सामाजिक, सांस्कृतिक व धार्मिक 
पक्षया तःगू विषयया सूचनामूलक खं दु । विश्वकोष (इनसाइक्लोपेडिया)य्‌ 
थें थ्व सफुती प्रस्तुत विषय छाय्‌, छु, गुबलय्‌, गुलि, गनया थें जाःगु 
न्स्यसःया लिस: वा अर्थ सफुती ध्वाथुइक बियातःगु दु । अथे हे सफुती 
दुथ्याःगु खँग्व:, वाक्य गठन व सामान्य ज्ञाननापं सम्बन्धित विषय 
सेकेण्डरी स्वया: अप्व: प्राथमिक तथ्यांकय्‌ आधारित खनेदु । थ्व कथं 
सफूया रचनाकारपिं स्वम्ह मिसा स्रष्टापिनिगु थःथःगु दुग्यंगु व्यावहारि 
क अनुभव व स्वअध्ययनया लिधंसाय्‌ गहन चिन्तन मननं मुनातःगु 
खँग्व: व सूचनामूलक विषय अप्व: खनेदु । सेकेण्डरी तथ्यांककथं थी 
थी सफू व पत्रपत्रिका अध्ययन याना: नं गुलि खंग्व: व सामान्य ज्ञान 
विषय मुनातःगु खनेदु । थुकि सफूया विश्‍वसनियता, प्रामाणिकता व 
सत्यता अझ अप्वयेका ब्यूगु दु । 

नेपालभाषाया सामान्य ज्ञान प्रत्येक नेवाःतय्‌सं ब्वनेमाःगु व 
सीका तयेमाःगु विषयया सफू खः । नेपालभाषाय्‌ साहित्यिक सफूया 
प्रकाशनया नियमितताय्‌ सन्तोष जुइथाय्‌ दुसां नेवाः खँग्वःया पिला'थें 

जाःगु ज्ञानकोष नापं दुगु सामान्य ज्ञान सफू पिदनाच्वंगु धाःसा थौं नं 
पतिंचाय्‌ ल्याःखायेत हे मगाःनि । नेपालभाषाय्‌ भगवतिप्रसाद श्रेष्ठया 
नेपालभाषाया सामान्य ज्ञान' (१०७८), भूषणप्रसाद श्रेष्ठया 'ज्ञां- 
द्यांचा' (१११२) व छत्रबहादुर कायस्थया नेपाल संस्कृति सामान्य 
ज्ञान (१११३) धुंका: पिदंगु संभवतः प्यंगूगु सामान्य ज्ञान सफू 'नेवाः 
खँग्व:या पिला' खः । थ्वया न्ह्यः पिदंगु सफू सामान्य ज्ञानय्‌ लिक्‌ंसां 
नेवा: भायया शब्दकोष नं दुथ्याःगु सफू 'नेवाः खँग्व:या पिला' खः । 
नेपालभाषाय्‌ साहित्य रचना याइपिनिगु ल्या: म्ह्व मजूसां नेवाः 
खँग्व:या पिला' थें जाःगु सफू रचना याइपिं स्रष्टापिं थौं नं मदु धाये 
मालाच्वंगु दु । थुकिया म्‌ हुनि थजाःगु विषय च्वसा न्ह्याकेत यक्व 
अध्ययन, मेहेनत व अन्वेषण यायेत अतिक थाकुगुलिं हे खः । थथे 
गहन अध्ययन व अन्वेषण यानाः नेवा: खँग्व:या पिला' सफू प्रकाशनय्‌ 
हयेत ताःलाःपिं स्रष्टापिं मोतिलक्ष्मी शाक्य, मनदेवी ताम्राकार व 
प्रतिसरा सायमिपिन्त भिन्तुना द्यछायाच्वना । थ्व ख्यलय्‌ वयकःपिं 
स्वम्ह स्रष्टापिनिगु पला: अझ धिसिलानाः च्वसा मदिक्क न्ह्याना 
च्चनेमा, कन्हय्‌ नं थजाःगु ग्यसु लाःगु सफू मदिक्क पिदना च्वने 
फयेमा धकाः हानं छक: वयकःपिन्त भिन्तुना बियाच्वना 
७ 

पिलादुने च्वंगु तिसा- “नेवाः खँम्व:या पिला' 


- पौभाः सायमि 
नेवा: भाय्‌ धयागु हलिमय्‌ हे तसक यइपुगु, अःपुगु व न्ह्यइपुगु 
भाय्‌ खः । मेगु भायया फसं कया: जक भीत भचा मछिँ थें थाक्‌ थें 
जुयाच्वंगु खः । झीगु भाय्‌ गथे न्ववाना अथे हे याना: अःपुक च्वये 
ज्यू । झीगु भायया निताप्यता मौलिक पह: जक सीकल, थुइकल 
धाःसा नेवा:भाय्‌ थें अ:पुगु व यइपुगु मेगु भाय्‌ जुइ हे फे मखु । मदुम्ह 
बहु प्रतिभाशाली साहित्यकार महाकवि गिरिजाप्रसाद जोशीजुं उबलय्‌ 
जितः धयादीकथं- मेपिं स्वयां नं नेवाःभाय्‌ ल्हाइपिं मनूतय्‌ आयु 
ताःहाकः जुइ । भी न्ववायेबलय्‌ म्ह॒तुं सः पिकयाः जक मखु- न्ह, म्ह, 
स्वं, म्ह्या, न्त्या थें जा:गु आख:ग्व:या लिसें न्हासं थ्वयेका: नं न्ववाये 
माःगु जूगुलिं वैज्ञानिक रुपं नं थ्व खयात प्रमाणित याये छिं। थ्व 
खयात छिं जिं सकसितं थुइका बीमा:गु दु । सरकारं थ्व याना मब्यू, 
व याना मब्यू धकाः जक धया मच्चंसे थःपिन्सं हे माःथाय्‌ मा:कथं 
छ्यलावं वनेमाल । 
थुगु यइपुगु व न्ह्यइपुगु भीगु भासय्‌ थुजाःगु मूवंगु थी थी 
खँग्व:या धुक्‌ नं दु धयाभनं मनमोतिप्रतिजुपिन्सं नेवा: खँग्व:या पिला’ 
नामं सफू ब्वये हयादीगु दु । थुगु पिलादुने धात्थें छु मदु ! नेवाः 
मांयाके दुबिना च्चंगु थी थी तिसा जक मखु नुगःचु हे थुकी ब्वयातःगु 
दु । भीसं स्यूग॒ व मस्यूगु यक्‍वं थी थी मूवंगु खँग्वः जक ब्वयातःगु 
मजुसे थुकियात नासलं लीक यइपुक नं ब्वयातःगु जुल । जितः ला 
ताः, थुगु सफू स्वया: थुकी नेवाःमां लुइके फै, खंके फै । थुगु सफू 
स्वया: थम्हं थःत म्हसीकेगु ताःचा तक थुकी ध्वदुइके फै । वय्‌कःपिन्सं 
थन छित: माःगु सकतां सवाःया भ्वयब्व हे न्ह्यच्याकादीगु दु । 


नेवाः खँग्वःया पिला :: संन्हय्‌ 


मनंतुने, थुगु भ्वयब्व छिं जिं जक मखु, सकसिनं सवा: कया: हे भपिया 

दी । थुगु तःजिगु भ्वयब्व ज्वरय्‌ यायेगु ज्याखंय्‌ जि नं छका: जक 

जूसां दुबी खंगुली थःत अन थ्यं थन थ्यं ति हे भाःपा च्वना । महादया ! 

संच्या :: नेवाः खँग्व:या पिला 


द्यछा 


आधुनिक गद्य कविता ख्यःया 
न्ह्यलुवाः कवि, वरिष्ठ निबन्धकार पूर्ण वैद्या 
नि्ँया पुन्यतिथि - नेपाल संबत्‌ ११४३ गुलागाः पन्चमि, 
सोमबार (२०८० भाद्र १८) या लुमन्तिइ 
जिपिं स्वम्ह पासापिं जाना: मंका:कथं च्वयाः पिथनागु 
थुगु नेवा: खँग्वःया पिला' 
सश्रद्धां द्यछानागु जुल । 


- मोतिलक्ष्मी शाक्य 


- मनदेवी ताम्राकार 
- प्रतिसरा सायमि 


नेवाः खँग्वःया पिला :: संगु 


न्हापांगु ब्व 
क्रियाशील ज्याया ब्यवहारिक पह: 
१) नयेगु पहः 
२) न्हिलेगु पहः 
३) त्वनेगु पहः 


४) फ्यतुइगु पहः 
५) न्यासि वनेगु पहः 
६) स्वयेगु पहः 
७) ख्वइगु पहः 
ख्वयेगुया पह: तःथी दु 
ख्वयेगुया थी थी पहः थथे थथे नं जुइफु 
८) द्यनेगु पहः 
द्यनेगुया तःथी पह: दु 
९) हालेगु व न्ववायेगु पहः 
१०) हालेगु व न्ववायेगु पह: 
तंगुलुत तँमं हाला च्चनीगुया तःथी पहः दु 
११) 'सीगु'यात धाइगु थी थी कथंया खंग्व: 
निगूगु ब्व 
अनुकरणात्मक शब्द (उबां खँग्व:) 
१ छगः आखःया ज्वःलाःगु यासु खँग्वः 
२ निग: खँग्व:या ज्वःलाःगु यासु खँग्वः 
३ ज्वः मलाःगु यासु खँग्वः 


नेवाः खँँग्वःया पिला :: 


स्वंगूगु ब्व 


संस्कृति स्वरुपया नेवा: धन ८ 
१) छग: आखःया मन्त्र ८ 
२) नापनापं वइगु निथी ८५ 
३) नापनापं वइगु स्वथी ८६ 
४) नापनापं बइगु प्यथी ८७ 
५) नापनापं वगु न्याथी ८९ 
६) नापनापं वइगु खुथी ९१ 
७) नापनापं वइगु न्हयृथी ९१ 
८) नापनापं वइगु च्याथी ९२ 
९) नापनापं वइगु गुथी ९३ 
१०) नापनापं वइगु भिथी ९४ 
११) नापनापं वइगु भिंनिथी ९५ 
१२) नापनापं वइगु भिंस्वथी ९८ 
१३) नीछगूया ल्या:चाःकथं ९८ 
१४ दापूया ल्याःचाः ९९ 
१५ नेपाः गालय्‌ सभ्यता सुरु जूबलयया 

अष्टदश शिल्पकला (भिंच्याता) १०० 
१६ ग्वः ध्यबा व उकिया ल्याःचाःया बोलि १०० 
१७ स्वः ध्यबा गुलि गुलि वंगु दु १०१ 
१८ साधारण पुजा यायेत मा:गु पुजाया बसजा: ज्वलं १०१ 
१९ तःथी नां १०२ 
२० येँ, यल, ख्वप स्वनिग:या सांस्कृतिक लोकप्याखं १०४ 

प्यंगूगु ब्व 

१ तिसा १०५ 
क) छूयनय्‌ तीगु तिसा १०५ 


नीनसि :: नेवाः खँग्वःया पिला 


ख) गःपतय्‌ क्वखायेगु तिसा १०५ 


ग) तुती न्ह्यायेगु तिसा १०५ 
घ) द्य: तिसा १०६ 
ङ) ल्हातय्‌ न्ह्यायेगु तिसा १०६ 
च) न्हायूपनय्‌ सूइगु तिसा १०६ 


२ स्वनिगः दुनेया थी थी लागाया थी थी त्वालय्‌ 
अवस्थित 'छँ' नां खँग्व: ल्यूने वःगु थायूया नां थुकथं दु १०७ 


क) ये लागा १०७ 
ख) यल लागा १०७ 
ग) ख्वप लागा १०८ 
३ स्वनिगः दुनेया थी थी लागाया थी थी त्वालय्‌ 

अवस्थित चुक व ननिया नां थुकथं दु १०८ 
क) यँ लागा १०८ 
ख) यल लागा १०९ 
४ स्वनिगः व स्वनिगलं पिनेया थी थी थाययागु 

थौंकन्हे छयला: वयाच्वंगु नां ११० 
५ बहा: बहीया नां १११ 
६ सिसाबुसाया ताजि ११३ 
% ग्वाहालि सफू धल: १२१ 
4* छयाता बिया: ग्वाहालि यानादीपिनि नांधलः १२१ 

नेवा: खँग्व:या पिला :: नीस्वं 


नेवा: खँग्व:या पिला 


नेवा: खँग्व:या पिला :: नीडा 


नेवा: खँग्वःया पिला 


न्हापांगु ब्व 
क्रियाशील ज्याया ब्यवहारिक पह:- 


१) नयेगु पहः 


हरेक जीवित प्राणिपिनि प्राण रक्षा यायेया निंतिं 'नयेगु” धयागु 
तच्चकं आवश्यक जू । आहार मदयेक सुं नं प्राणि जीवित जुयाः 
म्वानाच्वने फै मखु । अन्न, जल, शिकार (ला) आदि थी थी ताजिया 
नसा नयेगु याइ । न्ह्याथे जाःगु नसाया सेवन याःसां छगू हे पहलं 
याइ मखु । थी थी नसा थी थी मनूतयसं थी थी कथं हे दयेका: बाय 
कचिगु रुपय्‌ नयेगु याइ । उकथं नसा नइबलयया पह: नसा अनुसार, 
मनू अनुसार, थायबाय्‌ ई अनुसारं तक पानाच्चनी । नयेगुया छुं 
विशेष थी थी पह: थुकथं दु- 

१ उलुउलु वयेक / उक्क उक्क वयेक नयेगु- व लोभि बिरेचा, 
प्वाथय्‌ मन्ह्यने धुंकलं नं सितिक नये दुबलय्‌ धकाः उलुउलु वयेक 
लिसा कया: नयाच्चन । 

२ कक्कः हिक्क नयेगु- सुं गुम्हेस्या ति दुगु ल्वसा घासा गाक्क दुसां 
नं बुला: मनसे कक्क: हिक्क नयेगु बानि दुपिं दु । 

३ कथुइ थाक्क थाक्क नयेगु- नयेगु नसा सा: मसाःया ख मदु, 
न्ह्यागु नःसां काचाकाचां कयाः कथुइ हे थाक्क थाक्क नयेगु छु 
बानि खः मस्यृ, व गोमाचिया ! 

४ काराकारा न्ह्ययाः नयेगु- वा बल्लाःपिन्सं छाःगु दुरुख्व: नं स्वये 
हे क्यातुख्वा: वयेक काराकारां न्ह्ययाः नयाछ्वत । 

५ किचिकिचि यानाः नयेगु- नसाघासा मसानाः खः ला, नये हे 


नेवाः खँग्वःया पिला :: १ 


मययाः खः मस्यु, व समाचा धैम्हं स्वये हे मसा:ख्वा: वयेक किचिकिचि 
याना: नयाच्वन । 

६ किकी धायेक नयेगु- ति मदुगु घासा लाना: भचा छछ:धाःगु जा 
नं स्वक बजि नये थें किकी धायेक नयेमाल । 

७ कूचुक्चु यानाः नयेगु- कुचुकुचु यानाः नइपिनि गुबलें हे म्ह सुथां 
लाइ मखु । 

८ क्‌पुक्‌पु नयेगु- पासापिं लिसे गफ मुइकुमुइकु धकि जायेक दुगु 
कःनि, मुस्या कुपुकुपु धायेक नयाछवयागु वाः हे चाःगु मखु का ! 
९ क्रुकूरु न्ह्ययाः नयेगु- चाउचाउ धालकि मस्तय्‌ ति तयाः 
दयेकाः नये स्वयां नं कुरुक्रु न्ट्ययाः नयेयः ताः । 

१० कुरुकुरु मिंक नयेगु- अपीचा धिकःम्ह मचाया वा स्वयेबलय्‌ 
दुरुवा थें च्वं, अयसां कःनिमुस्या कूरुकूरु मिंक न्ह्यया: नयेफु खनीसा ! 
११ क्याच्याक्याच्या यानाः नयेगु- अपायूमछि कूगु चाक्‌ छकतिं 
छक्वलं नल धयां अपायग्वारागु विदेशी चकलेट छगलं म्हुतुइ ल्वसुना: 
क्याच्याक्याच्या याना: नयाः मज्यू मज्यू हे घुर्के छुवल का ! 

१२ क्वाराक्वारा न्ह्ययाः नयेगु- व नच्चापिं मस्तयसं पाकय्‌ मजूनिगु 
आलुबखरा हे स्वये हे साइख्वा: वयेक क्वाराक्वारा न्ह्यया: नल । 
१३ क्वाप्पक्वाप्प नयेगु- व ज्ञानिमेंचा धइम्हेसिया न्ह्याग्गु नःसां 
ल्हा: चिप जुइभनं, म्हुतुइ मथीक क्वाप्पक्वाप्प वांछवया: नयेगु बानि 
धयां ! 

१४ क्वापाक्क धायेक नयेगु- वयात मरि छकू बियागु ला काये 
सातकि हे सुयातं छक्‌ इना मबिसे थम्हं हे क्वापाक्क धायेक नयाबिल । 
१५ क्वापाक्वापा नयेगु- अपायूमछि ग्वःगु केक छगलं वं सुयातं छक्‌ 
धकाः इना मबिसे थः याकःचां हे क्वापाक्वापा धायेक नयाछूवत । 
१६ खां खिने थें याना: नयेगु- थ्वपूसिंचा धैपिन्सं न्ह्याथे साःगु नसा 
नःसां स्वये हे मसाःख्वा: वयेक खां खिने थें याना: नयेगु याइ । 


२ :: नेवाः खँग्व:या पिला 


१७ खुरुक्क नयेगु- मचां ज्ञानि जुयाः खुरुक्क वास: नल । 

१८ धिसिधिसि मिंक नयेगु- लः त्वँत्वं नयेमा:म्हेसिया थौं ल: न्ह्यःने 
मदुगुलिं घिसिधिसि मिंक नयेमाल । 

१९ घ्वयन्याना: नयेगु- थौं जा तसक छछ: धाःगुलिं बुरिम्ह अजिया 
कथुइ घ्वयूघ्वय्‌ न्यायेकाः जा नयेमाल । 

२० चिचिमिचि त्याना: नयेगु- मनिंगु नके मखु धकाः थःम्हं नयेत्यंम्ह 
मांयागु म्हतुड हे व मचां चिचिमिचि त्याना: लाका: लाका: नःवल 
का ! 

२१ चुकचुक्‌ यानाः नयेगु- वा मदुगुलिं जिमि बाज्यायात न्ह्याग्गु 
नसा नकूसां चकलेट नये थें चुक्चुक्‌ याना: नइगु । 

२२ चुचुप्यानाः नयेगु- व मचां अं छगलं नये सिधयेका: नं अंपु वां 
मछवसे पु चुचुप्यानाः नयाच्वन । 

२३ चुलुचुलु नयेगु- छत्थुं द्रॅचिंक नयेगु स्वयां चुलुचुलु यानाः नलधाःसा 
ज्यूयात हलुका जुइ । सुं गुम्हेसिया प्वाः जायेक छक्वलं मनसे 
चुलुचुलु यानाः नयेगु याइपिं दु । 

२४ चुप्पचुप्प यानाः नयेगु- तसक पाकय्‌ जूगु अं लाना: जिं ला 
कूचा हे मथसे ग्वलं हे चुप्पचुप्प याना: साला: नयाछवया । 

२५ चंचं जुइक न्ह्ययाः नयेगु- वया वा बल्लाःगुलिं क्वँय्‌ हे चंच 
जुइक न्ह्यया: नयेफु । 

२६ चुरुम चुरुम धायेक नयेगु- क्वथाय्‌ च्वना: मस्तयूसं पापरि 
चुरुम चुरुम याना: नया च्चंगुलिं क्वथा छकलिं स्वये हे मजीक 
फोहर जुल । 

२७ च्वाराम्म चुरुम्म यानाः नयेगु- व ज्ञानिचा धैम्हं फिनि मरि 
छप्पां कूचा हे मथसे च्वाराम्म चुरुम्म याना: स्यंका: नयाछ्वत । 
२८ च्वाइँ च्वाइँ मिंक नयेगु- वा बल्ला:म्ह व नाइँचां तु छप्पु तासय्‌ 
हे मयासे च्वाइँ च्वाइंमिंक म्हतु हे वांवांन्याना: नयाछुवत । 

२९ च्वालाच्वाला मे लुया: नयेगु- अचार साःगुलिं वं पालुसां हे पाल 
सहः यानाः मे च्वालाच्वाला लुया: सवाः काकां नयाछुवत । 

३० ति स्वःस्वः वयेक नयेगु- ल्हाती नं म्हुतुइ नं ति स्व:स्वः वयेक 
नइपिं मनूत न्ह्याथे साःगु नसा नःसां स्वयेबलय्‌ हे घच्चाइपुसे च्वं । 
३१ धक्का: ततं नयेगु- भल्या ज्यामितय्‌सं गुलि जक नयेफुगु जुइ, 
लिसा हे स्वक्वः प्यक्व: कया: धक्का: ततं हे नयाच्वन तिनि । 

३२ न्यामन्याम्‌ यानाः नयेगु- जिमि बुरिचाम्ह अजियात क्यातुगु, 
नायूगु छुं नसा नके यंकल धा:सा, याउँसे मिंक न्यामन्याम्‌ यानाः 
सवाः कयाः नयाच्चनी । 

३३ पचिं धस्वाकाः नयेगु- च्चलापचिं धस्वाकाः नयेगु धैगु नसा 
नयेगु बानि मध्यय्‌ दकलय्‌ हिसि मदुगु बानि खः । 

३४ पाकापाका नयेगु- लज्या मचाःपिन्सं न्ह्यागु नसा नःसां न्ह्यःने 
च्चंम्हेसित छक्‌ बाकूतकं इना मबिसे पुलपुलु स्वका: थःपिनि जक 
पाकापाका नइ । 

३५ पाकंपाकं यानाः नयेगु- बुराबुरितय्‌ वा मरुगु पकुम्हतुं हलुवा 
जक नःसां म्हतु छधिक संका: पाकंपाकं याना: नइ । 

३६ पुकपुक नयेगु- मचाया गय्‌ नये पित्यात थें, मांम्हं नकूनक्‌ थे 
ज्ञानि जुयाः छफुति अहाः मजुइक पुकृपुकु नयाबिल । 

३७ पुकलुपुकलु नयेगु- टिभि स्वस्वं जिं मूगु कःनि छधकि पुकलुपुकलु 
नयाः फुकागु ला चाःगु हे मखु का ! 

३८ पुर्रर पुर्रर लाः वयेक नयेगु- बुराबुरितयसं पुर्रर पुर्रर ला: वयेका: 
नल धकाः घच्चाये मज्यू । 

३९ प्ययप्यय्‌ नयेगु- चम्चां तुत्तु तुयाः जा नयेगु स्वयां ल्हातं हे चत्त 
धायेक प्ययूप्यय्‌ कया: नयेगु स्वये हे साइख्वा: वः । 

४० प्याच्याप्याच्या जुइक नयेगु- बांलाक नये मस:निपिं मचातयूसं 
न्ह्यागु नकूसां म्हुतुइ प्याच्याप्याच्या जुइक नइ । 

४१ फ्यत्तु फ्यया: नयेगु- व ख्वा: बांला:म्ह मिसामचाया छु बानि खः 
मस्यु, न्ह्यागु नःसां प्ययूपतिक ल्हाः छपाछपां फ्यत्तु फ्ययाः नयेगु 
बानि । 

४२ फ्यास्याफ्यास्या यानाः नयेगु- छुका तयागु वा तये मजिया: वा 
लिकासांनिसें जिमि अजिया मे लुया: फ्यास्याफ्यास्या याना: नयेगु 
बानि जुल । 

४३ फ्वफ्व धायेक नयेगु- ती मबुसे, गंक, फ्वफ्व धायेक नइगु बानिं 
याना: जिमि मांया न्ह्यागु नःसां ह्वह्वपुइगु धयां ! 

४४ फ्वाराफ्वारा वयेक नयेगु- म्हुतुइ जायेक तयातःगु पाच: घुर्के 
निं मछवसे फ्वाराफ्वारा वयेक वयेक खं ल्हाल्हां नयेगु धयागु हिसि 
दुगु बानि खः ला व ! 

४५ फ्वाफ्वातिनाः नयेगु- सत्यनारायणया धलं दनीबलय्‌ 'अपुङ्गा’ 
नांया प्रसाद सुख्खा जूगुलिं न्ह्याम्हेसिनं नं फ्वाफ्वातिनाः नयेगु 
याइ । 

४६ भ्वाभ्वाःतिनाः नयेगु- नयेपित्याःगु तोरय्‌ वं साः मसाः हे मधासे 
स्वकं बजि नं भ्वाभ्वाःतिनाः नल । 

४७ भ्वाकाभ्वाका नयेगु- भौं कौं च्वंगु बजि नयेबलय्‌ ती बुलानयेगु 
स्वयां नं भ्वाकाभ्वाका भ्वाःतिनाः नयेसाः । 

४८ भ्वाकाक्क नयेगु- पेस्ता छपुचः ल्हातय्‌ तयाबियागु ला बजि 
भ्वाःतिने थें छभ्वालं भ्वाकाक्क भ्वाःतिना: नयाबिल । 

४९ मसाःख्वा: वयेक नयेगु- मसाःगु नसा नयेबलय्‌, प्वाः जाइबलय्‌, 
म्ह भयातुयाः म्हुतु मसाइबलय्‌ जक मखु, न्ह्याग्गु न्ह्याक्व साःगु 
नसा नःसां ख्वा: गर्खेसे ज्याना: मसाख्याः वयेक नइगु बानि दुपिं 
छत्तिं हिसि मताः जितः ला ! 

५० माकुरुं माकरं न्ह्ययाः नयेगु- सुस्माचां स्व रे, अपायूसकं 
छाःगु दुरुख्वः हे माकुरुं माकूरुं यानाः सवाः काकां साइख्वा: वयेक 

न्ह्ययाच्वंगु ! 

५१ मुरुमुरु नयेगु- तिकिंबजि जक जूसा स्वःबजि जूसां मुरुमुरु 
न्ह्ययाः नयेय: जितः । 

५२ मुरुक्क मुरुक्क नयेगु- घ्यलय्‌ सियातःगु मू निगः निगः यानाः 
नया: मचायेक मुरुक्क मुरुक्क न्ह्यया: नयाच्वने गयच्बंक सा: । 
५३ मूहाहां नयेगु / मूहायेक नयेगु- पाउँगु अचार धालकि ला 
न्ह्याथे पाउँसां म्ह मूहायेक्‌ हायेक॑ सवा: काकां नइगु धयां व 
नच्चापिं ल्यासेतय्‌सं ! 

५४ मे च्वालाच्वाला पिकया: नयेगु- नसा प्यय्‌ म्हुतुइ तयेत मे 
च्वालाच्वाला पिकया: नयेगु बानि दुपिनि, चम्चां तुया: सुप्लुक्क 
सुप्लुक्क नयेगु याःसा बांलाइ थें च्वं । 

५५ म्वयम्वय्‌ हिला: नयेगु- सन्तमायाचां क्यात्तुसे च्वंगु जुयाः 
ख्वाख:चा म्वय्‌म्वय्‌ हिला: नल । 

५६ म्वय्‌म्वय्‌ ज्याकाः नयेगु- अपायूमछिक्‌गु ला छकतिं म्हतुइ 
दुछवया: म्हुतु हे म्वय॒म्वय्‌ ज्याका: न्ह्ययाः मिखा तितिसिस्युं 
घुर्काछूवत । 

५७ म्वाराम्वारा न्ह्यया: नयेगु- जिपिं ल्यासेबलय्‌ ख्वाख:नाप स्वःबजि 
हे म्हुतुइ मन्ह्यं मन्ह्यं तयाः म्वाराम्वारा न्ह्यया: घुर्का छवयेफु । 
५८ म्ह मूहायेकाः नयेगु- खाइसे च्वंगु पाःला:भि, ल्वयूया मसाःगु 
वास: नयेबलय्‌ जक मखु, साःगु नसा हे जूसां थःत मनं मखंगु, 
लुइमखा:गु नसा नये मालकि म्ह मूहायेका: नये मालेयः । 

५९ म्हुतु कच्छिना: नयेगु- व नक्कलिचाम्ह नयेफ्वंगः मिसाचिया 
नःगु हे सी मदयेक म्हुतु कच्छिना: नइगु बानि खनिं सा ! 

६० म्हुतुया कुनंकनं ति पुइँपुइँ पिहां वयेक नयेगु- म्हतुया कूनंकूनं 
ति पुइँपुइँ पिहां वयेक नयेगु धयागु हिसि मदुगु जक मखसे घच्चाइपुसे 
च्वंगु बानि नं खः । 

६१ म्हुतु म्वयम्वय्‌थ्यानाः नयेगु- चिकिचाधंगु चकलेट छगू जक 
नःसां म्हुतु म्वयम्वयथ्याना: नयेगु बानि दुपिनि मेमेगु नसा नइबलय्‌ 
गुलि म्हुतु म्वय्‌म्वय्‌ थ्याइगु जुइ ! 

६२ म्हुतु हे मसंक नयेगु- सुं गुम्हं मनूतय्‌ न्ह्याग्गु नसा न्ह्याक्व हे 
नयेफुसां म्हुतु हे मसंक नःगु सी मदयेक नइपिं दु । 

६३ लाकालुक्‌ यानाः नयेगु- तःजहानय्‌ मस्त यक्व दैगुलिं न्ह्यागु 
नयेगु हःसां नं लाकालुक्‌ याना: नयेगु यायेय: । 

६४ लाकाःलाकाः नयेगु- फ्वगिंतयूत इनानके धकाः मरि छप्वः 
न्याना हयागु, बीसातं हे थः थः हे लाकाःलाकाः नयाछवत, फछूया 
का! 

६५ लालचिचि पहलं नयेगु- ज्यामित सकसितं ला बजि उतिग्यंक 
हे तयाबियागु खःसां व हाकूचा छम्हसें स्वये हे लालचिचि पहलं 
लिसालिसा कया: नयाच्वन । 

६६ लाः ब्वाइँब्वाइँ पिकया: नयेगु- नयेबलय्‌ ला: ब्वाइँब्वाइँ वयेक 
नयेगु बांला:गु बानि मखु । 

६७ लुकलुक्‌ नयेगु- गुलि जक ज्ञानिम्ह मचा जुइ, मांम्हं नक्‌ नकू 
थे लुकलुक नयाच्वन । 

६८ लुकुरु लुकरु नयेगु- व बाग:दाइचा धैम्हं साःगु जक जूबलय्‌ ला 
अपायमछि ग्वःगु केक छगलं नयागु हे मचायेक, थः याकःचां लुकूरु 
लुकुरु नयाछवत । 

६९ लुकुक्क लाकुक्क नयेगु- जिमि तःबाःया म्ह्याय्‌ छम्ह, भुतूक्वथाय्‌ 
दुहांपिहां जुक्वपतिकं अन नयेगु छु दु, व कया: लुकुक्क लाकुक्व नया 
जुइगु बानि का ! 

७० लुकूलाक्‌ नयेगु- म्हृतुप्वाः मदिक्क लुकूलाक्‌ नयाजुइगु बानि 
दुपिन्सं जा बजि स्वत्ताक नइ मखु । 

७१ ल्वल्वसुकाः नकेगु- मचां जा घुके हे मफयेक तंगुलु मांम्हं जा 

ल्वल्वसुकाः नकल । 
७२ ल्वाकाल्वाका नयेगु- वसः ह्यूवःम्ह मैंततायात खँयपा छपा 
तया: बजि बियागु ला, न हे धाये मलावं ल्वाकाल्वाका नयाछूवत । 
७३ ल्वाकाक्क नयेगु- सामान ज्वंका हयाम्ह भल्यादाजुयात हलुवा 
छग्वारा ल्हातय्‌ तयाबियागु ला छग्वारां छक्वलं हे ल्वाकाक्क 
नयाछवत । 

७४ वाक॒धिकं हे फये मफयेक नयेगु- साःगु नसा जूबलय्‌ वं ला 
मथइभनं वाकूधिक हे फये मफयेक म्हतुइ ल्वल्वसुया: नल । 

७५ वाक्कृछिनाः नयेगु- नये ययेमा, मययेमा प्वा: थनेगु निंतिं 
वाक्कुछिना: जूसां नयेमाल । 

७६ वाक्की ततं नयेगु- जिमि मफया च्वंम्ह मांया नसा नये मयया: 
वाक्की ततं नयाच्वन, छयूमचां नसा वांछूवत धका: ब्वःबीभनं मिखां 
ख्वबि पिहां वयेक हे वाक्की ततं नयाच्वन । 

७७ वाच्यावाच्या याना: नयेगु- ल्वसा घासा अलग्ग अलग्ग तयाबियां 
हे व भयापुचां स्वये हे स्वमत मदयेक दक्वं छथासं तया: वाच्यावाच्या 
याना: नल का ! 

७८ वांवांछवया: नयेगु- ल्हातं म्हुतुइ थीका: मनसे वांवांछूवया: 
नयेगु बानिं याना: वया नसा न्ह्याबलें बँय्‌ कृतुकृतुँ वं । 

७९ वांवांन्याना: नयेगु- ताना: नयेगु ला गन गन, अपायमछि ग्वःगु 
स्याउ छगलं सुयातं हे मबिसे याकःचां हे वांवांन्याना: नल । 

८० सवाः काकां नयेगु- बांलाक न्ह्ययाः सवाः काकां नयेगु बानि 
दुपिनि नसा बालाक पचय्‌ जू धाइ । 

८१ सुच्चुक नयेगु- मयःसा चिप मजुवं थकाये ज्यू, तर नयेबलय्‌ छु 
वां मछूवःसे सुच्चुक नयेगु बानि यायेमाः । 

८२ सुप्प सुप्प यानाः नयेगु- जा स्वयां कें अप्व: जूगुलिं राजं जा 
छुवालुक्क बुला: चम्चां तुया: सुप्प सुप्प यानाः नल । 


८ :: नेवाः खँग्वःया पिला 


८३ सुप्लुक्क सुप्लुक्क नयेगु- व मचां स्व रे ! मायकेँ व जा स्वये हे 
साइख्वा: वयेक सुप्लुक्क सुप्लुक्क धायेक नल । 

८४ सुरुसुरु नयेगु- चि गाः मगाः मधाइम्ह जिमि बाःनं न्ह्याथे 
जाःगु सवाःया नसा जूसां सुरुसुरु नयाः दनावनी । 

८५ सुरुक्क सुरुक्क नयेगु- वं छुलुमुलु धाःगु हलूबूजा चम्चां तुतं 
सुरुक्क सुरुक्क धायेक नल । 

८६ स्वत्ताक नयेगु- नयेबलय्‌ स्वत्ताक न:सा, हथासं नये पित्याइ 
मखु । 

८७ स्वारास्वारा नयेगु- स्वारास्वारा नयेगु बानि दुपिन्सं करकिया 
भुइ च्वंगु नसायात अयक्क नं वास्ता याइ मखु । 

८८ स्वाप्रास्वाप्रा नयेगु- जा ननं छु ज्या लुमना वल थें, सवा: हे 
मकासे स्वाप्रास्वाप्रा नयाकथनं हथासं पिहां वनाछूवत । 

८९ स्वारासिरिं नयेगु- क्यबय्‌ ज्या यायेत वःम्ह बाबुचित न्ह्यागु 
ल्वसा तया: नकूसां स्वारासिरिं नयाः ज्या याः वनी । 

९० हन्ताः यानाः नयेगु- मांपिन्सं कत्तानाः मनकूबलय्‌ मचातय्‌ 
थःथः उखेथुखे वात्तु वालाः वाक्क वाक्क हन्ता: यानाः नयाच्वन । 
९१ हाउँहाउँ याना: नयेगु- पार्टिभ्वजय्‌ स्नायक्सय्‌ तयातःगु क्वाःक्वाःगु 
ममःचा, भ्वय्‌ वःपिं सकसिनं मथइभनं कयाः हाउँहाउँ यानाः पूप्‌ हे 
नल । 

९२ हाच्याहाच्या याना: नयेगु- ख्वा: बांलाःम्ह व सुशिला नानिया 
नइगु पहः छता धाःसा, नये मखंपिन्सं नइ थें स्वमत हे मदयेक 
हाच्याहाच्या याना: नइगु । 

९३ हामुहामु यायेगु मचामचापिं ज्ञानिपिं मस्तयूसं मामं नक्‌ थें 
हामुहामु यानाः नल । 

९४ ह्वह्वपुक नयेगु- व बुरिम्ह अजियात क्वाःनि आसेनि धाःसां, 
च्या त्वनेगु धालकि ला ह्वस्वपुक हे त्वनेत स्वइगु धयां ! 

९५ ह्वाराह्वारा नयेगु- नयेपित्याःगु सूरय्‌ व गोले बाबुचां, ति दुगु 
तरकारि छथासं तयाः बुलाःबालाः साः मसा: हे मधासे ठ्वाराह्वारां 
नयाछवत । 


२) न्हिलेगु पहः 


न्हिलेगु धयागु स्वस्थताया निंतिं छता टनिक खः, जीवन 
संस्कारया प्रकृति बियातःगु छता गुण खः । मन प्रस्फुरित जुयाः 
न्हिला पिज्वइगु लसताया छता प्रवृत्ति खः। थः लयतायेगु व थः 
न्ह्यःने दुपिन्त नं लयतायेके फैगुया छता माध्यम न्हिला खः । 
मचानिसें बुराबुरिपिं तक नं परिस्थितिया अनुकूलता स्वया: न्हिलेगु 
याइ । न्हिलेगुया तःथी रूप दु - 
१ इतिइति न्हिलेगु- मचाल्यासेचापिं निम्ह मस्त वं वयात वं वयात 
कूचुक्‌चु नकुनकं ख्या: यानाः इतिइतिं न्हिलाच्वन । 
२ कत्‌कत्‌ सः वयेक न्हिलेगु- सु मनूया मन स्वतन्त्र जुड, व मनू 
आनन्दं नुगः ह्वयेका: कत्‌कत्‌ न्हिली । 
३ खितिखिति याना: न्हिलेगु- नकतिनि नकतिनियापिं मचाल्यासेत, 
तःकेहेंपिं निम्ह स्वम्ह ध्वदुलकि ला माःगं म्वाःगुं खँय म्हतुप्वा: तित्युं 
खितिखितिं न्हिला: ख्या: यानाच्वनी । 
४ खिर्रर धायेक न्हिलेगु- स्वच्छ व स्वतन्त्रपिं मस्तयूगु खिर्रर धायेक 
न्हिलीगु हिसिं लीगु पहलं जिगु नुगःयात हे स्वच्छ व स्वतन्त्र 
यानाबिल । 
५ ख्वख्वं न्हिलाहइगु- थःत थम्हं कत्ताये मफयेक वेदना जुइगु 
अवस्थाय्‌ चा हे मचायेक ख्वख्वं हे न्हिला हयेय: । गथेकि- मुना 
मदया: मदन ख्वख्वं न्हिलाहल । 
६ ख्वबि स्वःस्वः वयेक न्हिलेगु- जिगु ख्यालिखं न्यनाः न्यनाच्वंपिं 
सकलें हे ख्वबि स्वःस्व:ः वयेक न्हिलाच्वन । 

७ घुंकयाः न्हिलेगु- यांथ्यां मस्यूपिं ल्यासेतयूत सुनानं छुं धालकि म्ह 
हे म्वयम्वय्‌ द्याका: घुंकयाः न्हिलेधुंकी । 

८ च्चःप्वः मदयेक न्हिलेगु / यांथ्यां मदयेक न्हिलेगु- लखय्‌ दायां 
थ्याच्चया भिंखुदँया ल्यासेचात न्हिलेमाःगु खय्‌ जुइमा, न्हिले म्वाःगु 
खँय्‌ जुइमा, च्चः नि प्वः जुइक हुरुहुरु न्हिलाच्चनी । 

९ दानव न्हिला न्हिलेगु- सोमत मदयेक म्हम्हि संका: लापा थाना: 
हाहा व हुहु याना: थत्थायूसलं दानव न्हिलाः वं अपायजि थःम्ह केहें 
जिलाजंयात हे हेमाति ब्यवहार यानाक्यन । 

१० नक्कलि न्हिला न्हिलेगु (तंयात सुचुकाः)- न्हिले मास्ति मवःसां 
म्हुतु बायेकाः न्हिलाख्वाः ज्यानाक्यनीगु नक्कलि न्हिलां मनूतयगु 
नितिं तःधंगु धोखा ज्‌ वनेफु । 

११ नुग: ह्वयेकाः न्हिलेगु- जिमि अजिया पीर धैगु हे उस्त छुँ 
मदुगुलिं न्हिलीबलय्‌ न्ह्याबलें धयाथें नुग: ह्वयेकाः हे न्हिलेगु याइ । 
१२ न्याकं कयाः न्हिलेगु- सःस्यूम्ह हे धाये मल्वयेक न्याक कयाः 
न्हिलीगु वयागु बानि छत्ति हे हिसि मदु । 

१३ न्यासिन्यासि चाया: न्हिलेगु- थम्हं धैथे जक याये खंसा मचांनिसें 
बुरातकयापिं नं थःथःगु पहलं न्यासि न्यासि चाया: न्हिलेगु याइ । 
१४ न्ह्युन्ह्युं ख्वयाहइगु- माक्व स्वयाः अप्वः न्हिलकि, न्ह्युन्ह्यं 
ख्ये मालीगु स्थिति वयेयः । 

१५ प्वाः तित्युं न्हिलेगु- नासलं लीपिं ख्यालि मनूत बुराबुरि जुइधुंक्‌सां 
हे प्वाः तित्युं न्हिले मायेक ख्या:खँ ल्हानाः सकसितं न्हीका तयेफु । 
१६ प्वाः स्याक्क न्हिलेगु- स्वयेबलय्‌ ग्वाज्यः थें च्वंसां वं ख्यालिखं 
कना: प्वाः स्याक्क न्हीकल । 

१७ फिसिक्क न्हिलेगु- जिं वयात तीजक छगू न्ह्यसः तयागु ला वं 
छुं हे लिसः मबिसे फिसिक्क जक न्हिला: पार यानाछ्वत । 

१८ फिसिहिं न्हिलेगु- तं चायाच्वंम्ह मनू जिगु खँ न्यनाः फिसिहिं 

न्हिलाहल । 

१९ फिसिफिसि न्हिलेगु- खःगु खँ कनेमाली धका: वं स्यूसां हे मस्यू 
पहः याना: फिसिफिसि जक न्हिला: छुं हे मकंसे कायल यानाछवत । 
२० भ्वासि चाचां न्हिलेगु- साहुखल:तय्‌ स्वयां राहुखल:तय्‌ उप्वः 
भ्वासि चाया: न्हिलेमा: धैगु नेवाः छुनाखं दु । 

२१ मुसु मन्दलि जुया: न्हिलेगु- स्वयेबलय्‌ हे विसिद्धि पहः वयेक 
मुसु मन्दलि जुयाः मिसाह्यःचा पहः वयेक न्हिलीम्ह खः व चन्दाल 
बागः ! 

२२ मुसु मन्दलि पहलं न्हिलेगु- मुसु मन्दलि न्हिला न्हिलीपिन्त 
विश्वास याये बह: मज्‌ । 

२३ मुसुमुसु न्हिलेगु- म्हुतुं उस्त न्वमवाइम्ह जूसां मुसुमुसु न्हिलेगु 
लक्षिण स्वरूपया नायू स्वभावं यानाः सुवर्णयात सकसियां हे य: । 

२४ मुसुक्क न्हिलेगु- तःधंछु जुइ म्वाःपिं भलादमिपिं मनूत न्ह्याम्ह 
लिसे नं सद्भावना स्वरूपं मुसुक्क न्हिलाक्यनी । 

२५ मुसुक्क मुसुकाइगु- शील स्वभाव व सभ्यता स्वरूपया दक्वसिबय्‌ 
बांलाःगु न्हिला मुसुक्क मुसुकायेगु खः । 

२६ मुसुक्क मुसुक्क जक न्हिलेगु- जिमि दाइयात न्ह्याक्व हे न्हीकेगु 
खँ ल्हाःसां नं खालि मुसुक्क मुसुक्क जक न्हिली, जवा: छुं हे बी 
मखु । 

२७ मुसुहं न्हिलेगु- समताया भावं मुसुहं न्हिलेगु हे मोतिरत्न 
साहुया सर्वप्रियताया म्हसीका खः । 

२८ म्वः न्हिलेगु (न्हिले म्वाःगु परिस्थितिइ नं बेसोमति पहलं न्हिलीगु 
पहः)- मनू विरामी तच्च: जुयाः अस्पतालय्‌ यंका च्वन, ग्वाज्यःचा 
अन हे च्चनाः म्व: न्हिले थें फिनां फी मफयेक न्हिला च्वन का, छु 
धायेगु आः ! 

२९ लसता भयबिकाः न्हिलेगु- थम्हं मनंतुना थें ज्वःगु बांलाःगु 

जागिर लुइवं व लसता भयबिका: न्हिल । 

३० सर्गः थ्वक्क न्हिलेगु- नुगः तःफापिं मनूत न्हिलीबलय्‌ निर्धक्क 
जुयाः सर्गः थ्वक्क न्हिलेगु याइ । 

३१ हेपःसिं पहलं न्हिलेगु- चीमिपिं मनूत खना: तःमिपिं मनूत हेपसिं 
पहलं न्हिलाः मनूतयूत क्वथुनाः तःधंछु जुइत स्वइ । 

३२ ह्वारारां न्हिलेगु- न्हिलेत त्वहः जक माःपिं हुल्याः ल्यायम्हतय्‌ 
न्ह्यःने, हाछिका: छथु वःगु ला दक्वं हुल्याःत स्वारारां न्हिलाहल । 


३) त्वनेगु पहः 


भोलगु पदार्थ सेवन यायेगुयात त्वनेगु धाइ । त्वनेगु धैगु नं 
प्राण धारणया निंतिं मदयेकं मगा:गु छता पेय पदार्थ रुपि मू आधार 
खः । त्वनेगु बस्तुया गुलि विशेषता दु, त्वनेगु पहलय्‌ नं उलि हे 
विशेषता स्वरुपं, थायबाय्‌, ई, मौका स्वया: ल्वःल्वःकथं त्वनेगु ज्या 
जुयाच्चनी । बजां, चुरोट, गजि, धतुर आदिया सेवनयात नं त्वनेगु हे 
धाइ । तर थ्व छवालुगु खाद्य पदार्थ मजुसे कया रुपय्‌ सालेगु अमल 
बाय्‌ नसालु पदार्थ जुल । थन आः भीसं तरल स्वरुपया त्वँसा 
त्वनेगु पहःयात न्ह्यब्वया च्वनागु खः - 
१ कतूकत्‌ यानाः त्वनेगु- कत्‌कत्‌ यानाः हायाः करुवां लः त्वनेगु 
चलन थौकन्हय्‌ मदया वनेधुंकल । 
२ गल्ल गल्ल यायेगु- लुमुलुमु धाःगु चिलखं छक: कथुइ गल्लगल्ल 
यासें तिनि कथु स्या:गु भचा लनावन । 
३ घत्घत्‌ यानाः त्वनेगु- बँड ज्या याइपिं ज्यापु दाजुपिनि वःलाःस्वंमां 
घत्घत्‌ यानाः थ्वँ हाइगु स्वये हे ल्वःवनापुसे च्वं । 
४ घुतुक्क घुकेगु- वया पाउँ नःगु खना: जिगु म्हुतुइ बुल्ल बुयावःगु 
इयात जिं ला बलं हे घुतुक्क धायेक घुर्के छवया । 
५ घुत्त घुतिनेगु- मामं जितः मचाबलय्‌ पालाःभि त्वंकूबलय्‌ खायूसवाः 

काये मलावं हे घुत्त धायेक घुतिना छुवयागु आःतक लुमंनि । 
६ घुतुघुतु त्वनेगु- छगिलास दुरु घुतुघुतु त्वनेत जितः सुनानं स्यना 
बीमाःगु मदु । 
७ घ्वाताघ्वाता त्वनेगु- थःत यःगु जूबलय्‌ ख्वलां बाथल सूप ला 
छक्वलं हे घ्वाताघ्वाता धायेक त्वनाछूवल नानिबाबुचां ! 
८ घ्वात्त धायेक घुतिनेगु- चकलेट बी धका: ह्ययेका: जिं ला 
मचायात व मसाःगु भोलवास: म्हुतु वांखाका कथनं घ्वात्त धायेक 
त्वंका बिया । 
९ घ्वाताक्क त्वनेगु- मूतिगु धायेक धायेक बात्वां बाथल थेँ 
छसासलं हे घ्वाताक्क त्वँसेंलि वया न्हाय्‌ थुंदिना: ह्वह्वपुल । 
१० चुक्‌चुक्‌ यानाः त्वनेगु- दुरु बोटलया निपल ल्वसुका बीवं मचां 
दुरु चुक्चुक्‌ यानाः सालाकाल । 
११ चुचुप्यानाः त्वनेगु- बुझइसातकियाम्ह मचा नं मांया दुरु धालकि 
थःथःम्हं ज्वनाः चुचुप्यानाः न्ह्याना कायेसः । 
१२ चुइंक धायेक पुइगु- अन्ति अयला: लुना च्चच्चं हे ख्वला जायेके 
हे मलाइ थें याना: पूसिगुलुम्ह पुसिंबाउचां पाःता:ख्वला छख्वला 
अयूला: चुइंक धायेक पुनाबिल । 
१३ चुइँचुइँ त्वनेगु- देबिप्याखं ल्हुकीबलय्‌ भैरव सहित मेपिं 
हिफःद्यःपिन्सं प्वसः व्यूम्ह मेयया गःपःया हिनू मालाः चुइँचुइँ धायेक 
म्वाःहि त्वनेगु याइ । 

चुइँचुइँपुक त्वनेगु- गपायच्च: हथाय्‌ चाःगु जुइ, ख्वाउँके हे 
मलावं चुइंचुइं पुक च्या त्वनाछूवत । 
१४ छघुतु यानाः घुर्के छुवयेगु- गथे नये धैथे जूगु कोल वास: जिं 
ला म्हुतुइ प्वंकाकथनं सवा: हे मकासे छघुत्‌ यानाः घुत्त धायेक घुरका 
छुवया । 
१५ छसासलं त्वनेगु- गपायसक प्या: चाःगु जुड, छगिलास लः वं 

छसासलं हे त्वनाछूवत । 

१६ पासलय्‌ फयाः त्वनेगु- ल्वहंहितिं हायाच्चंगु लः, लःधालं त्वने 
मफयाः पासलय्‌ फयाः इकंक त्वनावया । 

१७ भ्वपुयाः त्वनेगु- पुसिंगुलुतय्‌ अयला: थ्वँ त्वनेत साइत हे म्वाः, 
मौकाय्‌ लातकि न्ह्याथाय्‌ च्वना: जुइमा, नैतिकता हे त्वःता: भ्वपुयाः 
त्वना बीयः । 

१८ सुरुक्क सुरुक्क त्वनेगु- निदं फुसांनिसें जिमि मचां थःथःम्हंतुं 
चम्चां तुया: सुरुक्क सुरुक्क धायेक केया झोल त्वने सयावल । 
१९ सुइंसुइं त्वनेगु- अपीचाधिकःम्ह मचां तग्वःगु गिलासं छथल दुरु 
छसासलं हे सुइँसुइँ धायेक त्वनाछूवल । 

२० सुल्ल सुल्ल सालाः त्वनेगु- पाइपं सुल्ल सुल्ल साला: जूस 
त्वनेत थौंकन्हययापिं सुं मस्तयूत नं स्यना बीमाःगु मखये धुंकल । 
२१ सुइंत धायेक त्वनेगु- पार्टिभ्वय्‌ वनाथाय्‌ रामचां थःगु भाग 
अयूलाः त्वनेधुंकाः नं पासां मत्वंगु धकाः पासायागु भाग नं कया 
कथनं सुइंत धायेक त्वनाछवत । 

२२ हायाः त्वनेगु- लः त्वनेबलय्‌ धयागु गिलासय्‌ तयाः त्वनेगु 
स्वयां नं करुवां हाया: त्वने साः । 

२३ हुईंत धायेक त्वनेगु- ख्वलाय्‌ बाथल दुगु के मचां मत्वँसेंलि 
वांछ्वये नुग: स्याना: जिं हे हुइँत धायेक त्वनाबिया । 

२४ हरुहरु त्वनेगु- सिन्त, हलू तयाः दायेका तयागु लः 
छगिलास हुरुहुरुं त्वंसेंलि तिनि चिक॒या: थर्रर खा:गु छाति 
लुमुसे च्वनावल । 

२५ ह्वाराह्वारा त्वनेगु- नयेपित्याःगु झोंकय्‌ बासिगु क्वाति नं क्वा 
हे मक्वाकुसे ह्वाराह्वारा धायेक त्वनाबिया जिं ला ! 

२६ ह्वह्वपुक त्वनेगु- पिहां वने हथाय्‌ जूगुलिं वं ह्वह्वपुक हे च्या 
त्वना: वन । 

४) फ्यतुइगु पहः 


फ्यतुइगु जीवन पद्ृतिया छगू अभिन्न आरामदायि मुद्रा 
खः । छम्ह मनूया उमेरया मापनकथंया ब्यवहारिक जुयावइगु स्वंगू 
त्वाथ: दइ- छूयनं चुइगुया ल्याखय- ग्वतुलेगु, प्यनं चुइगुया ल्याखय्‌- 
फ्यतुइगु व तुतिं चुइगुया ल्याखय्‌ दनेगु / न्यासि वनेगु खः। थ्व 
स्वंगू त्वाथ: मध्यय्‌ नित्वाथः फ्यतुइगु हे जुल । थ्व फ्यतुइगुया तःगू 
मुद्रा व आसन दु । हरेक आसन कथंया व हरेककथं फ्यतुनाया 
थःथःगु कथंया विशेषता दयाच्वनी । 

मुलेपतिं थ्याना: फ्यतुइगु धकाः तुति निप्पां म्वयथ्यानाः बँय्‌ 
माथंवंक फ्यतुइगु, फ्यतुनाया दकलय्‌ न्हापांगु आसन खः । थुकियात 
पद्मासन धाइ । 'पद्मासन' मुलेपतिया मूरुप खः । तुति म्वयथ्यानाः 
अले जवगु व देयपा तुति क्रस यानाः पालि निपां द्यःने स्वकाः 
भगवान बुद्ध फ्यतुइ थें फ्यतुइगु फ्यतुनाया दकलय्‌ मुलगु आसन 
खः । ध्यानासन धकाः नं धायेगु याः, थुकियात । तर न्ह्याम्हं न्ह्याबलें 
अथे यानाः जक फ्यतुइ मखु । फ्यतुइगुया आसन व पहःत थुकथं 
दः 
१ उपरखुत्ति तयाः फ्यतुइगु (तिरखुत्ति मारय्‌ यानाः फ्यतुइगुया 
पर्यायवाचि)- उपरखुत्ति तयाः फ्यतुइगु व्यहोरा थाय्‌ अनुसार मान 
व अभिमानया चिंध्व: खः । 
२ कयूकूनाः बाय्‌ कातांमिंक फ्यतुइगु- द्यःया देगःक्वय्‌ नांगापिं 
फ्वगिंमस्त चिक॒या: कयकूनाः कातांमिंक फ्यतुनाः फ्वनाच्चन । 
३ कुमारि फ्यतुइ थें फ्यतुइगु- कुमारी पुजा याइम्ह न्ह्याम्हं 
कन्यामचायात पालि निपा प्यपुंका: कुमारीमयजु फ्यतुइ थें फ्यतुकी । 
४ तिरखुत्ति मारय्‌ यानाः फ्यतुइगु (मेचय्‌ फ्यतुइबलय्‌ छपा तुति 
मेगु तृतिया द्यःने द्यतनाः फ्यतुइगु पहः) पुलांपिं मनूत मेचय्‌ 

फ्यतुइबलय्‌ नं थौंकन्हययापिं फुइंबाजतयूसं थें तिरखुत्ति मारय्‌ यानाः 
च्वनी मखु । 

५ तुक्क्रक फ्यतुइगु- गर्न फ्यतुइथाय्‌ मदया: व बँयूसं तुक्क्रुक 
फ्यतुत । 

६ तुति निपां छखे स्वका: म्ह म्वयथ्याना: फ्यतुइगु- बँय्‌ फ्यतुइ 
मालकि तुति निपां छखे स्वकाः म्ह म्वयथ्याना: फ्यतुइगु थौंकन्हय्‌या 
ल्यासेतय्‌ बानि हे जुइधुंकल । 

७ तुति भवःलंकाः फ्यतुइगु- थः स्वयां थँजिपिनिगु न्ह्यःने तुति 
भवःलंकाः फ्यतुइगु धयागु सभ्य मनूतय्‌ नैतिकता मखु । 

८ तुति द्यतनाः भवःलंकाः फ्यतुइगु- तुति निपा ्यतनाः भवःलंकाः 
फ्यतुसेलि तिनि त्यानुगु लन । 

९ तुति लखानाः फ्यतुइगु- मेचय्‌ फ्यतुइबलय्‌ नं फलय्‌ फ्यतुइबलय्‌ 
थें तृति निपां लखाना: फ्यतुइगु याइ । 

१० थचक्क फ्यतुइगु- तापाकनिसें न्यासि वःगुलिं त्यानुया: व 
त्वाथलयूसं थचक्क फ्यतुत । 

११ पालि निपां चुयाः, पुलि निगलं घयपुनाः फ्यतुइगु- थासं मछिनाः 
च्वनेत थाय्‌ मगाना: पालिं चुयाः पुलि निगलं घयपुनाः फ्यतुइव 
तिनि न्ह्यंका । 

१२ पृतुं फ्यतुइगु / पुतुलिं च्वनेगु- प्यनं बँय्‌ मथीक पालि निपां 
जक चुयाः पुलिछयं थकयाः फ्यतुइगु हे पृतं च्वनेगु खः । फ्यतुनाया 
निगूगु मूल आसन पुतुलिं च्वनेगु खः । 

१३ पुलिं चुयाः फ्यतुइगु- द्यःयाथाय्‌ न्ह्यःने पुलिं चुयाः, पालि लिस्वकाः 
लहा: निपां बिन्ति यानाः फ्यतुइगु झीगु छगू भक्ति संस्कार खः । 
१४ पुलि धसय्‌ जुयाः फ्यतुइगु (- म्ह तिंस्वाकाः)- च्वलापचिं धस्वाकाः 
पुलि धसय्‌ जुयाः हसेलि तिनि कला:यात ख्याये धका: स्वःम्ह मिजंया 
सः भचा नाइया वल । 


नेवाः खँगवःया पिला :: १७ 


१५ पुलि छगः थकयाः फ्यतुइगु- फ्यतुना: यायेमाःगु गुगुं गुगुं कीगु 
नेवाः संस्कारया पुजा पुलि छग: थकयाः, व थकयागु पुलियात ल्हातं 
घयपुनाः फ्यतुनाः पुजा यायेमाःगु परम्परा दु । 

१६ भेसेमिंक फ्यतुइगु- जँ स्या:गुलिं जि ला न्ह्याथाय्‌ फ्यतुइ माःसां 
छथाय्‌ लिधनाः भेसेमिंक फ्यतुइगु बानि हे जुइधुंकल धयां ! 

१७ माथंवंक फ्यतुइगु- मुलेपतिं थ्यानाः फ्यतुइगु हे माथंवंक फ्यतुइगुया 
पूर्वरुप बोलि खः । 

१८ मुलेपतिं थ्यानाः फ्यतुइगु- तुति म्वयथ्याना: पालि निपां सुचुकाः, 
मुलेपतिं थ्यानाः फ्यतुइगु नेपाःमि संस्कारया दकसिबय्‌ बांलाःगु 
तरिका खः । 

१९ हनुमानद्यः फ्यतुइ थें फ्यतुइगु- तारा हानय्‌ यायेगु थें जाःगु छुं 
विशेष कथंया कासा म्हितीबलय्‌ बाहेक, सुं नं मनूत माःसां म्वाःसां 
हनुमानद्यः फ्यतुइ थें फ्यतुइ मखु । 


५) न्यासि वनेगु पहः 


न्यासि वनेगु वयस्क जूगुया लक्षण खः । प्यपां चुयाः, मायमाय्‌ 
याना: ल्ह्यइपिं तकया मचात मचाल्या: खःसा, पला: छिना: ताय॒तिति 
याये सलकि वं थःत थःम्हं तःधिकः जूगु तायेकी । उगु उमेरंनिसें 
थःगु तुतिं थःम्हं चुयाः पंगःरुपि लुफियात पचय्‌ यायां न्यासि वनेगु 
हे जीवन संग्रामरुपि पला:या हाथ्या धायेमाः । 

न्यासि वनेगु व पला: छीगुया थी थी पह: दु - 
१ आताआता पातापाता जुया: न्यासि जुइगु- गांयाम्ह मनू शहरया 
मूलँपुं जुइमाःबलय्‌ आताआता पातापाता जुयाः न्यासि वनाच्वन । 
२ उसिंउसिं पला: छिना वनेगु- राममायाया प्वाथय्‌ दुम्ह भौया लां 
दनावःलिसे स्वये हे सने मफु पह: वयेक उसिंउसिं पला: छिना 
जुयाच्चन । 

३ किसिपलाखं न्यासि वनेगु- गंसिबलय्‌ चत्त च्वंम्ह सम्राट ल्ह्वना: 
भ्वरि खासांनिसें पला: छिनाजुइगु हे स्वाथ्यास्वाथ्यामिंक किसिपलाखं 
न्यासि वनीगु जुइधुंकल । 

४ खासापलाखं न्यासि वनेगु- न्या थें चुल्लचाल्ल जुयाः जुइमाःम्ह 
माजुयात गथे जुया: सुनां लाकाब्यूम्ह भौमचा खः मस्यु, ल्वास्यांमिंक 
खासापलाखं न्यासि जुइम्ह भौमचा ला: वल । 

५ खुत्यां कया: न्यासि वनेगु- जिमि छम्ह पासायात मोटरसाइकल 
क्यला: तुति खूकासांनिसें म्वात्तले हे खुत्यां कयाः न्यासि जुइमाल । 
६ खुरुखुरु न्यासि वनेगु- बस पिया हे मच्चँसे व खुरुखुरु हे न्यासि 
वनाछुवत । 

७ खूखूकयाः न्यासि वनेगु- न्हूगु लाकामं पुनाः तुति स्याःगुलिं 
खूखूकाकां न्यासि वनाः बल्ल छँँय्‌ थ्यंकः वना । 

८ चखुंचापलाखं न्यासि वनेगु- सुथन्हापां उखेंथुखें द्यइके जुजुं 
तःमांबजेया न्यासि जुइगु पह: हे पालिं बँय्‌ मथ्यू थें च्वंक चखूंचापलाखं 
लुचुलुचु न्यासि जुइगु बानि जुइधुंकल । 

९ चुलिंद्यः पहलं न्यासि जुइगु- इलय्‌ ज्याकृथि थ्यंकः वनेमाःपिं 
म्ह्यायपिं, भौपिं स्वयां नं उखेथुखे द्यइथाय्‌ द्यइके जुइपिं बुरित 
चुलिंद्यः पहलं चुल्ल चुल्ल पला: छिनाः स्वये हे लिमलाक्क ब्वां 
जुयाच्चनी । 

१० तायतिति यानाः न्यासि वनेगु- तायृतिति यानाः न्यासि वनीगु 
पाखय्‌ मचात तसक हिसि दयाच्चनी । 

११ तिंतिंन्हुयाः न्यासि वनेगु- अस्यःपिं मिजंमस्त सतकय्‌ नं तिंतिंन्हुया: 
न्यासि जुयाच्चनीगु स्वये यःगु हे मखु का ! 

१२ तुकुतुक्‌ न्यासि वनेगु- तकतिनि नकतिनि न्यासि वनेसःपिं 
मचातय्‌ तुकुतुक्‌ यानाः न्यासि जुड साःप प्वाप्वःचाकथं (दुनेंनिसें 
याये न्ह्याइगु) न्ह्यइपुसे च्वनाच्चनी । 

१३ थुन्नां थुन्नां चुइक न्यासि वनेगु- छुँय नं पिने नं याकःचां ज्या 
कत्ताये माःगुलिं द्यइके छक्वः वंम्ह लक्ष्मी छँया ज्याय्‌ लिबाइभनं 
थुन्नां थुन्नां चुइक न्यासि वयाच्वन । 

१४ दागिंपलाखं न्यासि वनेगु- न्यासि वनेगु मध्यय्‌ दकसिबय्‌ स्वमत 
मदुगु पलाःया छाँट, ख्वाःपात॑ सर्गः थस्वयाः म्ह यें धें संका:, धःधःपाक्क 
पलाः छिना: दागिं न्यासि वनी थें दागिंपलाखं न्यासि वनेगु खः । 
१५ दुरुरु ब्वां वनेगु- मांम्ह ज्याकुथिं लिहां वःगु सः तायेवं निदं दुम्ह 
वया मचा अजिया मुलं दना: दुरुरु ब्वां वना: मांया ल्हा: ज्वं वन । 
१६ दुर्रदुर्र ब्वाँय्‌ वनेगु- न्यासि चाःम्ह मचा स्वाहानें दुर्रदुर्र कहां 
वल । 

१७ धलिमलि जुयाः न्यासि वनेगु- अयलाःगुलु छम्ह सतक छगुलिं 
थःगु यानाः धलिमलि जुइकाः न्यासि वनाच्चन । 

१८ धुकुधुक्‌ पला: छिनाजुइगु- मोटरबाइक गयेगु चलन अप्वया 
वसांनिसें धुकधुक्‌ धायेक पला: छिनाजुइपिं लँजुवाःत धयापिं म्ह्व हे 
जक खनेदनि । 

१९ धेधेचुइक न्यासि वनेगु- छेंय्‌ बुराम्ह बौया त:ज्वर वःगुलिं 
इकयाः पला: छीबलय्‌ धेधेचूसा, पिने वया ल्याय॒म्हम्ह काय्‌ सुलिमय्‌ 
वनाः भ्वपुक्क थ्वँ त्वनाः धेधेचुइक न्यासि वनाच्वन । 

२० धुकधुक पला: छिनाः न्यासि वनेगु- निक्वः जंक्व सिधये धुंक्‌म्ह 
अजि धुकुधुक्‌ पला: छिनाः न्यासि जुड फुनिगु खनाः जि ला ज्यः हे 
जुल धयां ! 

२१ ध्यत्ताः पहलं न्यासि वनेगु- श्यामचित पला: भचा च्चयेकि धकाः 
धयागु ला ताःगु खः ला, मताःगु खः ला यानाः ध्यत्ता पहल न्यासि 
वनाः लिबाकाःतुं पार यानाबिल । 

२२ ध्यागःपलाः छिनाः न्यासि वनेगु- न्ह्याबलें न्ह्याबलें ज्यां लिमलाःम्ह 
माइतताया न्ह्याथाय्‌ वंसां ध्यागःपलाखं थथायूपलाः छिनाः न्यासि 

वनेगु बानि हे जुइधुंकल । 

२३ पातापाता न्यासि वनेगु- लातापहलं पातापाता यानाः न्यासि 
वनीम्ह जुया: सकसिनं वयात लाताबाउचा धाइगु । 

२४ पातरापातरा जुइक न्यासि वनेगु- तप्पागु चप्पल न्ह्यानाः 
पातरापातरा जुइक न्यासि जुया: मचातय्‌ न्ह्यइपुका च्वन । 

२५ पितिपिति न्यासि वनेगु- न्ह्याथाय्‌ वनेगु जूसां हथाय्‌ छत्तिं 
मचासे पितिपिति न्यासि वनेगु वया बानि हे जुइधुंकल । 

२६ प्याताप्याता न्यासि वनेगु- मवँसे मगाःगु ज्या छगुलिं यानाः 
नेपाल बन्द जुया: मोटर चलय्‌ मजूखुन्ह नं तिन्हिनया निभालय्‌ 
प्याताप्यातां न्यासि वनाः तताया छँय्‌ थ्यंकः वन । 

२७ फताःफत न्यासि वनेगु फताफत धायेक न्यासि वनेगु बानि 
दुम्ह जिमि केहेंनाप जि छत्ति हे नाप वने मफु । 

२८ फयलिंचा पलाखं न्यासि जुइगु- ज्ञानिमाया तता गंसिम्ह जुयाः 
हे खः, न्ह्याथाय्‌ वंसां फयलिंचा पलाखं चुल्ल चाल्ल धायेक न्यासि 
बनेफु । 

२९ व्वांब्वां वनेगु- पासा छम्ह न्ह्यःने न्यासि वनाच्चंगु खनाः जिं 
वइत ब्वांब्वां वना: नापलाक: वना । 

३० भाताभाता न्यासि जुइगु / भात्राभात्रां न्यासि जुइगु- छँज्या 
दक्वं सिमधयेकं छें पिहां बने मदुपिं भौमस्तय्‌ छा: नि मछाः, भाताभाता 
न्यासि मवंकं इलय्‌ ज्याकृथि थ्यनी मखु । 

३१ भाताभाता न्यासि वनेगु (ततःपलाः यानाः) समाःमयजु भाताभाता 
न्यासि वनाच्चंगुलिं वयात तसक लिबात धकाः सी दु । 

३२ भ्वयभ्वय्‌ कँक न्यासि जुइगु- भ्वय॒भ्वय्‌ कॅकं न्यासि जुयाजुलकि, 
न्ह्यःने ल्यूने च्वंगु जक ला छु, लँय्‌ लुफिं हाइगु ल्वहंचा छग: नं होस 
दयाच्चनी मखु । 

३३ सुतिसृति धायेक पला: छिना जुइगु- न्ह्यागु ज्या यायेमाःसां, 

गनं छथाय्‌ वनेमाःसां सुयातं छुंछां मधासे खुनिपहलं सुतिसुति पला: 
छिनाजुइगु वयागु बानि जितः छत्ति हे लःलः मधाः । 

३४ सुतुहं न्यासि वनेगु- तःमां म्हं मफु ला छु थें, लँय्‌ जूम्हेसिया 
सुतुहं पला: छिना: न्यासि वनाच्वन । 


६) स्वयेगु पहः 


मिखा ! मिखा सकसियां निग: हे दु। व हे मिखां संसार 
खनाच्वनी । अले संसारं नं व हे निग: मिखायात स्वया: मनू म्हसीका 
च्वनी । झीगु म्हया छता अभिन्न अङ्ग मिखा खः। मिखा मदुसा 
संसार हे अन्धकार ! तर मिखा दया: नं थः अन्धकारय्‌ ला: मवनेमा । 
छायधाःसा मिखां स्वयेगु नजर तःथी जक मखु, यक्व हे कथंया दु । 
बांमलाःगु नजरं छता सुयातं गुबलें स्वये म्वालेमा । थ्व हे भीसं 
मनंतुने । 

मिखां स्वयेगु थी थी तरिका थुकथं दु - 
१ कन्ना चायापुक स्वयेगु- स्वयम्भु गलय्‌ सँय्‌ फ्वगिं मस्तयूसं 
कन्ना चायापुक मिखा कना: द्यइके वक्वसिके फ्वनाच्चन । 
२ करुणा चाया: स्वयेगु (आत्मा दुनेया करुणां स्वयेगु)- मनू जुयाः 
मनूतयूसं मनूतयूत जक मखु, हरेक जीवतयूत नं करुणाया मिखां 
स्वये सयेके मा: । 
३ केलेहें स्वयेगु- न्हापान्हापा अप्सरा धाःपिन्सं केलेहें मिखां स्वया: 
ततःधंपिं ऋषिमुनितय्‌गु तपस्या हे भंग यायेयः धकाः न्यनातयागु 
दु । 
४ क्वथीक स्वयेगु- जिमि बाज्या धैम्हं, जिमिसं न्ह्याथें जाःगु 
सामान न्यायेत इनाप या:सां बस्तुयात थःम्हं क्वथीक छक्व: मस्वयेकं 
चित्त बुझे जुड मखु । 
५ खुनिमिखां स्वयेगु (खुनिं स्वइ थें स्वयेगु)- सुनां ज्या स्यंकी, व हे 

न्हापालाक्क, ब्व: फये मालीभनं लुच्चानी जुया: न्वँ मवासे पुलुपुलु 
मिखा कना: खुनितयसं स्वइ थें स्वया: कायल यायेफु । 

६ ख्वा: ज्याना: स्वयेगु- थी थी पहल ख्वा: ज्याना: क्यनेगुली व 
तसक ता:लाः । 

७ गजिगुलु मिखां स्वयेगु- छाय खः मस्यु, वं जितः न्हाचःनिसें 
गजिगुलु मिखां स्वयाच्चन । 

८ गिद्धमिखां स्वयेगु- ल्यासेतयूत हायेके यःपिं ल्यायूम्हत स्वयां नं 
गिद्धमिखां स्वइपिं ध्वगगीबुरात ह्यामि पहः वयेक ग्यानापु खनेद्‌ । 
९ गुलुभोनं स्वइ थें स्वयेगु- म्हतु वानाः ल्वाये मज्यूपिं पिंलिपिं 
ध्वदुलकि वं वयात, वं वयात गुलुभौनं थें पुल्लधायेक मिखा कना: 
स्वया: तं ज्यंकाच्चनी । 

१० गुजुहं मिखां स्वयेगु- छि, गपायूसक मछाःसे च्वंक गुजुहं मिखां 
स्वःगु ! 

११ ग्यानापुक स्वयेगु- मूर्ख मनूया धूर्त बुद्धि धया थें सु मनूया थः 
कमजोरि दयाच्चनी, वं कर्पिन्त ग्यानापुक स्वया: ख्यायेत स्वइ । 
१२ चिवा कयाः स्वयेगु- सुनां खनीभनं सुलाः सलाः चिवा कयाः 
मखंक मखंक स्व: जुइगु त:धंगु पाप खः । अस्तमाया तःमां धयाम्ह 
ला, थः माजु जुयाः नं सदां भौपिनिगु क्वथाय्‌ क्वथाय्‌ वनाः चिवा 
कयाः स्व: जुझ्यः । 

१३ ज्वयज्वय्‌ पिया: स्वयेगु- ख्याना: त्याके मफुसँँलि वं जितः 
ज्वयज्वय्‌ पिया: स्वस्वं वन । 

१४ तप्यंक स्वयेगु- बांला:गु मिखां तप्यंक स्वयेगु हे लक्ष प्राप्तिया 
मूलँपु खः । 

१५ तंमं स्वयेगु- थःम्हं धैथे मजुलकि न्ह्याम्हेसितं तँमं स्वयेगु बानिं 
याना: व मनू थः हे तंगुलुचा ख्वा: वयेधुंकल । 

१६ तुइ तुइ स्वयेगु (सुला: सुला: स्वयेगु)- सुलाकासा म्हितेबलय्‌ 

सुला: तुइ तुइँ स्वये थें, ज्याखँ ब्यवहारय्‌ अथे याना: स्वयेगु बांला:गु 
बानि मखु । 

१७ तुइँक तुइँक स्वयेगु- म्हुतुं मछा: मछा: धाधां मिखां तुइँक तुइँक 
स्वयाच्वन । 

१८ तुलुतुलु स्वयेगु- व बेइमान खुँयात ख्याये जिक्व ख्याना: गुलि 
खँ ल्ह्वकेत स्वल, तुलुतुलु जक स्वयाः, ख्याःपिं कायल जुल बरु, व 
कायल मजू । 

१९ तुंक स्वयेगु- बिकुराः स्वभावपिं मनूतय्‌सं नुगलय्‌ न्हयूबः पाप 
तया: न्ह्याम्हेसित नं नये थें तुंक स्वया च्वनेय: । 

२० त्वलहं स्वयेगु- नुगःदुनेया दुःख न्यनाबीपिं सुं मदुर्सेलि, व नुगः 
स्वःम्ह जुयाः न्ह्याथाय्‌ च्वंसां त्वलहं त्वलहं जक स्वयाच्वनेगु बानि 
जुयावन । 

२१ त्वलय्‌ चाया: स्वयेगु- जुइ हे मखुगु खँ नं थःम्हं हे खनागु थें 
च्वंक पत्या: जुइकेकथं खँ ल्हायेफुम्ह व फताहा मैंचिया पह: खना: 
जि ला त्वलय्‌ चाया: वैत स्वयाच्वनाम्ह च्वनांतुं का ! 

२२ त्वालां त्वालां जक स्वयेगु- नुगलय्‌ खँ ल्हाःलिसे वया त्वालांत्वालां 
स्वयेगु बानि जुयावन, क्यनेयंकाम्ह जिमि किजायात व मिसां लत्थ 
यानाबिल । 

२३ ध्वॅलं स्व: थें स्वइगु- वया चित्तय्‌ मल्वयेक सुनानं छुं यातकि 
ला, म्हुतुं जक न्वमवासे ध्वलं स्वये थें मिखा हे लिमकासे पुलुपुलु 
जक स्वया: कायल यायेफु । 

२४ नये थें स्वयेगु (मिखा हे लिमकासे स्वयेगु)- तसक  यःम्ह जूसा 
नये थें स्वया: मतिना पिज्वयेकी, तसक मयःम्ह जूसां नये थें स्वया: 
इर्ष्या पिज्वयेकाः इबि याइ । 

२५ न्याये थें स्वयेगु- व ब्यक्व:चा, थःत भचा चित्तय्‌ मल्वलकि ला 
न्याये थें स्वया: इबि यायेफु बा 

२६ पुलुपालु स्वयेगु (पुलुक्क पालुक्क स्वयेगु)- पुलुपालंं स्वयेगु बानि 
धैगु उस्त बांला: मजूसां मा:थाय्‌ माःकथं पुलुक्क पालुक्क स्वयाः 
ज्ञान मुना हये सयेके मा: । 

२७ पुलुपुलुं स्वयेगु- पुलुपुलुं स्वयेगु बानि दुपिन्सं, म्हुतुँ न्वमवासे 
खालि पुलुपुलुँ जक स्वया: कायल यायेयः । 

२८ पुलुक्क स्वयेगु- इहिपाःया निंतिं म्ह क्यने यंकाम्ह जिमि भिन्चां, 
मछालाः खः ला, मययाः हे खः, म्ह स्वः वःम्ह मिजंयात पुलुक्क छक: 
हे मस्वः । 

२९ बागःमिखां स्वयेगु- जिमिगु पासापुच: मध्यय्‌ रामचा छम्ह ला 
बागःमिखां स्वया: केल्लाः यायेगुली ला न्ह्यःने हे ला: । 

३० भुलूखां स्वइ थें स्वयेगु- कतःया भिं स्वये मफुम्ह व बागः, 
थःयात मयःम्ह मनू जुलकि ला मिखा पुल्ल कना: भुलूखां स्वः थें 
स्वया च्वनेयः । 

३१ भ्वयूकनाः स्वयेगु- तच्चःम्ह बिरामिं मिखा भ्वयूकनाः स्वइगु 
धयागु अन्तिम सासःया छुमां जुयाबी यः । 

३२ भ्वाँयभ्वाँय्‌ स्वयेगु- न्ह्यःनें जक स्वयां मगाना: लिकथं गःपः 
म्वयथ्यानाः नं न्ह्याम्हेसितं भ्वाँयभ्वाँय्‌ जक स्वइम्ह जुयाः व गार्जुया 
नां हे भ्वांयभ्वांयूचा जुइधुंकल । 

३३ मस्वः पहलं स्वयेगु- मस्व: पहलं स्वयेगु बानि अपायूसकं मभिंगु 
मखुसां भिंगु कथंया चरित्र धाये नं उलि मिले मज्‌ । 

३४ मछाः पहलं स्वयेगु- मछाः पहलं स्वयेगु बानि मिसातय्‌ जक 
मखु, ज्या, खं, थायकथं मिजंतयके नं दइगु जुयाच्चन । 

३५ मभिं मिखां स्वयेगु- मभिं मिखां स्वइपिं हाकुनुगःतय्‌ मिखां 
मभिंगु हे सिबाय्‌ भिंगु गुबलें हे खनी मखु । 

३६ मिखां मि हे पिहां वइ थें याना: स्वयेगु- गुम्ह मनू कायर जुड, 
वं कर्पिन्त मिखां मि पिहां वइ थें च्चंक तंगुलुमिखां स्वया: ख्यायेत 

स्वइ । 
३७ यालिंमिखां स्वयेगु- नक्कलि स्वभावयापिं ल्यासेचातय्‌ ल्यायम्हत 
खनकि पिनें मछा: पह: क्यंसां दुनेदुनें यालिंमिखां स्वयेगु यायेयः । 
३८ यांमिखां स्वयेगु- भी अजाअजिपिं आख: उस्त मस:ःसां ज्ञान 
बुद्धिया यांमिखां स्वयाः, लिज्ञां कया: ज्याखँ यायेसः । 

३९ सिकूसिक्‌ मिखा कना: स्वयेगु- मिखा कमजोरि धका: सीक 
सीक नं दुगु चस्मा मतसे सिक्‌सिक्‌ मिखा कना: मुलुइ सुका तयेगु 
कुतः यानाच्चन, जिमि अजिं ! 


७) ख्वइगु पहः 


शारीरिक स्वस्थताया निंतिं नयेगु, त्वनेगु, जुइगु, हालेगु 
अति आवस्यकया विषय खः थें, मानसिक स्वस्थताया निंतिं न्हिलेगु, 
ख्वयेगु, हालेगु आदि नं अति आवस्यक ज्या ख: । थुपिं मध्यय्‌ ख्वयेगु 
धयागु न्हिलेगु ज्याया हकय्‌ न्यने हे म्हाइपु थें हिसिं मलीगु ज्या थें 
खनेदु, तर अथे मखु । न्हिलेगु थें हे ख्वयेगु नं जीवन पद्दृतिया नितिं 
छता मजि मगाःगु टनिक खः । ख्वलकि मनूतय्‌ आन्तरिक सम्वेदना 
प्रस्फुरन जुयाः मनयात स्थिर यानाबी । असह्य वेदना जुइबलय्‌ 
गुबलें गुबलें ख्वये वइ मखु । अजा:गु बखतय्‌ वैत न्ह्याथे याना:सां 
ख्वयेकेगु यायेमा: । यदि मख्वल धाःसा विरहि वेदना दुनेतुं सुना: 
मनूया मानसिकताय्‌ हे नं बांमलाःगु लिच्च: लाना: मनू बनावनीगु 
तकं जुइफु । उकि ख्वयेगु धयागु नं झीगु निंतिं अति आवस्यक ! 


ख्वयेगुया पहः तःथी दु - 


१ आइआइँ पाइँपाइँ जुयाः ख्वइगु- म्हतुं बांलाक न्ववाना: खं ल्हाये 
मसःनिपिं मस्त अरिंचाः, म्हं मफु आदि न्ह्यागु छगू जूसां छु याये, 
गथे याये जुइक हे, आइंआइ पाइंपाइं ख्या: दुख बीयः । 

२ उन्याय्‌ उन्याय्‌ याना: ख्वइगु- नकतिनि बूपिं ह्याउँमचात उमेरं 
मचा:तले हे उन्याय्‌ उन्याय्‌ यानाः ख्वइ । उन्याय्‌ उन्याय्‌या ख्वःसलं 
व छँय्‌ ह्याउंमचा दु धका: सीदु । 

३ ख्वख्वं न्हिलाहइगु- असह्य वेदनाया हुनिं मचा सीम्ह मांम्ह 
ख्वख्वं न्हिलाहल । थुखे, छम्ह ह्यामिचाम्ह झेल्ला:सिंचाम्ह मचा 
थःम्हं धैथे जुया: थः जक त्यायेवं ख्वयाच्वंच्चं हे ह्यामिपहलं हरर 
न्हिलाहल । 

४ ख्वबि सुचुकाः ख्वयेगु- ख्वबि सुचुकाः ख्वयेगु धयागु थःयात 
थःम्हं सजायँ बीगु खः । 

५ छाति दाया: ख्वयेगु (विरहरुपि अधैर्यताया पराकाष्ठा)- भाःत 
मदुबलय्‌ हे उलि मख्वःम्ह मायाकाकि, वया याकःकाय्‌ मदुबलय्‌ 
छाति दाया: ख्वःगु स्वयाच्वंपिनि हे छातिं फये मफु । 

६ दिन्कि मचे यानाः ख्वयेगु (दिनिदिनि ख्वयेगु)- स्वये नं राक्षस पहः 
वःम्ह व मचा, वयात छुं भचा चित्त बुझे मजू थें जुलकि ला, ह्ययेकां 
ह्ययेके हे मफयेक दिन्कि मचे यानाः ख्त्रया बीधुंकी । 

७ न्ह्युन्ह्युं ख्वयाहइगु- नःलि ल्यासेचात छथ्व:चा, थवं थवय्‌ च्यःख्याः 
याना: कचुकचु नकाः: न्ह्युन्ह्यं फिनां फी मफयाः लिपा अथें च्वःप्वः 
मदयेक ख्वयाहल । 

८ प्याँयक ख्वइगु- उप्वः यत्थे तयातःपिं मस्त न्ह्यागु छगुली चित्त 
बुझे मजूसां प्याँयक ख्वयाक्यनेगु इमिगु विशेषता हे खः धाःसां छुँ 
मपाः । 

९ बनावंक ख्वयेगु / असह्य वेदनां ख्वख्वं ख्वया हे मचायेक 
ख्वयेगु- भाःतम्ह आक्सिडेन्ट जुया: सित धकाः आकाभाकां खबर 
न्यनेवं कलाःम्ह ख्वःगु धैगु ला, ख्वख्वं बना हे वन । 

१० बँय्‌ ग्वाराग्वारा तुला: ख्वइगु- थ्व मचा छु जुयावःगु, छुं जुलकि 
हे न्ट्याबलें बंयू ग्वाराग्वारा तुला: ख्वइगु जुयावल । 

११ म्हुतु छप्वा: जक वायवाय्‌ हाला: ख्वया क्यनीगु- स्वार्थिपिं मनूत 
विपत्तिकालय्‌ नं, पिनें क्यनेगुया निंतिं म्हुतु छप्वा: जक वायवाय्‌ 
हाला: ख्वयाक्यनी । 

१२ सुकुसुकु ख्वयेगु- थःगु हे छॅय्‌ थःयात हिस्याका च्वनेमाःगुलिं 
नुग: मछिंकाः क्वथाय्‌ वना: सुनानं मतायेक याकःचा सुकुसुक्‌ 
ख्वयाच्वन । 

१३ सर्गः थ्वक्क ख्वयेगु- मस्त मस्त निम्ह त:केहें ल्वाना: किजायात 
सोफां कुर्कूम्ह झेल्ला:म्ह तताम्ह ब्व: फयेमाली धका: थः हे न्हापांतुं 
सर्गः थ्वक्क ख्वयाबिल । 

१४ हिकूहिक्‌ लना: ख्वयेगु/ हिकृहिक्‌ लँलं ख्वइगु- कन्यादान 
बिसांनिसें ख्वःम्ह म्ह्यायूमचा लसकुस यायेत मोटरं क्वका:बलय्‌ 
तक नं हिकृहिक्‌ लना: ख्वयाच्चन तिनि । 

१५ हिहिललं ख्वयेगु- बिना कारणं ब्व: जक फयां मगाः, द्रपं नापं 
फये मासेंलि व ला नुगलं हे सह: याये मफया: दिकां दिके मफयेक 
हिहिललं हे ख्वल । 

१६ हिरिहिरि मिंक ख्वयेगु- असह्य वेदनाया हुनिं व सः तज्याक 
ख्ये मफया: नुगलय्‌ दुने जक हिरिहिरि मिंक ख्वख्वं हे बनावन । 

१७ हुंहं ख्वइगु- लक्ष्मीरुपि म्त्यायूमचा पित ब्यूबलय लक्ष्मी हे पिहां 
वंगु ला धै थें जुइक नुग: मछिंका: हुंहुं ख्वया: छँजःपिन्त तक हे हुहु 
ख्वयेका वन । 

१८ हुइँहुइँ ख्वयेगु- मचात जक मखु, गुबलें गुबलें तःधिकःपिं नं 'ध्वं 
हाल' धकाः गिजय्‌ यायेक यायेक हे च्च: नि प्व: जुइक बिसिद्धि पहलं 
हुइँहुइँ ख्वये य: । 

१९ ह्वाँयह्वाँय्‌ ख्वयेगु- माक्व स्वयां अप्व: मानय्‌ यानातःम्ह जुयाः 
मखा जुइ, व म्ह्यायूमचा थःम्हं धइथे मन्तकि ला छा: मछाः हे 
मधासे मस्त ख्वइ थें ह्वाँयह्वाँय्‌ हे ख्वयाक्यनीगु धयां ! 

च्वय्‌ न्स्यथनागु ख्वयेगुया छु छु पहःत बाहेक न्यासि, प्यासि, 
भ्वासि, ख्याच्चः आदि मानव चरित्रया विचित्र चित्रण अनुरुपं, 
ख्वयेगुयात छता माध्यमया रुपय्‌ छयला: मनूतय्‌सं ख्वयाक्यनेगु 
याइ । 


ख्वयेगुया थी थी पहः थथे थथे नं जुइफु- 


क) अयूलाःया सूरय्‌ ख्वइगु- वायवाय, भ्यायभ्याय, हुइँहुइँ । 

ख) अयला:या सूरय्‌ ख्वयेगु । 

ग) अरिंचाया: ख्वयेगु । 

घ) अस्यःपहलं ख्वयेगु । 

ड) आकाभाकां प्याँयूक ख्वयेगु । 

च) करंबरं ख्वयेगु। 

छ) कर्पिनिगु विरहय्‌ थःम्हं नं नुग: मछिंका: ख्वबि हायेकीगु । 

ज) खिचा ख्वः थें ख्वयेगु । 

क) ख्वख्वं म्हुतु (खःगुं मखुगुं, माःगुं म्वाःगुं) बकय्‌ यायां ख्वइगु । 
ज) ख्वये बच्छि न्हिले बच्छि याना: ख्वइगु । 

ट) ख्वा: त्वपुना: ख्वइगु । 

ठ) ग्याःपहलं ख्वयेगु । 

ड॒) घ्वंसः वयेक ख्वयेगु । 

ढ) घ्वंस: वयेक बाय्‌ तिस्स: वयेक मज्यू मज्यू ख्वयाक्यनीगु । 
ण) घ्वंसः पिज्वयेकाः ख्वइगु (विशेष परिस्थितिइ मिजंत) 

त) चिल्लाय्‌ चिल्लाय्‌ दनाः, छाती दायाः, लसिं खानाः, तिंतिं न्हुयाः 
ख्वइगु । 

थ) च्याल्लचिल्ल हाला: ख्वयेगु । 

द) च्याल्ल मिंक ख्वइगु (मिसात) 


hn) 


ध) छँ थर्कय्‌ याना: बाय त्वा: थ्वक्क ख्वइगु । 

न) छुं नं बाह्य प्रभावं ग्याना: आकाभाकां चिच्चे याना: हाला: 
ख्वइगु । 

प) भाःभाः दिनाः ख्वयेगु । 

फ) झा: झा: दिनाः ख्वयाक्यनीगु । 

ब) तँम्वं मि जुयाः ख्वयेगु । 

भ) तिंतिं न्हुयाः ख्वयेगु । 

म) त्वा: थ्वक्क ख्वयेगु । 

य) दिगिदिगि खाना: ख्वयेगु । 

र) दिप्पा: मदयेक ख्वयेगु । 

ल) द्यः वःपिं थें दिगिदिगि खाना: ख्वइगु । 

व) न्ह्यःने सु दु, वयात घयघय्‌ पुना: ख्वयाक्यनेगु । 

श) प्याँयप्याँय्‌ ख्वयेगु । 

ष) मिखा तिसिना: ख्वइगु / व स्याः, थ्व स्याः, म्हं मफु, घाःपाः आदि 
सह: याये मफयाः ख्वइगु / हूहू हालाः, स्यूस्यू हाला: ख्वइगु । 

स) मिखा तिस्सिना: ख्वयेगु । 

ह) मेपिं ख्वःगु खनाः ख्वयेगु । 

क्ष) म्हुतुसि प्यखुंका: ख्वयेगु । 

त्र) लागिलागि चाया: सनाः, ह्ययेकः वःम्हेसित हे चिचिमिचि त्याना: 
ख्वइगु । 

ज्ञ) लागिलागि चाया: / हीमी चायाः ख्वयेगु । 

क) लसिंखाना: ख्वयेगु । 

ख) वाक्कुछिना: ख्वयेगु । 

ग) सुनानं माने याना: ह्ययेकूलिसे कन माते जुया: ख्वया:, ख्यानाः 
मान कायेत स्वया: म्ह॒तु हे वाना: ख्वयाबीगु । 

घ) स्याः सहः याये मफया: ख्वयेगु । 

ड) हाला:हालाः ख्वयेगु । 

च) हू वयेका: ख्वयेगु । 
छ) हू वःपिं थें तुति बस्वानाः ख्वइगु । 
ज) ह्ययेकूसां मह्यसे विसिद्धि पहलं हुइँहुइँ हाला: ख्वइगु । 


८) द्यनेगु पहः 


मनूया जीवनय्‌ नयेत्वने, न्हिले, ख्वये, आदि अतिकं आवस्यक 
विषय खः । थुपिं विषयत मध्यय्‌ द्यनेगु धयागु थुपिं स्वया: नं तसकं 
आवस्यक खनेदु । क्रियाशील जीवनयात भासु फिका: शरीरया 
सम्पूर्ण बाह्य व आन्तरिक अवयवया गतिविधियात तकं आराम 
बीगुया निंतिं चान्हय्‌ चच्छि न्ह्यः वयेकेगु यायेमाः । न्ह्यः वयेकाः 
द्यनेगु धयागु हे थकित शरीरयात आराम यानाः त्यानु लंकेगु ख: । 
धाइ नापं दु- 'चच्छिया न्ह्यलं छवा:यात सजाइँ' । छन्हु बाय्‌ छछाः 
मनयां मनूतयत छुं जुड मखु, तर छन्ह जक मद्यन बाय्‌ चच्छि न्ह्यः 
मवल, न्ह्यः पाः जुल धाःसा व शारीरिक तवरं जक मखु, मानसिक 
तवरं हे नं अस्वस्थ जुइफु । बच्छि जीवन 'न्हि' बाय्‌ न्हिनसिया 
खःसा चच्छि जीवन 'चा' बाय्‌ चान्हसिया खः । उकि न्हिच्छिया 
क्रियाशीलताया हकय्‌ चच्छि द्यनाः आराम कायेगु अति आवस्यक 
ज्‌ । 


द्यनेगुया तःथी पहः दु - 


१ क्वपुसां पुयाः द्यनेगु- क्वपुसां पुयाः द्यंगुलिं, मिखाग्व: हे पुग्लुपुग्लु 
जुइक ख्वा: फुलय्‌ जुयाः ख्वा: भयातुसे च्वं धकाः हालाजुल । 
२ खिचान्ह्यलं द्यनेगु- खिचान्ह्यः धकाः न्ह्यः सालुक द्यनेगु बानि 
दुपिन्सं पिने छुं गनं तिरिक्क सः वलकि हे न्ह्यलं चायेके फु । 
३ खिचा दनी थें चाःतुला: द्यनीगु- न्हसतक थें जाःगु मूसतकय्‌ नं 
गुलिखे फ्वरिगंमस्त खिचानापंतुं घयपुना: खिचा द्यनी थेंतुं चाःतुलाः 

द्यनाच्वने य: । 

४ घ्वंस्याना: द्यनेगु- घ्वंस्याना: द्यनेगु धयागु स्वयेबलय्‌ उलि बांलाः 
मजूसां जितः उखुन्हु छक: प्वा: स्याना: अय्‌ च्वने थय्‌ च्वने मदयाः 
छु याये गथे याये जुयाच्वंबलय्‌ फुंग छग: प्वाथय्‌ न्वकाः घ्वंस्याना: 
चँसेंलि तिनि याउँक न्ह्य: वल । 

५ चात्तुवाना: द्यनेगु- ल्हाःतुति वान्छुवया: चात्तुवाना: चँसेंलि तिनि 
म्हया सा: साः तिप्यनाः त्यानुलना: याउँक न्ह्य: वल । 

६ छग्वाराचिना: द्यनेगु- चिकलाया चिक्‌ सहः याये मफयाः निपु 
सिल: द्यतना: फाया: छग्वारा चिना: द्यॅसेलि तिनि याउँक न्ह्यः वल । 
७ तुति कयकंका: नं पुलिछ्यं निगलं घयपुनाः द्यनेगु- तुति कयकंका: 
पुलिछयं निगलं घयपुनाः द्यनेगु, द्यनेगुया स्वरुपय्‌ सोमतदार आसन 
मखु, तर, चिकुलां चिकुयाः चिक्‌ सह: यायेत लँसिथय्‌, फल्चाय्‌, 
देगलय्‌ फ्वग्गिंत थथे याना: हे द्यनाच्वनी । 

८ तुति कयकंका: द्यनेगु- उप्वः थे थें मनूत द्यनीबलय्‌ तुति भचा 
कयूकुंकाः हे द्यनेगु याइ । 

९ थरुक्वरु त्वपुयाः द्यनेगु- थरुंक्वरुं त्वपुयाः (छ्यनंनिसें तुति थ्यंक 
त्वपुइक) द्यनेगु बानि दुपिनि चिकूला नि बर्खा, सालुगु फांगाचा 
छपुंसां ज्यू बरु, छयनंनिसें तुति थ्यंक त्वपुया: मद्यंक न्ह्यः वयेके हे 
फे मखु । 

१० थस्सःमुस्सः पायाः द्यनेगु (ल्हाःतुति चातुंवानाः द्यनेगु)- थस्सःमुस्सः 
पायाः द्यनेगु आसन उलि सोमतदार बांला: मजूगुलिं थथे यानाः 
द्यनीपिन्त लाखे लसिं चने थें द्यन धका: हिस्यायेगु चलन दु । 

११ थस्सः पायाः द्यनेगु- ह्याउ॑मचायात चिक बुकाः थःगु लिक्कसं 
मांम्हं मचायात थस्सः पायेकाः याउँक थ्यनातल । 

१२ न्ह्यःसः वयेक द्यनेगु- ग्वतुलाः न्ह्यः हे वयेके लाइ मखुनि थें 
च्वं, न्ह्यःसः वयेक द्यनीपिं नाप द्यनेबलय्‌ गुबलें चितासू दयेक न्ह्यः 

वयेका: द्यने दे मखु । 

१३ न्ह्यःसू चाइगु- न्स्यःसू चाइगु छगू कथंया ल्वय्‌ खः । द्यनेगुया 
बानि मध्यय्‌ न्ह्यःसू चाइगु थें बांमला:गु बानि छुँ हे मदु । न्स्यसपुली 
वं छु याइ, छु मयाइ, धाये हे फे मखु । अप्व: धया थें, न्ह्यलय्‌ बरबरे 
याना: न्ववायेगु निसें कयाः न्ह्यलय्‌ दनाः न्यासि वनाः मती वःथे छुं 
छुं यायेगु जक मखु, सुयातं स्यानाः, थः नं सीगु ज्या तक यायेयःपिं 
दु । अथे जूगुलिं न्ह्यसपुली दनाजुइबलय्‌ वयात थारा न्हुइक म्हय्‌ 
थिया: न्ह्यलं थना बीमा: । 

१४ न्ह्यलय्‌ न्ववाइगु बानि- द्यनाः क्वात्तुक न्ह्यः हे वःगु खै मखुनि, 
बरबरे याना: न्ववाना हयेधूंकी, जि ला अजा:पिं नाप चने ग्या: बा५ 
१५ फिलिं द्यनेगु- जवं बाय खवं चुयाः छपा ल्हा: तप्यंक म्हया द्यःने 
तयाः द्यनेबलय्‌ म्ह हे याउँसे च्वना: याउँक न्ह्य: वः । 

१६ फ्यतुनाः न्ह्यः वयेकेगु- ब्रिपिं फ्यतूथाय्‌ तक्क न्ह्यलं ब्वानाः 
द्यंसां ल्यासेपिं न्ह्यलं ब्वाइगु उलि पायछि खनेद्‌ थें जितः मताः । 
१७ बाग: मिखा कना: द्यनेगु- बाग: मिखा तुइसे च्चंक, पुलुं कना: 
द्यनेगु बानि दुपिं मनूत द्यनाच्चनीगु खनीबलय्‌ म्ह हे कुच्चुसे च्वनेयः । 
१८ भगवानद्यः बनी थें द्यनेगु (शयनासन)- तुति निप्पां भवःलंकाः 
जवं चुयाः, जवगु ल्हातं छ्यंयात आड बिया: द्यनेगु धयागु साप हे 
आरामदायि आसन खः खनिंसा ! 

१९ भेसेंमिंक द्यनेगु- दम मुसु वैम्ह जूगुलिं जिमि बाज्यायात थ्यनेबलय्‌ 
फुंग ततं चिनाबिलकि भेसेंमिंक च्वना: फुंगय्‌ लिधनाः द्यनेगु याइ । 
२० म्हतु वांखायाः द्यनेगु- म्हतु वांखानाः द्यनेगु बानि दुपिनि, द्यना: 
दनीबलय्‌ (न्स्यलं चाइबलय्‌) कथु गनाः स्वह्वपुइ यः । 

२१ लिधनाः द्यनेगु- ग्वतुलाः द्यनकि हे कथु उलिउलि मिना: मुस्‌ 
थ्वास्‌थ्वास्‌ वइम्ह ल्वगि जि, नाइटबसय्‌ च्वनावयाखुन्ह सीटय्‌ लिधनाः 
याउँक न्ह्य: वयेका वया । 

२२ सना: द्यनेगु- द्यंसांनिसें अथे सं थथे सं मदयेक सना: द्यनेगु 
बानि दुपिंनाप द्यनकि, लिक्क द्यना च्वंपिनिगु च्यूता: हे मतसे मतसे 
ल्हाःतुतिं ल्हाकः वयेयः । 

२३ संन्स्य: वयेकाः द्यनेगु- द्यने लातकि ला वया न्ह्यः मगाकं 
न्ह्यागु न्ह्याथे जूसां छु मतलब मदु जक मखु, म्हय्‌ गिलिगिलि 
याना: थंसां हे न्ह्यलं दनी मखु, सँन्ह्य: वयेका: द्यना हे च्वनी । 
अपायसक दिरिदिरि मिंक भ्वखाय्‌ ब्वःगु मचाःगु जक मखु, म्हय्‌ 
गिलिगिलि याना: थनं तक हे न्ह्यलं मचायेक सँन्ह्य: वयेका: द्यनाच्वन 
का व अलछिनाःम्ह भुयूचा ! 


९) हालेगु व न्ववायेगु पहः 


हालेगु व न्ववायेगु मनूया अन्तर्निहित भावनायात म्ह॒तुं सः 
पिज्वयेका: ब्यक्त यायेगु क्रियाशीलताया सःया (खँग्व:) शब्द परिचय 
खः । वाकशक्ति दुपिं बाय्‌ न्ववाये सःपिं म्हुतुँ न्ववाइसा वक फुते 
मजूपिं ल्हाः भाय्‌ यानाः, ख्वा: ज्याना:, खँया भाव अनुसार मिखा, 
म्हुतु संकाः थःगु नुगः दुनेया भाव व्यक्त याइ । म्हुतुं पिहां वइगु 
हरेक छगू वचन हे नं जीवन न्ह्याकेगुया छगू मूलँपु जुयाबी । नम्र 
बोलि, छवारि वचन, छुच्चा बोलि आदिया भावत न्ववायेगुया थी थी 
कथंया पह:चह:त जुयाबी । 
१ अदब तया: न्ववायेगु- मनूतयगु स्तर व दर्जाकथं न्ह्याम्हेसित नं 
अदब तया: न्ववाइम्ह जूगुलिं मतिनायात मयःपिं सुं मदु । 
२ कक्कजिना: हालेगु- वयात छुँ चित्त बुझे मजुइव हे कक्कजिना: 
हालेगु याये धुंकी ! 
३ खाखामखा तुना: हालेगु- रामचा ला लिपतय्‌ व धाये थ्व धाये 
मधया: खाखामखा तुना: हालेगु यानाहल । 
४ खिचाभृजिं थें भुइँभुइँ हालेगु (पुतुपुतु हालाजुइगु)- छँया हामा 

जुयां छु याये, हम्कय्‌ याना: ज्या छता छुँ याये फुगु मखु, याःपिन्त 
नं जस मबिसे खिचाभुजिं हाली थें थःम्हं जक तायेक भुइँभुइँ हाला: 
कंखिना जुइगु । 

५ चीसलं न्ववायेगु- वं चीसलं खं ल्हाइगु बानिं यानाः जिं ला छुं हे 
थुइके मफुत । 

६ च्वःप्वः मदयेक हालाच्वनेगु- खँ थुयाः नं मस्त थें छु च्चःप्वः 
मदयेक हालाच्वनागु छ ! 

७ भयान्जुपा पहलं न्ववायेगु / नुगलय्‌ वक्व म्हतुइ वयेका: छेंछें 
मिंक हालेगु- व नानिनिनि धैम्ह, पाप दुम्ह मखु, हालीगु छता धा:सा 
ल्वाइम्ह थें छेंछें मिंक हाला: माःगुली सकसितं हे स्यनेकने, कुंखिने 
याना: भ्यान्जुपा पहलं न्ववाना च्वनी । 

८ ततःसलं हालेगु- वया ल्वाइम्ह थें तत:सलं हालेगु बानि दु । 

९ तुत्तुतुसे हालेगु- छगू हे खयात वं तुत्तुतुसे हाला: न्यंका च्वनेगु 
वया बानि दु । 

१० दथुइ प्वाक्क न्ववायेगु- उलि बांलाक खँ कनाच्वंगु जूसां वं 
दथुइ हे प्वाक्क न्ववाना: खँधा: हे दिकाबिल । 

११ ध्याचू नकेगु- जितः अप्वः ध्याच्‌ नकाः खं ल्हानाच्वनीग मयः । 
१२ नाइक न्ववायेगु- नाइक न्ववाइपिं मनूतय्‌सं न्ह्याथे तसकं 
हालेत स्वःसां हाले हे फइ मखु । 

१३ नाइतुतु पहलं न्ववाइगु- नुगलय्‌ झिब: पाप तया: बच्छि थ्‌, 
बच्छि मथू जुइक बात्वा: बात्वा: खँ ताये मदयेक सुचुका: ल्हाइगु 
पहःयात नाइतुतु पह: धाइ, अथे नाइतुतु पहलं न्ववाइपिं स्वया: 
छेराछेर न्ववाइपिं हे य: जित: ला ! 

१४ नुगः हे पीसे च्वंक न्ववाइगु- जिमि तता धयाम्ह न्ह्यागु खँय्‌ नं 
आः थत्थें हे छुं जुइ ला जुड ला धे थें, नुग: हे पीसे च्वंक ग्यानापुक्क 
खँ ल्हाये यः । 

१५ नुगलय्‌ थुंदिक्क न्ववायेगु- विना कारणं सुयातं हे नुगलय्‌ 
थृंदिक्क बचन ल्हाना: नुगलय्‌ स्याके बी मज्यू । 

१६ न्याखे बकलाक्क न्ववायेगु- धाःगु खँ छता त्याजीगु मखु, न्याखे 
बकूलाक्क न्ववानाः फुर्ति यानां छु याये ! 

१७ पुतुपुतु हालेगु- वँय्‌ उइंत जक वयया सूरं पुतुपुतु हाला च्चनेयः 
धकाः च्वनां ला सुं गुम्हं सद्यपिं मनूत नं चायेकं बाय्‌ मचायेकं बाय्‌ 
बानि हे धाये, तालतालय्‌ थःगु हे सूरं पुतुपुतु हालाच्वनीपिं दु । 

१८ प्याराप्यारा हालाच्वनेगु- थथे व धा: थ्व धाः मदयेक प्याराप्यारा 
हालेच्वनेगु धयागु नं हिसि दुगु खँ मखु । 

१९ बलंबलं न्ववाइगु- खुंख जक ल्हानाजुइम्ह बागःचित जिमि 
बाःनं ज्वनाः केलफेल यासेँलि तिनि बलंबलं म्हतु वांखानाः खःगु खं 
न्ववात । 

२० बिरसिक्कां ख ल्हायेगु ८ बेबेक्वयेक न्ववायेगु- नुग: हाकृपिं 
मनूतयूसं खँ ल्हाइगु हे बेबेकव:गुलिं जिं ला थुइकां थुइके हे फुगु 
मखु । 

२१ बृत्ता तयाः खं ल्हायेगु- जिं न्ववानागु खँ पत्या: मजूम्ह जिमि 
बाःयात व हे खय्‌ जिमि निनिं बत्ता तया: खं ल्हाना ब्यूबलय्‌ जिमि 
बाः ला मख्ख जुयाः पत्या: जुयाच्चन । 

२२ भुनुक्क भुनुक्क जक हाला: न्ववायेगु- तं वःगु नं सी मदु, 
लय्‌ता: वःगु नं सी मदयेक, वं छु धयाच्चंगु खः व नं छुं पां मथुइक 
लामाजु पाठ याइ थें भुनुक्क भुनुक्क जक हाला: ख्वा: थुस्स तयाजुइपिं 
मनूत मयः जितः ला ! 

२३ भ्वासि चाया: न्ववायेगु- भ्वासि चाया: न्ववायेत न्हापलाक्क 
थःगु ख्वा: निं थःम्हं स्वयेमाः, मखुसा थःगु न्हाय्‌ थःम्हं ध्यने थें जुइ । 
२४ भ्वयभ्वय्‌ कँक न्ववायेगु- व छक: भ्वयभ्वय्‌ कॅकं हाःबलय्‌ जि 
ला भस्के जुया:, यानाच्चनागु ज्या हे त्वःफित का ! 

२५ भ्वयकना: हालेगु- थःम्हं मस्यूगु ज्याया खँय्‌ ज्या यायेन्ह्यः 
छक: सुयाके न्यनेकने मयासे भ्वयूकना: हाःबलय्‌ ज्या यायेत वःपिं हे 
थारान्हुया: वाताहां जुल । 

२६ भ्वभ्वलुलुं हाला: ज्या या: जुइगु- निम्ह पिंलि जानाः मा:गु कथं 
स्वयाः भुतूज्या याना च्वंकच्वंक नं, माजुम्ह जान्नेकार जुया: भ्वभ्वलुलुं 
हाला: थः हे ज्या या: जूगु जितः ला छत्ति हे लःलः मधाः । 

२७ मे हाले थें याना: न्ववायेगु- हरे ! थ्व मस्त धयापिं, केहेंचिगु 
आइप्याड सुचुका: वैतत मे हाले थें हाला: ख्वख्वमख्व धायेक हायेका 
च्वन । 

२८ मेय हाले थें हालेगु- घा: लाःगु तुती वास: तयाबियागु ला जितः 
थ्व मचां तुति हे ध्यनाकाःगु थें जुइक मेय्‌ हाले थें भां भां हाला: 
दिन्कि मचे याना: ख्वयाबिल । 

२९ लग: नि धग: जुइक न्ववायेगु- बात्वाः थलां छत्वाः थःयाकेतु 
धया थें, खँ ल्हायेगु तालमाल मदुबलय्‌ अजेय्‌ धाक्व थःम्हं फया 
च्वनेमाः । 

३० विरसिक्का पहलं न्ववायेगु- भलादमिपिं मनूतयसं कपिं मनूतयूत 
ध्याका: विरसिका पहलं न्ववाये धयागु सै हे मखु, न त थःयात 
कर्पिन्सं विरसिका पहलं ध्याका: ह्यमाःति याःगु धकाः वं सिया हे 
च्चनी । 

३१ सर्गः थ्वक्क हालेगु- सर्गः थ्वक्क हाला: जुलुस वःपिं सु धकाः 
च्वनां ला, स्कूलया मस्तय्‌ फूटबल म्हिता: त्याका बःपिनिगु पुचः 
जुयाच्चन । 

३२ सर्गः हे ह्वगनी थें च्वंक हालेगु- पार्टीया जुलुसय्‌ प्वाथय्‌ च्चँक्व 
सासः पिकयाः नारा लगे यानावःम्ह व्यक्वःचा मुल्याःयागु सः सर्गः हे 
ह्वगना वनी थें च्वंक थ्व: । 

३३ सः सुक्क हालेगु- बौम्ह सः हे सुक्क राग हाला: द्य: द्यःपिन्थायूया 

भजन मन्डलय्‌ भजन या: जुइम्ह धयां, कायूम्ह ला सः सुक्क हाला: 
भाषण या: जुइम्ह नेतागिरि लानाच्वन । 

३४ सः हहपंका: हालेगु- न्यान्हु अपसं च्वंम्ह रत्नाचिगु सः व 
नकतिनि नकतिनि तःल्वचं लाःम्ह वया केहेंया सः निम्हेस्यां उत्थें हे 
हहपं । अयला: त्वनाः म्हुतु ल्हाना: ख्यायेत स्वइम्ह भाःत खनाः सः 
हहपंका: ग्याना मच्बँसे थुपाले वं ल्हातं म्हतुप्वालय्‌ तिप्पा नकाबिल । 
३५ सासलं सास: हे मजुइक हालेगु- ज्या यानागु धङ्ग मिले मजुलकि 
सासलं सासः मजुइक सना: हाला जूसां जस काये मफये यः । 

३६ सूगु सलं न्ववायेगु- सेयखं ज्वर वयाः सः सूम्ह जिमि मामं सूगु 
सलं न्ववाःगुलिं छु धायेत्यंगु खः, जि छत्तिं थूग॒ मखु । तःधिकःम्ह 
भौयात किमि सिक्क ख्याना तयेफुम्ह बेखामाया त:मामं चीधिकःम्ह 
भौया न्ह्यःने सूगु सलं तकं न्ववाये भाःमखं । 

३७ स्याचुगु बोलिं न्ववायेगु (४० ०७1 धाये थें)- स्याचुगु बोलिं 
न्ववाये मफुतकि ला न्ह्याम्हेसिनं नं क्वत्यला तयेयः खनिंसा ! 

३८ स्यालय्‌ तीगु बोलिं न्ववायेगु- चलाखपिं मनूतयसं थःयात 
गाक्क लब: मवैगु ज्या जुलकि सोभासाभापिन्त ह्ययेकां जिल ला, 
ख्यानां जिल ला, स्यालय्‌ तीगु बोलि ल्हाना: ज्या यायेत करं क्यंका 
बीयः । 

३९ स्याच्चुक न्ववायेगु (क्वातुगु बोलि ल्हायेगु)- थः भौ जुयाच्चँतले 
माजुया स्याचुगु बोलिं क्वत्यलात:म्ह च्वंम्ह जिमि मां, थौं थः हे माजु 
जुइधुंकल, अयूनं वं सुयातं छफुति धकाः स्याचुक न्ववानाः कत्ताना 
तये मसःनि । 

४० स्याये थें पाले थें सना: हालेगु- मिसा अधिकारया नारा थ्वयेका 
जुइम्ह जिमि हाकिमसाहेब, छेँय थःम्हं धैथे छता छु मजुल थें, मां 
कलाःयात हे सयबय मतसे जिगु न्ह्यःने हे स्याये थें पाले थें याना: 
सना: हाःबलय्‌ जितः ला गर्खेसे हे च्वनावल । 

४१ हीमी चाया: हालेगु- याःयाःथे मजिया: व ला हीमी चायाः 
हालेगु यानाहल । 
४२ ह्यामि पहलं न्ववायेगु- जिमि पासापिनिगु पुचलय्‌ रामलालचा 
छम्ह थः दुनेया थःगु स्तर धैगु हे मदयेक न्ह्याम्ह नाप न॑ ह्यामि 
पहलं खं ल्हाइम्ह जुया: वं खँ ल्हातकि न्ह्याम्हेसियां तं व: । 
१०) हालेगु व न्ववायेगु पहः 

न्ववायेगु व हालेगु पह: मध्यय्‌ नं तंचाया: बाय्‌ तंम्वः 
स्वभावं हालेगु स्वार्थि मनूया छता अनैतिक स्वरुपया स्वभाव खः । 
तंचाये मत्यः, तंचाये मज्यू, तंचाये धयागु बांमलाः, तं धयागु मनूया 
दकव सिबय्‌ तःधंम्ह शत्रु खः धकाः सकसिनं स्यू, अयूनं मनूत तंचाया 
च्वनी । हाकनं 'तँमं मिखां मखने यः' धयागु नं सुनां मस्यूगु खं 
मखु । तर मनूतयगु स्वाभिमान, वडप्पन, फूर्तिवाज, तःधंछु जुइगु 
बानि आदि अहम स्वभावया न्ह्यःने नम्रताया थाय्‌ गौण जुयाबी । 


तंगुलुत तँमं हाला च्वनीगुया तःथी पहः दु- 


१ आत्महत्याया धम्कि क्यनाः हालेगु- आत्महत्या याइपिं स्वयां 
आत्महत्याया धम्कि क्यनाः ख्याना: हालीपिं दुस्मन खः धया थें ताः । 
२ खाखातुतुं हालेगु- तंया भोंकय नुवाःगु ला, प्रस्तनक्सां न्ववाये 
तकं मफया: खाखातुतुं लागि लागि चायाः हाःगु, जिं ला छु धकाः 
हाःगु खः, थुइका काये हे फुगु मखु । 

३ खेखेतुतुं हालेगु- हामा धकाः अयृच्वंक हनाबना तयातलं नं थःम्हं 
धैथे छुं मजुलकि उप्रिमय हे खेखेतुनाः हालेगु वया बानि हे जुइधुंकल । 
४ तिंतिं न्हुयाः हालेगु- मभिंपिं पासा संगतं यानाः व गधा मचा तं 
वलकि ला हतियार तकं ज्वना: तिंतिं न्हुया: हाला: जिमित ख्या: 
वइम्ह जुल का ! 

५ थःत थःम्हं चिचिमुचि त्याना: हालेगु (हीमी चाया: हालेगु)- ख हे 

मखुगु खँया आरोपय्‌ थः कायर जुया: हीमी चाना: थःत थःम्हं 
चिचिमुचि त्याना: हालेगु स्वयां, थःत बियातःगु द्रपं धाक्व वैत हे 
धका: प्वंका बी फयेके मा: । 

६ दिगिदिगि खाना: हालेगु- व अयला:गुलु बाउचिया प्वाथय्‌ प्यसलिं 
न्यासलिंति अयलाः कहां वनकि ला द्यः वःम्ह थें दिगिदिगि खाना: 
भुतुचुतु हाला हयेधुंकी । 

७ फनफन फन्कय्‌ जुयाः हालेगु (मिखां ज्वयूज्वय्‌ पियाः, म्हुतु 
म्वयूम्वय्‌ द्याकाः, न्हाय्‌ फुइँफुइँ न्यायेकाः, तृति बबस्वानाः, ल्हाःया 
च्चलापचिं धधस्वाकाः हालेगु)- तंचाइ धका: मानय्‌ याना तःलिसे 
झन म्वाःमदुगु त्वहः छगू लुइकाः फनफन फन्कय्‌ जुयाः हालाः 
दक्वसित ख्यायेत बाकि मतइम्ह जुया: धका: पिहां वल । 

८ मखु मखुथे पा: फयाः हालेगु- न्ह्यागु खँय्‌ नं कर्पिन्त पाः ल्यानाः 
थः छत्तिं मग्यासे मखु मखुथे पा: फयाः हालेगु, चुत्थापिं मनूतय्‌ बानि 
हे जुयाच्चन का ! 

९ मिच्याक्क तं पिकयाः हालेगु- कारण छुं मसीक न्यनागु भरय्‌ 
मिच्याक्क तं पिकयाः हालेगु धयागु कंचय्‌ लाकामं प्यंके थें खः । 
१० मूतं पिकयाः हालेगु- माःगु थासय्‌ मूतं पिकयाः हाले मफुपिं 
नेतातयूसं देयया नितिं छुं नं यानानये फै मखु । 

११ म्ह॒तु म्वयूम्वय्‌ थ्यानाः ल्हातं पात्तु पालाः तं प्वंकेगु- थःयात 
मयल धायेवं, म्हतु म्वय्‌म्वय्‌ थ्यानाः ल्हातं पात्तु पालेवंतुं सुं मनूयात 
छुं जुइगु मखु, व ला थःगु म्हसीका थःम्हं बियाच्चंगुया दसु जक खः । 
१२ म्हुतुल्हानाः हालेगु- सभ्य समाजय्‌ म्हुतुल्हानाः हालीपिनिगु गनं 
नं थाय्‌ मदु । 

१३ लाखय्‌ खाना: हालेगु- थःत थःम्हं बोध याये मफुतकि विहारय्‌ 
वना: बुद्धया ज्ञान कयाव:सां लाखय्‌ खाना: हालेगु बानि त्वःते फै 
मखु । 

१४ ल्हाःतुति बबस्वानाः मिखा ह्याउँक कना: हालेगु- व अधमम्ह 
नेता हा: थें वयाथाय्‌ वइपिं मनूत नं व थेंतुं ह्याउँक मिखा कना: 
ल्हाःतुति बबस्वाना: हाःगु जूसा वयागु अन छु गति जुइगु जुइ ! 
१५ सराः व थुकलं बिया: हालेगु- खास याना: अशिक्षित व विपन्नपिं, 
शहरं भचा पिनेयापिं मनूतय्‌ समाजय्‌ आःतक्क हे नं सराः व थुकलं 
बिया: कचमच यानाः हालेगु बानि भचा भचा ल्यं दनि । 

१६ सासलं सासः मजुइक हालेगु- ज्या याना च्चंक च्वंक नं जान्नेकार 
जुया: सासलं सासः मजुइक हाला: थः हे द्यद्यतनाः संजूम्ह व बुरा थः 
हे इकूका: मूछुर्या जुइका च्वनेमाल का ! 

१७ सु न्ह्यःने दु, वयात हे हयकयाः हालेगु- बौम्हसिया तं वयाच्वंगु 
पा: लात थें, ब्वनेकृथी खाजा नयेत ध्यबा का:बंम्ह बफरा मचायात 
न्यताः च्याक्क दाया: लाक्व धया: ब्व:बिया छवत, मचायात हे 
हयूकयाः हालाबिल । 

१८ स्याये थें पाले थें याना: सना: हालेगु- मिसा अधिकारया नारा 
थ्वयेका जूम्ह जिमि हाकिम साहेब, छेँय थःम्हं धयाथे निगित छुं 
मजुलकि मां, कला:यात हे सयबय्‌ मतसे न्ह्याम्हेसिगु न्ह्यःने नं 
स्याये थें पाले थें सना: हालेय:, जिमित हे गर्खेसे च्वंक ! 

१९ ह्वेह्वेच्याना: हालेगु- म्हतु कःमिया ज्याभः मेपिं नायःतय्‌ गुकथं 
याना: जिल, थः द्यापनय्‌ मलाकेगु कृतलय्‌ कर्पिन्त ख्यायेया निंतिं 
ह्वेह्वेच्यानाः हालेगु उमिगु नीति हे जुयाच्चन खनिंसा ! 


११) 'सीगु'यात धाइगु थी थी कथंया खँग्वः 


संसारया मूल सत्य धयाग हे बुइगु व सीगु ख: । हरेक प्राणि 
जन्म कासेँलि छन्ह मखु छन्ह सिना हे वनी । थ्व अवश्यम्भावि खः । 
उकि म्वाःबलय्‌ हे भीसं सत्य धर्मय्‌ च्वना: नेतिक कर्म पालना 
याना: लोक ह्वाका च्वनेसयेके माः, च्वनेफयेके मा: । 

सीगु धायेवंतुं मृत्यु सकसिया निंतिं उत्थें जुई मखु । सुं नं 
प्राणिया व्यक्तिगत जीवनय्‌ वइगु ल्वय्‌, कष्ट, आकाभाकां वइगु 
दुख आदिया हुनिं मृत्यु जुइफु । न्ह्यागु हे हुनिं मृत्यु जूसां व मृत्युया 
स्वभावकथं मृत्युयात धाइगु थी थी कथंया मृत्युबोध सम्बन्धि खंग्व: 
दुः 
१ अन्तिम सासः ल्हात- प्राण वन धयागु अर्थय्‌ । खँपु- अनंलि वं 
अन्तिम सासः ल्हाना: प्राण त्याग यानावन । 
२ कयगू काः वन- खास यानाः मनू सित, मन्त धयागु हे मथू 
मस्यूनिपिं मचातयूत सित धायेत ह्ययेकाः धाइगु खंग्व: । खंपु- 
मांम्ह सीबलय्‌ 'छिमि मां कयगू का: वन' धकाः थःत ह्ययेक ह्ययेक्‌ 
बोध याःगु लुमंकाः मचां निनिम्हेसिके कयगू काः वंम्ह जिमि मां 
गुबलय्‌ लिहां वइ धकाः बरोबर न्यनाच्चनीगु खनीबलय्‌ नुगः हे 
खुल्ल मिना वः । 
३ कालं यंकल- सितया साहित्यिक खंग्वः । खँपु- त्वाया डन 
धायेका: सकसितं ह्यपं ख्यानाजुइम्ह बिर्खेचा थौं अयूलाः त्वंबलय्‌ 
ह्वपुया: वयात कालं साला: पाचिना यंकल । 
४ च्वलं पाखा गयावन- सित धयागु अर्थ छ्यानात:गु पुलांगु धार्मिक 
व काल्पनिक ऐतिहासिक स्वरुपया हिसिं मलीगु खँग्व: । खँपु- व थ्व 
मदयेक न्ह्याम्हलिसे नं म्हुतु ल्हानाः, सराः बियाः छुच्चा पहलं 
ल्वायेत बाकि मतइम्ह बिरसिकाचा थः हे च्वलं पाखा गयाव॑सेलि 
तिनि फळ्या जुल । 
५ जिवं पाः फयावन- जीवनय्‌ दुने यायेमाःगु ज्याया गुथिपाः क्वचाःगुया 
अर्थय्‌ । खँपु- जिवं पा: फयाः वनेमानि धकाः सीकाः म्वानाच्चंबलय्‌ 
हे कीसं सःथे स्यूथे, फुथे भिंभिंगु ज्या यानाः वने फयेके माः, सयेके 
माः । 
६ जीवनया अन्त जुइगु- थ्व मृतकप्रति सदभावना प्वंकेगु खँग्वः 

खः । खँपु- आयु आरोग्यया पुजा याका: खँयसगं तक कया: जन्मन्हि 
हंम्ह तःबाः, उखुन्ह हे बहनी छु जू, गथे जू मस्यु, हाछिका: छत्थु वःगु 
त्वह:, जीवनया हे अन्त जुयावन । 

७ ज्यान वन- सित खँग्व:या छता कृत्रिम मृत्यु बाय्‌ बाह्य आक्रमणं 
प्राण वनीगु । खँपु- शत्रुतयूसं कक्क्‌ कक्क्‌ तिलं नं / बीख त्वंकलं 
नं मसीम्ह व अन्यायया विरोधी, देशभक्त परमेश्वर बाबु लिपतय्‌ 
पुलिसया गोलिं ज्यान वन । 

८ भवकनित- थ्व सितया दकलय्‌ सकलय्‌ अनैतिक स्वरुपया खँग्व: 
खः । सीम्हेसित हे मनूतयूसं शत्रुताया भावनां स्वया: धाइगु इबि 
ल्वाकज्याःगु खँग्वः नं खः । खँपु- सीधुंकूम्ह मनूयात भवकनित धकाः 
अपमान यायेत स्वयेगु धयागु हे थः नं गुलि तक्क दुस्मन खः धका: 
क्यने थें ख: । 

९ तरय्‌ जुयावन- सिनावंम्हप्रति सहानुभुति प्वंकेगु व नुगः मछिंकाः 
धाइगु खँग्व: । खँपु- मिसागुलुचाम्ह कायूमचाया स्वगति स्वस्वं 
स्वस्वं वया बुरिम्ह मां बल्लं न्हयेदँया बैंसय्‌ तिनि याउँक मिखा 
तिसिनाः तरय्‌ जुयावन । 

१० तुति निप्पां भवःलंका वन- जुजुंनिसें रैत तक नं लिपतय्‌ तुति 
निप्पां भवःलंकाः मवसे मगाः । 

११ त्वःता वन- मृतकप्रति नुग: मछिंकाः व्यक्त याइगु खँग्व: । खँपु- 
तःल्वचं कयाच्चंम्ह ल्यासेम्ह नानिं बुराम्ह भाःतयात अथे तयाः 
त्वःता वन का, छु याये ! 

१२ दिवंगत जुयावन- सित धयागुया दकलय्‌ पुलांगु संस्कृति स्वरुपया 
धार्मिक खँग्व: । खँपु- मदयेधुंकूम्ह मनूया नामय्‌ छुं नं पुजा, धर्म, 
दान, पुन्य याइबलय्‌ परम्परागत संस्कृत खंग्वःकथं दिवंगत जुयावन 
धकाः धायेगु चलन दु । 

१३ देहावसान जुइगु- विशेष सम्मानित व्यक्तित्वपिं मन्त धायेवं 

छूयलीगु खंग्व: खः थ्व । खँपु- सिद्धार्थया जन्म जुयाः न्हयन्हु दुखुन्हु 
मां महामाया देवीया देहावसान जूगु खः । 

१४ निर्वाण प्राप्त जुइगु- अलौकिक व्यक्तित्वपिं मन्त बाय्‌ सित 
धाःसा छयलीगु खँग्व: खः थ्व । खँपु- सिद्धार्थ गौतम चयदँया बैंसय्‌ 
कृशीनगरया छगू बनय्‌ निमा सालसिमाया दथुइ कृशासनय्‌ बिज्याना: 
अन्तिम धर्मदेशना याना बिज्याये धुंका: सांसारिक भोगमुक्त, निर्वाण 
प्राप्त यानाबिज्याःगु खः । 

१५ परमधाम जुइगु- थ्व मृत्युवरणया छता हेमाति खँग्व: खः । 
म्वानाच्वनेसिकं सिनावंगु हे जिल धयाथेंया सम्मान बिनाया मरण 
खः । खँपु- अयलाखं जीर्ण जूम्ह व ह्वेह्वेचा गुलु, सुइन्याद॑या ल्यायम्ह 
बैंसय्‌ हे ल्यासेम्ह कला: त्वःताः परमधाम जुयावन का ....! 

१६ पाकछ्यांय वन- सितया अर्थ मथूनिपिं मस्त बाय्‌ मानसिकताया 
ज्ञान मदुनिपिन्त सित धायेत छूयलीगु खँग्व: । खँपु- मांम्ह गन वन 
धकाः न्ह्याबलें न्यनाच्चनीम्ह उम्ह मचायात छिमि मां पाकंछ्यांय्‌ 
वन धकाः स्ययेका तल । 

१७ प्राण त्याग यानावन / प्राण वन- थ्व मृत्युवरण जुयाः भिंगु 
लँपुइ ला: वनी धयागु भावनाया आसिकाया खँग्व: खः । खँपु- म्हं 
फत्तले हे विहारया सेवा यानाच्वंम्ह सेविका निनि, सुयातं कूचायेक 
दुख बियाच्चने म्वायेक छन्हु निन्हुया ल्वचं प्राण त्याग यानाः त्वःता 
वन । प्राण त्याग यानावंम्ह निनिप्रत सकल अनागारिकापिन्सं साधुवाद 
कामना यात । 

१८ प्राण वन / प्राण त्वःतल- सित धयागु अर्थय्‌ । खँपु- मुळ्या 
कःम्ह बैनिनानिचित अस्पतालय्‌ यंकुयंकं हिक्क: छक: वयाः मतरय्‌ 
हे प्राण वन । ल्वगियात बियात:गु अक्सिजनया सिलिन्दर हिलेत 
म्हुतुइ तयेका तःगु पाइप लिकाना च्चँतलेया दुने हे वं अन्तिम सासः 
ल्हानाः प्राण त्वःतल । 


> २० 

१९ मदया वन- सित खँग्व:या पर्यायवाचि खं, सहानुभुति दुथ्याःगु 
खँग्व: । खँपु- लँपसल्या जुयां छु याये, सदां म्वानाच्वने दुगु शरीर 
मखु, आखिरय्‌ वयागु लुँपसःक्वय्‌ चान्हय्‌ चान्हय्‌ खिचा घयपुनाः 
चनीम्ह फ्वरिगं व वयूकः छु जुया: खः मस्यु, छन्हु हे मदया वन । 

२० मन्त- मनू नांया आत्मा फुत धयागु अर्थय्‌ । खँपु- पहलमान 
जुयां छु याये, हाछिकां छत्थु वःगु त्वहः, छ्यंया नसा चब्बुनाः आसे 
हे धाये मलाक मन्त । 

२१ मिखा तिस्सित- सितया पर्यायवाचि साहित्यिक खँग्व: । खँपु- 
मिखा हे तिस्सिना वँसेंलि छु याये ! वयागु इच्छा आकांक्षा दक्वं व 
नापंतुं सति वनाछवल । 

२२ मुक्ति वन- जन्म जरा मरणं पार जुयावनीगु विश्वास । खंपु- 
म्वाना च्वनीबलय्‌ हे झीसं मनयात सुद्ध यानाः भिंगु ज्या यानाः 
सीधुंका: मुक्ति वने फयेके माः । 

२३ मृत्यु जुइगु- सर्वसाधारण न्ह्याम्ह नं व्यक्तिपिं मन्त धायेवं 
छयलीगु खँग्व: खः थ्व । खंपु- मृत्यु जुइगु प्राणि मात्रया अनिश्चित 
ध्युवसत्य खः । 

२४ सासः ल्हायेगु ल्वःमंकल / त्वःतल- निर्जिवता जुइगुया लक्षण । 
खँपु- लः व मि थें मिलय्‌ मजूपिं निम्ह कायूपिनि दथुया ल्वापु जक 
स्वस्वं हे लिपतय्‌ बुरि जुइ हे मलावं सोभाचाम्ह मामं सास: ल्हायेगु 
ल्वःमंका वन । 

२५ सासः चब्बुत / त्वःतल- सित खंँग्वःयात धाइगु अनैतिक 
स्वरुपया खँग्व: । खँपु- तंया झोंकय्‌ पासाम्हं मुर्कि चिना: छत्थु 
दाःगु, छाती लाना: आसे हे धाये मलाक सासः चब्बुत । 

२६ सिनावन / सित- थ्व सीगुया दकसिबय्‌ चल्तिगु सर्वसाधारणया 
बोलि खः । खँपु- सिनावनीगु भीगु थ्व देहयात सुनानं पनां पने फै 
मखु । 

२७ स्वर्गवास जुइगु- महान व्यक्तित्वपिं मन्त धाःसा छूयलीगु खँग्व: 
खः थ्व । खंपु- भी जुजु त्रिभुवनया स्वर्गवास पश्चात वसप्वलया 
तःधिकःम्ह काय्‌ महेन्द्र विक्रम जुजु जुयाबिज्याःगु खः । 

२८ हंस पिहां वन- थ्व सीगुया भचा साहित्यिक बोलि खः । खँपु- 
म्ह छम्हं मृतरुपि शरीर जुइधुंकल, अय्‌नं हंस पिहां वने मफुगुलिं 
नुगःचु छक्‌ जक ल्हुक्ल्हुक्‌ सना: तसक हे कष्ट जुल व मनूयात ! 
१२) म्हया थी थी अङ्गं पिदनीगु सः 

१ उलुउलु वइगु / खसखस वइगु- प्वाथय्‌ दुनेया बायुया हुनिं 
पिदनीगु फय्‌ बाय्‌ सः । 

२ झसुकाः वइगु- दुने नुगलंनिसें जुया: न्हासं पिज्वइगु वेदनाया 
सः । 

३ धक्का: वइगु- कथुंनिसें जुयाः म्हुतुँ पिज्वइगु सः । 

४ न्हाय थुइँथुइँ जुइगु- म्हुतं पिज्वये माःगु सास: न्हासं पिज्वइगु । 
५ न्हासं तुनीगु- न्हायूया हुनिं सासःया सः तुंस: वइगु । 

६ प्वाः न्याइगु- बायुया हुनिं प्वाथय्‌ दुनेया अवयवं थी थी कथंया 
सः पिज्वइगु । गथेकि- कुइँकुइँ, घ्वार्रर, कुरुकुरु आदि । 

७ बोलि वइगु- म्ह॒तुं पिज्वइगु थी थी न्वसःया न्ववायेगु सः । 

८ मुसु वइगु- छाति थकय्‌ जुइक स्व॑पाँचं जुयाः म्हुतुँ पिज्वइगु सः । 
९ मे न्यायेकेगु- मेयात थक्वनाप ल्वाकाः: म्हतूं ताक्क पिदनीगु सः । 
१० लापा थायेगु- ल्हाःपा थाना: सः पिकायेगु । 

११ वा न्ह्यइगु- वा न्ह्ययाः किरिकिरि सः वइगु । 

१२ वाक्काः वइगु- दुसासलं निसें जुया: म्हतु वांखानाः पिज्वइगु । 
१३ वाक्की वइगु- म्हुतुं पिज्वइगु प्वाथंनिसें वइगु उलुगु सासः । 
१४ वायु त्याग जुइगु / खि तये वइगु- प्यँनं थी थी कथंया सलं 
फय्‌ पिज्वइगु । 

१५ सासः वइगु- स्वँपाँचंनिसेँ न्हाय्‌ व म्हुतु जुयाः मद्दिक दुहां पिहां 

जुइगु फय्‌। 

१६ सुलि पुइगु- म्हुतुसि निगुलिं च्वका लुइका: उकिया ह्वतं पिज्वइगु 

सः । 

१७ स्वांस्वां वइगु / छाति घिरघिर मिनीगु- सासः ल्हाये थाकृयाः 

सास: पिदनीगु । 

१८ हाछिकां वइगु- न्हासं पिज्वइगु सः । 

१९ हिक्‌ वइगु- बायुया हुनिं अनियमित स्वरुपं म्हुतुं हिक्क हिक्क 

सः वयेक सासः पिज्वइगु । 

२० ह्वपुइगु- कथु सकय्‌ जुयाः म्हुतुँ पिज्वइगु विस्फोटया सः । 
७ 

निगूगु ब्व 
अनुकरणात्मक शब्द (उबां खँग्व:) 


१ छगः आखःया ज्वःलाःगु यासु खँग्व:- 

ककःजीगु- तं व उसिचायाः हालेगु 

कक्क: धाइगु- भ्याःगु थल गनीगु 

कंक धाइगु- तरक्क च्चंक ख्वइगु 

किकी धाइगु- नसा नयेबलय्‌ नसा सुख्खा जुया: धुके थाकुइगु 
कुकू धाइगु- नसा बांलाक मबुना: नयेबलय्‌ छा:गुलिं यानाः नये 
थाकुइगु 

केके तुइगु- स्या: सह: याये मफया: म्ह चाचा: तुइकाः सनीगु 
कौं कौं न्ह्ययेगु- पाकय्‌ जुड मगा:निगु छुँ फल वस्तु सः वयेक 
न्ह्ययेगु 

क्वक्व छुइगु- छूयं क्वछुइगु, छूयं धस्वाना मच्वनीगु परिस्थिति 
क्वंक्वंहालेगु- स्याः, वेदना, असह्य पिडा बाय्‌ तसक नये पित्याइबलय्‌ 
पिज्वइगु सः 

क्वाक्वा यायेगु- क्वकीचां चा क्वायेगु 

क्वाक्वा त्यायेगु- तालय्‌ मलाना: ब्वःबीगु 

खख: धाइगु- खाइक सवा: वइगु 

खूखू काइगु- न्यासि वनीबलय्‌ निपा तुतिया सन्तुलन मदइगु 
खेखे धाइगु- फन्के जुया: तं क्यनीगु पह: 

खौं खौं छ्यायेगु- मुड॒कि चिनाः, ल्हाःपचिंया गलिं छयनय्‌ मुइक 
ख्वायेगु 

ख्वंख्वं थाइगु- न्ह्यागु नं वस्तु सफा यानां याये थाकुक फोहर जुइगु 
ख्वाख्वा त्यायेगु- तालय्‌ मलाःगुया हुनिं ब्व:बियां मगाना: ल्हातं नं 
ख्वानाः ब्वःबीगु 

गेगे धाइगु- मिखाय्‌ धू लाना: धू लिकाये धुंकूसां नं मिखा सुख 
मदइगु अवस्था 

गःगः दइगु- माक्व स्वयां अप्व: दइगु 

ग्वग्व: धाइगु- मिखाय्‌ दुने धूधाः वंगु थें मछिं महसुस जुइगु 

घघ: सुइगु- घयसुया कायेगु 

घेंघें धाइगु- मान याःगु मगाःभनं तं क्यनीगु 

घ्वंघ्वं चुइगु- ज्याया अप्वः भारं याना: माक्‍व स्वयां अप्वः ज्या याये 
मालीगु 

चच्च फुइगु- चफुना: बाक्‌ यायेगु 

चिची धाइगु- चिकुगुया महसुस जुइगु 

चुचु मिनीगु- कंथाःथाय्‌ च्वाच्वां च्वनीगु पहः 

चेचे तुलीगु- नुगलय्‌ स्याना: नुगलय्‌ घा: लाइगु 

चें चें धाइगु/च्वनीगु/मिनीगु- धुलं म्ह चासुयाः सुख मदइगु 

चौं चौं न्स्ययेगु- कचिगु खाद्य फलफूल तरकारि सः वयेक न्ह्ययेगु 
च्वाच्वा मिनीगु- फोहरि स्वरुपं चुसचुस्‌ चासुइगु 

च्वाच्वा सुइगु- मसिनुगु च्वामुगु वस्तुं सुइगु 

छछ: धाइगु- छुरछुर च्चंक बुइगु (लः मगातकि बुइगु जाया छगू 
रुप) 

छिछी धायेगु- घच्चाया: धाइगु खंग्व: 

छुछू धाइगु- नसा बांलाक प्यात्त मबूनिगु अवस्था 

छें छें धाइगु- प्यात्त धायेक मबू कथंया नसा घासा 

छें छे च्वनीगु- नायू स्वभाव मदुम्ह मनू / छवारि पहलं हाला: खं 
ल्हाइपिं 

छवाछवा यायेगु- लखं छुं वस्तु सिलेगु पह: / स्याःथाय्‌ लःक्वाः 
तयेगु पहः 

ज्वज्च धाइगु- छुं नं ज्या यायेत माःगु वस्तु माक्व मदइगु 

ज्वज्वः खाइगु- फुइँबाज जुइगु / मातय्‌ जुइगु 

भूभू चाइगु- लखं झू जुइक प्याइगु 

झौं भौं यायेगु- छुं नं खाद्य तरकारि वस्तु गंक निभालय्‌ पाना: 
लिपा भौं भौं च्वंकेगु 

झःझ: धाइगु- झकमक्क च्वनीगु / दन्न थिनाः झलमल जुइगु 
भवःभवः लाइगु- भवः मिलय्‌ जुइगु 

भवाभवा यायेगु- तंम्वं कर्पिन्त सास्ना बीगु पहः 

ततः क्यनीगु- अलमल जुइगु 

तिती प्यनीगु- म्हयात तिल्ल तिल्ल प्यंकीगु 

तिति यायेगु मचामचापिं मस्त थ्यनेत मचाया म्हय्‌ ल्हातं नाइक 
थपथपय्‌ यायेगु 

तें तें खँ न्याइगु- म्हतुप्वा: हे मदिक्क खं ल्हाये न्ह्याःम्ह बाय्‌ खं 
ल्हाइम्ह 

तों तों दायेगु- ल्हाःया गलिं (गौ) कर्पिन्त छ्यनय्‌ ख्वायेगु 
त्वत्वःफीगु- ज्या संसं हे ल्वल्वःमनाः त्वःफीगु पहः 

त्वात्वा यायेगु- भंग: पन्छिं त्वाथं नसा क्वाइगु / ज्यासलय्‌ सामान 
दयेकीबलय्‌ मुगलं त्वात्वायाइग 

थथ्यः धाइगु- उर्जा मगानाः गनीगु 

थथ स्वयेगु- च्चय्‌ च्वय्‌ स्वयेगु 

थिथी धाइगु- गंसिसां बल्लाःगु ज्यान 

थृथु याइगु- ई थुथु यानाः फाइगु पहः 

थृथू धाइगु- कथं सूथाय्‌ क॑ लिकाये मफुनिगु अवस्था 

थृथू तुलेगु- सालुगु पतिचिंगु छुं नं वस्तु हाकःपाखें तुलेगु 

थ्वंथ्वं सः वइगु- तज्याःसः बाय्‌ संगुबाःया सः वइगु 

देदेतनेगु- छगूया द्यःने मेगु सामान दिकेगु 

देदेतना: हालेगु- खँ ल्हाना च्चंथाय्‌ जान्नेकार जुयाः द्यःने द्यःनें हाः 

वइगु 
थौं थौं दायेगु- मुर्कि चिना: छयनय्‌ कि छ्यनय्‌ दायेगु 

धधः पाइगु- तुति बाइगु स्थिति 

धीधी चिनीगु- पाँय्‌ चिनीगु 

धूधू यायेगु मचाभासं नेत धाइगु / नच्चुक चुं ल्हुइगु पहः 
धेधे चुलीगु- म्हया सन्तुलन मदइगु 

धें धें दइगु- चुलया: फी मफयेक दइगु स्थिति 

धौं धौं दायेगु / भ्वं भ्वं दायेगु- तंया झोंकय्‌ ल्हातं सुयातं जन्हुफातय्‌ 
दायेगु 

ध्वध्वः धाइगु- घा: पाकय्‌ जुयाः न्हि दाइगु 

ध्वःध्वः सालेगु- ध्व: सालेगु पहः 

ध्वाध्वा यायेगु- छुं नं कडागु वस्तुं ध्याक्व कुनयकानाय गाः म्हुइगु 
बाय्‌ स्वखनेगु पहः / ल्हातं बाय छुं नं वस्तुं प्रहार स्वरुप ध्वाध्वा 
याना: सः बीगु 

नुनु यायेगु- मचाभासं नेत धाइगु 

पँपँ चिनेगु- चाङ यानाः तयेगु 

पँपँम्हुइगु- माक्व स्वयां अप्वः ब्वलनाः चिरिचिरि बाइगु 

पिपी धाइगु- चिल्लो जुइगु 

पेपे पुनीगु- क्वात्तुक प्यपुनीगु पह: 

पें पें दनीगु- चक्‌ वाइबलय्‌ वस्तु कुचा कुचा जुयावनीगु स्थिति 
पौं पौं दायेगु- मुर्कि चिना: छ्यनय्‌ दायेगु 

प्वःप्वः खाइगु/चिनीगु- म्हय्‌ ला बढय्‌ जुयाः प्वः खानावइगु 
प्वाप्वा न्ववायेगु- च्वापुकाः जुयाः दथुइ प्याच्च प्याच्च न्ववायेगु 
फफ स्वयेगु- घुकि क्यनेगु 

फिफि चिनीगु- फोहर, नचुगु धूया फि थाइगु 

फूफू यायेगु- म्हुतुं फय्‌ पुइगु 

फेफे धाइगु- चिल्लो भ्या: जुइगु 

फंफं तयेगु- सँप्व: मप्यासे सँ त्वःता तयेगु 

फ्वफ्व: धाइगु- लःया ब्वति मगाना: सुख्खापन जुइगु 

फ्वंफ्वं गाइगु- छुँ विशेष हुनिं म्हया छुँ गुगुं अङ्ग फ्वं गाइगु ८ छुँ नं 
खाद्यवस्तु गथेकि छुचुंमरि छुइबलय्‌ मिया क्वाःगु रापं उगु खाद्यवस्तु 
कलयू जरग 

फ्वाफ्वा यायेगु- ह्वलेगु/छवाकेगु/नचुगु सुख्खागु धू ब्वयेकेगु प्रक्रिया 
बें बें लाइगु- छेडकि छेड़कि लाइगु स्थिति 

बःबः तयेगु- सालुगु वस्तु पँ चिनेगु 

व्यव्यक्वइगु- तमप्यंगु परिस्थिति 

ब्वब्वस्यायेगु- ल्हाःपा प्यपुंकाः चाकरिपना क्यनेगु, बल प्रयोग यानाः 
सिलेगु, हीगु 

ब्वांब्वां जुइगु- मस्त उखेथुखे ब्वांब्वां जुयाः म्हितीगु/लाः मलाः 
मधासे उखेथुखे जुइगु 

भभः धाइगु- माःथाय्‌ माःकथंया छायपा मदयाः बांमलाइगु 

भभ: न्हुइगु-आतय्‌ चाइगु 

भी भी थलेगु- भी छुतय्‌ जूगु फलया भी छुतय्‌ यायेगु 
भेभेलुइगु- म्हया सन्तुलन मदइगु 

भें भें बस्वायेगु- कस्ति ल्वाइबलय्‌ छम्हसें मेम्हसित ज्वना: बस्वाइगु 
/ नोक्सानि जुइकथं तमज्याइगु छुं नं विशेष सामान, भारि उखेथुखे 
यायेबलय्‌ वांवां छुवयाः ल्ह्ययक्वय्‌ याइगु । 

भौं भौं दायेगु- मुकि चिना: जन्हुफातय्‌ कि जन्हुफातय्‌ मुइकेगु । 
भ्वभ्वसुइगु- म्हया कमजोरिया हुनिं म्हया सन्तुलन मदया: ख्वालं 
चुइ थें जुइगु 

भ्वाःभ्वाः प्यंकेगु- निर्मम स्वरुपं तुतिं मदिक्क प्रहार यायेगु 

मिमी धाइगु- चिल्लो खनेदइगु 

यय्‌यय्‌सा- अममानित धंगं गिजय्‌ यायेगु / तं बच्छि ख्या: बच्छिया 
अभिव्यक्ति / सुचुका तःगु खँ सीका कायेधुंकाःया अभिब्यक्ति 
लल: धाइगु- लयूता:सू वइगु, हर्ष बाय्‌ विस्मातं मिखाय्‌ ख्वबि 
लेहेंलेहें बुयावइगु स्थिति 

लेहें लेहें पुइगु- लखय्‌ लेहें बुझ्गु ८ ज्याक्थि, अफिस, छँजःपिं नाप 
ह्वनाच्वने थाक्‌या वइगु अवस्था 

ल्वल्वसुइगु- नयेबलय्‌ यःसां मयःसां म्हुतुइ क्वचय्‌ यानाः स्वथनेगु 
वव: धाइगु- पाकय्‌ मजूनिगु सि बाय्‌ पाख मवंगु नसाया सवाः, 
मसाःगु 

वाह वाह धायेगु- तारिफ यायेगु / तारिफ याना: धरःग्वारा गयेकेगु 
/ खा, हंयूचायात सःतेगु 

ससतीगु- लिक्क लिक्क लाइग 

सिसी धाइगु- सीसे च्वनावइगु 

सेसेकनीगु- मलीन अवस्था, कयूकय्‌ कुनीगु 

सेंसें मिनीगु / वइगु- दोहरि सासः वइगु बाय्‌ सासः ल्हाये थाक्‌इगु 
अवस्था 

स्वःस्वः वइगु- छवालुगु पदार्थ सुलुसुलु वइगु 

हहपनीगु- सासः ल्हायेबलय्‌ कथुइ समस्या जुइगु । 

हाहाः यायेगु- लः ह्वलेगु, सुचिनिचि यायेत लः ह्वलेगु पहः । 
हिही लनीगु- दुनंनिसें नुग: मछिंकाः ख्वइबलय्‌ हिक्‌ लना: ख्वइगु 
पहः 

हेहेताइगु- सामान्य वस्तुइ छुं बाह्य प्रभाव लाना: वस्तु गाःगाः 
वनीगु 

हेहेकूनीगु- म्हयागु ला कयकय्‌ कनीगु 

हें हें धाइगु- ह्याउँ ह्याउँ नःगु रङ्ग जुइग्‌ । 

ह्वह्वपुइगु- कथुइ सर्क॑य्‌ जुयाः सासः फी मफयेक मुसु बइगु 

२ निगः खँग्व:या ज्वःलाःगु यासु खँग्व:- 


उसिउसि यायेगु- ल्हातं म्हय्‌ उसिउसि यायेगु 

उसिउसि मिनीगु- व याये थ्व याये मदइगु । 

कच्‌कच्‌ हालेगु- ल्वापु खँ ल्हायेगु 

कत्‌कत्‌ त्वनेगु- लः हायाः त्वनेगु 

कत्‌कत्‌ न्हिलेगु- लसतां न्हिलेगु 

करकर यायेगु- वाध्यताय्‌ लाकेग 

कलकल न्ह्याइगु- खुसिचा मतापं न्ह्याइगु 

काइँकाइँ यायेगु- चासु म्वयेगु 

काचाकाचा सनेगु- हथासं सनेगु 

काताकाता मिनीगु- घाः स्याइगु 

काराकारा न्ह्ययेगु (काराक्क सः वयेक)- छाःगु बस्तु न्ह्ययेगु 
काराकारां गनीगु- सुकूचिंक गनीगु 

कालाकाला यायेगु- खैँय कालेगु 

कालाकाला कालेगु- लँ वह: कालेगु 

काःवा काःवा यायेगु- मचायात ल्हा:पचिं संका: ज्याका: ज्या स्यनेगु 
कुइँकुइँ सः वइगु- खापा सः वइगु 

कलुकूलु यायेगु- लखं म्हुतु कुल्ला यायेगु 

कुरुकुरु न्ह्ययेगु- सुख्खागु नसा न्ह्ययाः नयेगु 

कुरुकुरु सालेगु- सिगार, हुक्का त्वनेगु 

कुचुकुचु नकेगु- सुयातं म्हया गुगुं ब्वय्‌ कुचुका बीगु 
कूचुकुचु नयेगु- नये मयःसां बलं छक्‌ छकू याना: मयःख्वा: वयेक 
नयेगु/ हानं हानं नयाच्वनेगु 

कृतुक्ककूतुक्क न्ह्ययेगु- छाःगु बस्तु न्ह्ययेगु 

कुनुकन्‌- तं पिहां वइगु पहः 

कपुकृपु नयेगु- मन तयेक नयाच्वनेगु 

कृतिकृति सनेगु- मतापं ज्या सनेगु 

कृतिकृति यायेगु- मतापं छुँ नं बस्तुइ सनेगु 

कुचाकुचा थलेगु / यायेगु- छुं नं वस्तु चिचीक्‌ यानाबीगु 
किरिकिरि मिनीगु- म्हुतुइ छुं अप्पा कचा बाय्‌ फि न्ह्यइबलय्‌ जुइगु 
अनुभव 

किरिकिरि वा न्ह्यइगु- वा न्ह्यइबलय्‌ पिदनीगु सः 

कयकय्‌ च्याइगु- हथायमथाय्‌ चाइगु 

क्वाँयक्वाँय्‌ / क्वायांक्वायां यायेगु- चासु म्वयेगु 

क्वाइँक्वाइँ यायेगु- लुसिं भचा बलं चासु म्वयेगु 

क्वाइँक्वाइँ हालीगु- खिचात पिडा सह: यायां हालीगु 
क्वाताक्वाता यायेगु- म्हुइगु, खिनेगु 

क्वाताक्वाता मिनीगु- चिकृया: ल्हाःतुति हीसे च्वनीगु 
क्वाताक्वाता जुइगु- चिकया: ल्हा:तुति हीसे च्वनीगु 

क्वापृक्वाप्‌ नयेगु- स्वतन्त्र रुपं नयेगु 

क्वापाक्वापा नयेगु- थः जक नयेगु 

क्वाराक्वारा न्ह्ययेगु- छाःगु वस्तु न्स्ययेगु 

क्वाराक्वारा हालेगु- ल्वापुखिचा पहलं हालेगु 

क्वाल्लक्वाल्ल पुकेगु- चिकनय्‌ नयेगु नसा पुकेगु 

क्वाल्लक्वाल्ल लुइगु- छूवालुगु वस्तुं लुइगु 

खस्‌खस्‌ वइगु- ग्याँस थाहां वइगु 

खल्खल्‌ वइगु- चःति वइगु पहः 

खलंखलं वइगु- लीया थलय्‌ तया: वइगु पाउँया सवा: / खल्ल 
वइगु पहः 

खरखर यायेगु- दने मसःनिम्ह मचायात थनेत कृत: याका: थनेगु 
खन्‌खन्‌ निनेगु- पाँयम्वः निनेगु 

खिचिखिचि यायेगु- कचवं थनेगु / चक किया: ध्यनेत स्वयेगु 
खित्रिखित्रि यायेगु- मुलुं बुलुहं थिना: कथं कःगु लिकायेगु 

खुलुखुलु मिनीगु / खुल्लखुल्ल मिनीगु- नुगलय्‌ खँ बुयावया: धन्दा 
जुइगु 

खुसुखुसु खँ ल्हायेगु- कर्पिन्सं ताये मदइकथं थःथःपिं जक चिसलं 
न्ववायेगु 

खुरुखुरु यायेगु- दिपा: मकासे यायेगु 

खुत्यांखुत्यां काइगु- तुति लङ्गरा जुइगु 

खुइँखुइँ यानाछ्वयेगु- दिपा: मकासे यानाछूवयेगु 

खुत्तखुत्त बिस्यं वनेगु- मिखा छलय्‌ यानाः वनेगु 

खुत्तखुत्त लब: कायेगु- सुनानं मसीक द्यापं कायेगु 

खुत्तखुत्त खुया कायेगु- सीमदयेक खुया कायेगु 

ख्वाँय्‌ख्वाय्‌- खिचां बँ म्हुइगु / छाःगु बस्तु ताछय्‌ यायेगु पहः 
ख्याँयख्यांय याइगु- माकलं भम्तय्‌ यायेत स्वइगु 

ख्वात्तख्वात्त लब: कायेगु- सुरुक्क लब: कायेगु 

ख्वाप्पख्वाप्प तयेगु- छुं नं वस्तुइ मिलय्‌ जूगुली मिलय्‌ जूजूकथं 
तयेगु 

ख्वाराख्वारा सः वइगु- भ्वं पुइकेबलय्‌ सः वइगु 

ख्वाल्लख्वाल्ल लुइगु- छक्वलं लः लुइगु 

ख्वालांख्वालां न्यायेकेगु- संका: सः पिकायेगु पहः 

ख्युंख्यु धाइगु- जः बिना: खः थे मखु थे अन्धकार जुयावनीगु 
गन्‌गन्‌ यायेगु- भझेल्लाः यायेगु, अलमल यायेगु 

गल्लगल्ल यायेगु- लखं कुल्ला यायेगु 

गालागाला यायेगु- पंखां गालेगु 

गिलिगिलि यायेगु- ल्हातं त्यला: संकेगु 

गुरुगुरु दाइगु- बुलुहुं ल: दाइगु पहः 

गुल्लगुल्ल तुला वनीगु- बुलुहं गुल्ल तुला वनीगु 
गुजुगुजु काइगु- न्ह्य: वइगु, अम्मलं काइगु 

गुनुगुनु न्वइगु- बुहुहुँ मि न्वइगु 

गुइँगुइँ नीकेगु- हानं हानं माक्व निलेगु 

गुरुगुरु दाइगु- छवालुगु वस्तु क्वाना: बुलुहुं दाइगु 
गुजुंगुजुं च्वनावइगु- न्ह्य: वः थें जुइगु, अम्मलं लगय्‌ जुइगु 
ग्वाराग्वारा दाइगु- लः क्वाना: दाइगु 

ग्वाराग्वारा चिनेगु- गवारा दयेकेगु 

ग्वाराग्वारा तुलेगु- बँय्‌ यःयःथे द्यनेगु 

ग्वान्तांग्वान्तां बाः वइगु- ग्यानापुक खुसि बाः बगु 
ग्वामृग्वाम्‌ नयेगु- थः जक काचाकिचिं नयेगु 
ग्वाज्याग्वाज्या जुइगु- स्वत्तुमत्तु स्वइगु 

घत्‌घत्‌ त्वनेगु- लः हायाः त्वनेगु पहः 

घृत्तघृत्त नुनेगु- हानं हानं नुनेगु पहः, जवरजस्तिं घुकेगु 
घुतुक्कघुतुक्क त्वनेगु- दिनाः दिनाः त्वनेगु 

घुतुघुतु त्वनेगु- यः मयः बिचाः मयासे याकनं त्वनेगु 
घुरुघुरु स: वइगु- न्ह्यःसः वइगु 

घुसुघुसु न्ह्याइगु- मदिक्क बुलुहं फ्यतुनाः न्ह्याइगु 
घुल्लघुल्ल तुला वनीगु- बुलुहं बुलुहं घःचाः दुगु बस्तु न्ह्याना वनीगु 
घन्नघन्न /घुन्नघुन्न / घ्वान्नघ्वान्न- सर्गः न्याइगु पहः 
घाराघारा यायेगु- लुखाया खापा संका: सः बीगु 
घारांघारां- तसक संकेगु पहः 

घेसेंघेसें पनीगु- म्हय्‌ म्हय्‌ थिया: सनीगु 

घिसिधिसि पनीगु- नसा नुने थाकुइगु 

घिसिधिसि सालेगु- भयातुग॒ बस्तु सालेगु 

घिसिंधिसिं मिनीगु- घुर्के थाकुइगु 

घितिधिति पनीगु- सासः ल्हाये थाकुइगु 

घिरिधिरि यायेगु- ल्वॅहंमाय्‌ तया: नीगु 

घिल्लघिल्ल न्ह्याकेगु- घःचाः दुगु खः बुलुहुं न्ह्याकेगु 

घुसुघुसु न्ह्यायेगु- मदिक्क न्ह्यायेगु 

घुन्नघुन्न- न न्याइगु पहः 

घेनांघेनां- बाजंसः 

घेन्तांघेन्तां- धाःबाजंया सः 

घ्वाराघ्वारा /घ्वाराध्वारां- संकेगु पहः, काचाकिचिं ज्या सिधयेकेगु 
पहः 

घ्वाँयघ्वाँय्‌ /घ्वायांघ्वायां- चासु म्वयेगु पहः 

घ्वासाघ्वासा- हथासं लुत्तुलुं सालेगु, मचात ल्ह्यइगु 
घ्वास्याघ्वास्या- मनू बँय्‌ फ्यतुनाः बुलुहं न्ह्या: वनीगु पहः 
घ्वाल्लघ्वाल्ल प्वंकेगु- छुं वस्तु दिना: दिनाः प्वंकेगु 

घ्वाल्लघ्वाल्ल लुइगु- छवालुगु वस्तु दिनाः दिनाः लुना बीग 
चउँचउँ न्ह्ययेगु- नच्चुक न्ह्ययेगु 

चस्‌चस्‌ मिनीगु- नुगलय्‌ स्याइगु 

चकिचकि नइगु- भुतुमालि ब्वइगु पहः 

चलिचलि यायेगु- हाक:पाखें मसिनु जुइक फायेगु 

चसिचसि वइगु- लने धुंकूगु घाः बाय्‌ ल्वय्‌ हाकनं लिलिपुनाः वइगु 
चाराचारा/ च्याराच्यारा / च्याताच्याता- न्यतालय्‌ काचाक्क दायेगु 
पहः 

चितिचिति- चःति वइगु पहः, चंगु कापः गुइगु पहः 

चिम्चिम्‌ खाइगु- तलक पिहां वइगु 

चिरििरि बाइगु- बाइगु पहः 

चिरिचिरि गुइगु- गुझगु पहः 

चिलिचिलि यायेगु- मसिनु जुइक फायेग 

चुइँचुइँ सालेगु- छवालुगु ति मदिक्क त्वनेगु 

चुइंचुइं पुइगु- तसक पुइगु 

च्याल्लच्याल्ल हालेगु- तिस्सलं हालेगु 

च्यालाच्याला- चखुंचा हालीगु 

च्याकिच्याकि- हासाय्‌ तया: जाकिबजि च्यायेगु पहः 
च्यान्तांच्यान्तां- थाज्या थाइगु पहः 

च्याप्च्याप्‌- प्यपुनीगु पहः 

च्याँयच्याँय- मस्त ख्वइगु पहः 

च्वयच्वय्‌ धाइगु- तःधं छुइग॒ 

च्वालाच्चाला- मे लुइगु पहः 

च्वाइँच्वाइँ ८ च्वांयूच्वांयू- पुकेगु पहः । 

छन्‌छन्‌- पॉयम्व: निनेगु 

छम्‌छम्‌- प्याखंपाः कायेगु 

छल्लछल्ल- मं मफयाः इकइगु, चाःहुइकीगु 

छुइँछुइँ यायेगु बाफ पित छवयेगु 

छुरुछुरु_ धू, छुचं आदि गंगु धू वस्तु ज्वयाः पिहां वड्गु 
छुलुछुलु वइगु- मचायेक च्व वइगु 

छ्याराछ्यारा च्वनीगु- भ्यले मपुनीगु 
छयाम्पांछ्याम्पां- लः सनीगु पहः 

छयापुंछ्यापुं- लः सः वयेक लखय्‌ न्यासि वनेगु । 
छवाकाछवाका संकेगु- थलय्‌ तयाः लः संकेगु 
छुवाराछवारा वाइगु- थलय्‌ जायाः पिने लाइगु 
छवाराछवारा हालेगु- तंँम्वं म्हतु छवाःरि जुयाः हालेगु 
छवास्याछ्वास्या- ब्यनीगु पहः 

छिलिछिलि / छ्यालाछ्याला / छ्याँयछ्यांय्‌ / छ्यायांछ्यायां- संगीतमय 
सः 

जल्लजल्ल धाइगु- मिखाय्‌ ख्वबि लःलः धाइगु 
जल्लजल्ल च्वनीगु/मिनीगु- घा: जल्ल च्वना: हीसे च्वनीगु 
जाराजारा मिनीगु- तांन्वइगु 

जुरुजुरु दनेगु- वाथाइथिं दनेगु 

जिगिजिगि खाइगु- जोशं म्ह खाइगु 

ज्वयूज्वय्‌ काइगु- ख्वल, काप: मिलय्‌ मजुइगु 
ज्वयूज्वय्‌ पिया: स्वयेगु- व्यक्वःमिखां तँमं स्वयेगु 
ज्वाइँज्वाइँ संकेगु- अयूला: छ्यायेगु 

ज्वाब:ज्वाब: काइगु- कापतय्‌ का ल्वांयूल्वांय्‌ वड्गु 
ज्वाराज्वारा थीगु- हिरा थीगु पहः 

ज्वाँयज्वाँय्‌ सइगु- यक्व ल्याखय्‌ सि सइगु 
ज्वाँयज्वाँय्‌ तीगु- यक्व ल्याखय्‌ तिसां तीगु 
ज्वालाज्वाला च्वनीगु- चमक दइगु 

भाताभाता- सालेगु पह: 

भिरिभिरि खुइगु- भ्वं, काप: आदि खुइगु पहः 
झुइँझुइँ- कःतिं कीगु सः 

भुकभुक- फिनां फी मफयेक न्ह्यः वइगु 


> 


भुतुभुतुं- दनेगु पहः 


> 


झुलुंझुलुं- मदिक्क वा वयाच्वनीगु पहः 


भुसुभुसु- नयागु पचय जुइगु, प्वाथय्‌ नसा क्वलना वनीगु 
भुम्मभुम्म- त्वपू वःथें जुइग॒ अवस्था 

भयाउँभयाउँ यायेगु- व हे छता खँय्‌ कच्‌कच्‌ याना: हाला च्वनेगु 
भयान्तांभयान्तां- माता: खनेत संकेगु पहः, तुंथिया हिति संकेगु पहः 
भयाप्पभयाप्प जुइगु- करेन्टया हुनिं मत झाःझा: सीगु 
भयाराभयारा- खुइगु पहः 

भयाइँभयाइ न्यायेकेगु- जात्रा, उत्सव यायेगु 

भयाँयभ्याँय्‌ यायेगु- भुस्याः थायेगु 

भयार्रभयार्र खुइगु- कापः, भ्वं आदि खुइगु पहः 

भवाम्‌भवाम्‌- तसक वा वइगु पहः 

भवातांभवातां- फ्यमतुसे भवाता थें दनाच्वनेगु 

भवाम्पांभवाम्पां- लखय्‌ तिंन्हुइगु पह: 

भवालांभवालां- लः क्वज्वयाः हाइगु पहः 

भवाल्लभवाल्ल- लः, दुरु, अयूलाः आदि लुइगु, हायेकेगु पह: 
भवासाभवासा क्वलाइगु- नयागु पचय जुइगु 

ताकताक- म्हतु न्यायेकेगु पहः 

तानांतानां / ताङताङ/तिनिंतिनिं- गं थायेगु पहः 

तारातारा- कयेकेगु / लाकांस: न्यायेकेगु पहः 

तालितालि- लापा थायेगु पहः 

तिल्लतिल्ल प्यनेगु- म्ह तन्कय्‌ यायेगु 

तिरितिरि- कःनि आदि वस्तु सीबलय्‌ मुइगु पहः 

तिलतिल प्यनीगु- तन्कय्‌ जुइगु 

तुकृतुक्‌- न्यासि वनीगु पहः 

तुलुतुलु- मिखा फुति हे मयासे स्वयेगु, छवालुगु वस्तु तिकिननीगु 
पहः 

तुल्लतुल्ल लुइगु- छवालुगु वस्तु तुल्ल यानाः हायेकेगु 

तुलुंतुलुं स्वयेगु- नये थें स्वयेगृ 

तुइँतुइँ स्वयेगु- म्ह खने मदयेक दुपिना: ह्वतं स्वयाच्चनेगु 
तुरुतुरु छगःनिगः अन्न बँय्‌ मदिक्क वाइगु पहः, लः फुतिफुति 
याना: ज्वयाच्चनीगु पहः 

तिकितिकि- छफुति छफुति यानाः लः क्वज्वइगु बाय स्वयनीगु पहः 
तिंकतिंक न्हइगु- न्यासिचा: पहलं दिनाः तिंन्हुइगु पहः 
तिक्कतिक्क मिनीगु- नुगलय्‌ झा: भा: स्याइगु, लनेत्यंगु घा: स्याइगु 

तिन्नतिन्न म्हुइगु- जोडं दिना: दिना: ल: आदि छूवालुगु बस्तु पिहां 
वइगु पह: 

तिप्पातिप्पा नकेगु- ख्वालयकि ख्वालय्‌ इतिमिति कंक दायेगु, व 
याये थ्व याये मदयेक धायेगु 

तिवांतिवां सःतेगु- लिसा काकां सःता च्वनेगु 

त्यांय्‌त्यांयू- खँ मुइकेगु / खं सयेकेगु पह: / च्वापुका: पहलं हालेगु 
त्वाँयत्वाँय- महिक सःता च्वनेगु 

त्वलंत्वलं च्वनेगु- नुगलय्‌ खँ ल्हाका: आताहां च्वनेगु 
त्वलंत्वलं/त्वालांत्वालां स्वयेगु- मिखा हे फुति मयासे स्वयावं च्वनेगु 
त्वाल्लत्वाल्ल- ला: ल्ह्वइगु पहः, मिखा हे लिमकासे स्वयावं च्वनेगु 
पहः 

त्यांयूत्यांय्‌- खँ मुइके सयेकेगु पह: 

त्याप्त्याप्‌- सतिक ज्वनेगु पहः 

त्याप्पत्याप्प- तापाक लाना: ज्वनेगु पहः 

त्यारात्यारा- खँ मुइकेगु पहः 

त्वारात्वारा- हालेगु पहः 

थरथर खाइग/थुरुथुरु खाइगु- चिकुया: बाय ग्यानाः म्ह सनीगु पहः 
थासाथासा दायेगु- छ्यनयकि छ्यनय्‌ दाइगु 

थाराथारा न्हुइगु- भाःभा: ग्याइगु 

थाराथारा गनीगु- न्याक्क हे गनीगु 

थिकृथिक्‌ संकेगु- म्ह, छूयं संकेगु पहः 

थिकिथिकि पनीगु- ज्याखँय्‌ पंग: दनीगु, सनीगु पहः 

थिरिथिरि पनीगु- क॑ दुहां वनीबलयया अवस्था 

थिसिथिसि- छाति थ्वक्क मुसु वइगु पह: 

थिकःथिकः न्ह॒इगु- छुं बस्तु तिंतिं न्हुया वनीगु 

थुइँथुइँ मिनीगु- सेयखं चाइबलय्‌ न्हाय्‌ मछिंक मिनीगु 

थुकथुक- छूयं/जँ संकेगु पहः 

थुन्नां थुन्नां चुइगु- न्हासं चुइक दइगु पह: 

थुसुथुसु- मदिक्क मुसु वइगु पहः 

थ्वासाथ्वासा- मदिक्क मुसु वइगु पहः 

थ्वाइँथ्वाइँ- प्वं मुसु वइगु । 

थ्वायांथ्वायां- फी मफयेक मदिक्क मुसु वइगु पह: 

दनदन- मि च्याइग पह: 

दापांदापां हालेगु- वैगु सः वं, वैगु सः वं क्वत्यला: थःथःगु सः द्यःने 
लाका: हालेगु 

दाया:दाया: सनेगु- ल्हा: वाना: ल्वायेगु, ख्या: यायेगु 

दिगिदिगि- म्ह खाइगु पह: 

दिग्रिदिग्रि- म्ह खाका: सनीगु पहः 

दिनिदिनि मिंक ख्वयेगु- दिकां दिके मफयेक ख्वयेगु 

दिनिदिनि मिंक सनेगु- लाखय्‌ लसिं सनी थें सनेगु 

दिनिदिनि मिंक यायेगु- न्ह्यागुं ज्याखँ तःजिक यायेगु, तःजिक भ्वय्‌ 
न्यायेकेगु 

दिनिदिनि मि च्याइगु- तसक मि च्याइगु 

दिरिदिरि सनीगु- क्वात्तुक पला: छीगु 

दुरांदुरां हालेगु- व फ॒क्व व, व फक्व व तत:सलं हालेगु 

दुरुदुरु_ ब्वाँय्‌ वनीगु पहः 

द्यःनेंद्यनें द्ययलायेत सनेगु- पिनें पिनें जक द्यथलाका: खँ ल्हायेत 
सनेगु, ज्या यायेगु 

धरधर- ख्वबि वइगु पहः 

धलंधलं- ब्वां जुइग॒ पहः 

धाराधारा- सः वइगु पहः 

धारांधारां- सः वयेक संकेगु पहः 

धाग्राधाग्रा- सनीगु पहः 

धाच्यांधाच्यां च्वनेगु- सोमत मदयेक फ्यतुइगु 

धिनिधिनि यायेगु- सँ पुइगु 

धिग्रिधिग्रि- भयातुगु बस्तु दिकेगु पहः 

धिस्युंधिस्युं- मुडकि चिना: दायेगु, मुझकेगु 

धुइँधुइँ- खि तयेगु, बायु त्याग यायेगु 

धुकुधुक्‌- फुर्ति यानाः न्यासि वनेगु 

धुक्धुक्‌ यायेगु- मचातयत थ्यनेत धाइगु 

धुरुधुरु ख्वबि हायेकेगु पहः, हानंहानं वयाच्चनीग, त:क्वःमछि 
लिसालिसा कयाः नयाच्वनीगु 

धुसिधुसि लुइगु- न्यासि वनेबलय्‌ जँ चाःतुलीगु 

धेयधेय्‌ चुइगु- दइ थें दइ थें जुइगु 

धेंधें बस्वायेगु- बलपूर्वक बस्वाना बीगु 

ध्याग्राध्याग्रा /ध्याराध्यारा- सः वइगु पह: 

ध्यापध्याप्‌ यायेगु- ज्याखँ च्वयेकेगु, याकनं ज्या यायेत च्चयेकेगु 
ध्वाकाध्वाका- स्याइगु पह: 

ध्वाइँध्वाइँ- बन्दुक मुया: वइगु सः, सुख्खा मुसु वइगु 
ध्वाङध्वाङ- मनू च्चं मदुगु खालिगु क्वथाय्‌ थ्वइगु बाय्‌ सः वइगु 
नलिनलि यायेगु- मसिनु जुइक चिरिफायेगु 

नायूनाय्‌ यायेगु- चिक बुइगु (मचाभासं) 

नायूनायू यायेगु- ल्हातं नाइक म्हयू उसिउसि याना: आराम बीगु 
न्यरेन्यरे चाइगु- म्वाःमदुगु खं यानाः गजब जुइगु 

न्याउन्याउ- भौचात हालीगु पहः: 

न्याकन्याकं कायेगु- म्ह म्वयूम्वय्‌ थ्यानाः नकल कायेगु 
न्यात्रांन्यात्रां काइगु- ज्या यायेत ज्या चू मलाइगु 

न्यासिन्यासि चायेगु- लसतां यःयःथे सनीगु पहः 

पचिपचि यायेगु- ल्हातं वाला: माला स्वयेगु 

पतृपत्‌- तज्याइगु, पँम्हुइगुया पह: 

परपर्‌- पुकेगु, मुइगु पहः 

पाकापाका नयेगु- थः जक नयेगु / नकूनक्‌ थे नयेगु 

पा्कृपाके नयेगु- वा मदुपिं ज्याथजिथिपिन्सं नइगु पहः 
पाच्यापाच्या फ्यतुइगु- न्ह्य:नेला:थाय्‌ बँय्‌ फ्यतुइगु (असभ्य पहल) 
पातापाता जुइगु- लाति पहलं जुइगु 

पातापाता यायेगु- ल्हाःपा थायेगु/ल्हातिं छुं वस्तु संकेगु 

पारापारा हालेगु- सुयां मययेक मदिक्क हालाच्चनेगु 

पास:पासः कायेगु- निपा ल्हाःपा स्वाना: छुं वस्तु तुयाकायेगु 
पाँयपाँय्‌ चिनेगु- धी चिनेगु 

पाँयपाँय्‌ यायेगु- म्वाहालि पुइगु (मचाभासं) 

पितिपिति- मदिक्क वा वयाच्वनीगु, न्ह्याःथे म्हाःथे याना: न्यासि 
वनेगु, क्वपुलां जुयाः गुइगु पहः 

पिरिपिरि गुइगु- भ्वाथःगु वस्तु, भ्वं आदि गुइगु पहः 

पिलिपिलि च्याइगु- चिकमत चिकिचाप्वा: जुइक च्याना च्वनीगु 
अवस्था 

पुकृपुक्‌ नयेगु- नकूनक्‌ थे नयाच्वनेगु 

पुतुक्कपुतुक्क वइगु- पिहां वइगु पह: 

पुलुपुलु स्वयेगु- मिखा लिमकासे स्वयावं च्वनेगु, 

पुलुपुलु च्याकेगु- चिकिचाप्वाः जुइक मत च्याकेगु 

पृतुपुतु हालेगु- उइं पहलं मतापं हालेगु 

पृतुपुतु दाइगु- छुं नं कोल वस्तु दायेकेबलय्‌ ग्वाराकाये न्त्यः दाइगु 
अवस्था, घालय्‌ न्हि दाइगु पहः । 

पुलुंपुलुं- नये थें स्वयेगु, क्वथीक स्वयेगु 

पुल्लपुल्ल- मिखा हे फुति मयासे स्वयेगु, ग्याना: बाय्‌ ग्यानापुक 
मिखा हे फुति मयासे मिखा क्नेगु 

पुत्रुपुत्रु- आछि वइगु, ताक॒गु वस्तु गनं ह्वःप्वालं पिहां वइगु 
पुरुपुरु- अजीर्णगु दिसा जुइगु, ताकुगु वस्तु गनं ह्वःप्वालं पिहां 
वइगु, प्वा: स्याना: पटक पटक पुत्तपुत्त दिसा जुइगु 

पृतुंपृतुं / पुचिंपुचिं फ्यतुइगु- प्यनं बॅय्‌ मथीकथं फ्यतुइगु 

पुइँपुइँ- ति पिहां वइगु, वायु त्यागया छगू मछालापुसे च्वंगु पहः, 
घाः लाये त्ययेकाः पुइँ चिनीगु, म्वाहालि पुइगु 

पुत्तपुत्त पिहां वइगु- छक्वलं पिहां वइगु 

प्ययूप्यय्‌ नयेगु- अड्कल यानाः म्हुतुइ न्ह्यंकथं मात्राछिया प्यय्‌ 
कयाः साइख्वा: वयेक नयेगु । 

प्याकाप्याका म्हतु गनीगु- गंगु वस्तु नया: म्हुतु गनीगु पहः 
प्याग्लाप्यारला वनीगु- म्हया कमजोरिं भाःपी मफइगु 
प्याताप्याता वनीगु- ध्वगिना: बाय्‌ म्हया कमजोरि जुयाः गलय्‌ 
जुइगु 

प्याच्याप्याच्या यायेगु- छ्यनय्‌ अप्वः चिक तयेगु, अप्वः ध्याचः 
जुडगा 

प्यात्तप्यात्त तिकेगु- होस मदयेक छक्वलं तिकाबीगु 

प्यात्तप्यात्त दायेगु- ख्या: यानाः मस्याक्क दायेगु 

प्यातांप्यातां वनीगु- याग्लाप्याग्ला वनीगु 

प्याल्लप्याल्ल- ला: ल्ह्वइगु, ताकुगु कोल वस्तु बा: वनीगु 
प्यालांप्यालां- छुँ नं छुवालुगु ताकुगु वस्तु वाइगु 

प्याराप्यारा हालेगु- सुयां न्यने मययेक अप्व: जुइक हालाच्वनेगु 
प्यासिंप्यासिं पुनीगु- सुं मनूनाप सं मनू त्वःते हे मफुकथंया सम्बन्ध 
च्वनीगु 

प्याँयप्याँय्‌ ख्वयेगु- बिसिद्धि पहलं झकरा याना: ख्वयेगु 

प्याच्चप्याच्च न्ववायेगु- कर्पिनि नुगलय्‌ स्याक्क धायेज्यूगु मज्यूगु 
प्वाक्कप्वाक्क न्ववायेगु 

प्वाक्कप्वाक्क न्ववायेगु- कर्पि खँ ल्हाना च्वनीथाय्‌ जान्नेकार जुयाः 
दथुइ दथुइ न्ववायेगु 

प्वाताप्वाता दाइगु- घालय्‌ न्हि दाइगु/ ध्वरिगना: न्हि दाइगु 
प्वाल्लप्वाल्ल- ग्यानापुसे च्वंक मिखा कनेगु, छुँ नं बस्तु मिखा हे 
न्वइ थें जुइक थीगु 

प्वाकःप्वाकः कायेगु- बजि ल्हुइबलय्‌ उगः प्वाकलं बजि लिकायेगु 
फतफत याकेगु- मचात दने सयेकीगु, दने मसःनिपिं मस्त थनेत 
स्वयेगु 

फत्‌फत्‌- चलाखं न्यासि वनेगु 
फत्रफत्र/फात्राफात्रा/फाताफाता- फाता पुलीगु पहः 

फन्‌फन्‌- चाःहुलीगु, तं चाया: क्यनीगु 

फरफर सनीगु- फसं सालुगु बस्तुयात संकीगु 

फसूफस्‌- क्वातुक न्ह्य: वइगु 

फान्तांफान्तां पुलीगु- फी मफयेक फसं पुइकीगु 

फाराफारा- वइगु/सनीगु पहः 

फितिफिति- नकरात्मक भावं छूयं संकेगु, नकल कयाः छुयं संकेगु 
फिरिफिरि सनीगु- फसं बुलुहं सनीगु 

फिसिफिसि वनीगु- चंगु कापः गुइगु 

फिसिफिसि न्हिलेगु- सः ताये मदयेक न्हिलेगु 
फिसिंफिसिं/सिलिंसिलिं- सी मदयेक ज्वया वइगु पह: 

फुतुफुतु- पिहां वइगु पहः 

फृत्तफुत्त- गनं ह्वतं पिहां वइगु पहः 

फुलुफुलु- लःफुति सी मदयेक वा वइगु 

फुल्लफुल्ल- फ्वं गानावइगु, मसिनु जुइक वा वइगु 


नेवाः खँग्व:या पिला :: ६७ 


फुसुफुसु/फुस्सफुस्स- प्यानुयाः नाइसे च्वनीगु, ताये मदयेक बायु 
त्याग याइगु 

फ्याराफ्यारा खाइगु- ग्याना: म्ह फ्याराफ्यारा खाइगु 
फ्यास्यांफ्यास्यां वनीगु- नाइसे च्वनावनीगु 

फ्वातःफ्वात: वइगु- म्हय्‌ फ्वं गाइगु 

फ्वात्तफ्वात्त- छक्वलं छक्वलं पिहां वइगु 

फ्वाल्लफ्वाल्ल वइगु- क्वाःगुली हा पिहां बगु 

बयूबय्‌ जुइगु- खँया प्रचार जुइगु 

बलंबलं सनेगु- बल प्रयोग याना: सनेगु 

बाकाबाका यायेगु- छका सिँयात बच्छि बच्छि यायेगु 

बाकूबाक्‌ थलेगु- छक्यात कुचा याना: बच्छि यायेगु 

बिलिबिलि जाइगु- थलय्‌ मन्ह्यनाः वाइ थें च्चंक जाइगु अवस्था 
बुलुबुलु वइगु- नयागु अप्व: जुयाः ल्ह्वये वइ थें जुयाः म्हुतुइ लाः 
नसा पिहां वइगु 

बुल्लबुल्ल वइगु- अस्वस्थ स्थितिइ म्हुतुइ लः, ई, ला: आदि बुयावयाः 
ल्ह्वये वइ थें जुइगु 

बेजेबेजे काइगु- अमलं काना: होस तनीगु अवस्था 

ब्वाइँब्वाइँ वइगु- साबुं आदिया फिंज बइगु 

ब्वाङब्वाङ मुइगु- पड्कय्‌ जुइगु 

ब्वात्राब्वात्रा मिनीगु- ध्याचलय्‌ लतपत जुइगु, फिंज पिहां वयेक 
साबुं थायेगु 

ब्वायांब्वायां- फिंज पिहां वयेक साबं थायेगु पह: 

ब्वाराब्वारा- धलं धःया लः पिहां बगु 

ब्वालाब्वाला वइगु- भोलगु वस्तु गनं स्रोतं विस्फोट जुयाः वइगु, 
घालं हि पिहां वइगु 

ब्वाल्लब्वाल्ल बुयावइगु- झोल पदार्थ रसय्‌ जुयावइगु 

ब्वाँयब्वाँय्‌ वनेगु- हथासं पला: च्वयेका: वनेगु 
भन्नभन्न जुइगु- इकुइगु 

भाताभाता जुइगु- हथायपथाय्‌ चाया: जुइगु 
भाद्राभाद्रा- झंगःपन्छि ब्वइगु छगू कथंया पह: 
भान्तांभान्तां- हथासं न्यासि वनेगु 

भाराभारा यायेगु- लासा आदि थाथा यायेगु 

भाराभारा मिनीगु- नुग: आँतय्‌ चाइगु 

भालाभाला वइगु- छूयनय्‌ च्चंगु सँया अस्तव्यस्थता 
भालांभालां तयेगु- सँयात यःयःथे त्वःता तयेगु 
भांगाभांगा- जन्हुफातय्‌ ल्हातं दायेगु 

भेसेंभेसें च्वनेगु- म्ह ब्यक्वयेका: फ्यतुइगु 

भिसिभिसि वनीगु- पाःलूथाय्‌ पला: छीबलय्‌या अवस्था 
भुइँभुइँ- खि तयेगु, भुजिं हालीगु सः 

भुगुभुगु दायेगु- माया यानाः दायेगु 

भुगंभुगुं- ल्यूने मदिक्क दायेगु 

भुनुभुनु- चिकिचासलं खँ ल्हायेगु 

भुयांभुयां- काहा: पुइगु/ शंख पुइगु पहः 

भुरुभुरु- भंग: ब्वइगु पहः, ब्वयाच्वंम्ह कंग: कृतं वइगु, तःकः खि 
वइगु 

भुलुभुल्‌ /फुलुफुलु- ससिवा गाइगु पहः 

भुल्लभुल्ल वइगु- कै वइगु पह: 

भुसुभुसु- चःति वइगु पहः 

भ्वाक्कभ्वाक्क दिकेगु- सामान यःयःकथं दिकेगु 
भ्वाक्कभ्वाक्क प्यंकेगु- लाःलाःथे प्यंकेगु 

भ्वाराभ्वारा- खि फाइगु पहः 

भ्वासाभ्वासा वनीगु- मरि आदि सुख्खागु नसाय्‌ फूगानाः नयेबलय्‌ 

नाइसे च्वना: सवा: साइगु 

भ्याच्याभ्याच्या- फोहर आदि न्हुइगु, न्ह्यःने ला:थाय्‌ यस्सें फ्यतुइगु 
भ्याताभ्याता- दइगु/दाग जुइक कीगु 
भ्याराभ्यारा/भ्यालाभ्याला- बँय्‌ लुत्तु लुइगु अवस्था 

भ्यालांभ्यालां च्वनीगु- अस्वस्थताया हुनिं जुइगु अवस्था 
भ्याल्लभ्याल्ल- लुत्तु लुइगु 

भ्यांगाभ्यांगा- जन्हुफातयकि जन्हुफातय्‌ दायेगु 

मछाःमछाः- लज्या चाचां 

मछिंमछिं- मछिंक ज्याखँ यायेगु, च्वनेगु 

मज्यूमज्यू- याये मज्यूसां यानावनेगु 

मत्यःमत्यः- याये मज्यू धकाः धयातःगु दःसां यानावनेगु 
मयःमयः- मन मदयेक 

मायमाय्‌ यायेगु- प्यपां चुयाः न्यासि वनेगु, मचात ल्ह्यइगु पहः 
मिरिमिरि सनीगु/मिनीगु- छे, बँ आदि सनीगु 

मुकुमुक्‌ न्ह्यया नयेगु- वा मदुपिं बुराबुरितयसं न्ह्ययानइगु पहः 
मुरुमुरु न्ह्ययेगु- साइख्वाः वयेक, अःपुक न्ह्ययेगु 

मुसुमुसु न्हिलेगु- सोमतदारकथं न्हिलेगु, बुलुहं न्हिलेगु 

म्वय्‌म्वय्‌ थ्यायेगु- खयात व्यक्वयेकेगु, ल्हातं म्वयूम्वय्‌ थ्यानाः 
हयूकायेगु, छुं नं वस्तु म्वयृहिलेगु 

म्वायम्वाय्‌ चुइकेगु- ल्हातिं कर्पिनिगु ख्वालय्‌ म्वायचुइकेभनं सनेगु 
म्वाराम्वारा न्ह्ययेगु- वा बल्लाःपिन्सं न्ह्यइगु पहः 

यरेयरे मिनीगु- क्वबुइ मफयेक भयातुइगु 

यारलांयारलां संकेगु- जवरजस्तिं संकेगु 

याच्यायाच्या मिनीगु- ध्याचः छुवालुसे च्वनीगुया रुप 

यातायाता खाइगु- यखाइगु 

यातांयातां वनीगु- बल मदयाः यातुया बनीगु 

रन्नरन्न/रनक्करनक्क- छक्वलं कत्त कत्त तं पिहां वइगु पहः 
लाकालाका कायेगु- जवरजस्तिं कायेगु 

लाबालाबा जुइगु- हानंहानं किपालु खनेदइकथं जुइगु 
लायलाय बुइगु- ग्वाहालि फ्वनेया निंतिं ततःसकं हाला: सःतेगु 
लिगिलिगि सनीगु- वाराक्वारा सनीगु 

लिसालिसा- दोहरय्‌ दोहरय्‌ यायेगु स्थिति 

लुइँलुइँ - सुरुसुरु वनेगु पह: 

लुक्‌लुक्‌ जुइगु- सुयातं छुँ मधासे जुयाच्वनेगु 

लुक्‌लुक्‌ नयेगु- मतापं नयेगु 

लुकंलुकं च्वनेगु- बेसहरा, कमजोरि जुयाच्वनेगु 

लुचुलुचु- छुं नं वस्तु अःपुक ल्ह्वनेगु, न्यासिचाः पहलं न्यासि जुइगु 
लुरुलुरु- सुयागुं अधिनय्‌ लाना: वं धाःगु खँ न्यना: वं धाः थे जुइ सने 
मालीगु 

लुसुलुसु- ग्याफर पहलं कर्पिन्सं धाःधाःथे जुइमालीगु, ब्वःगु ज्या 
यायेमालीगु 

लुसिंलुसिं जुइगु- म्हया कमजोरिं सने मफु ख्वा: वयेक जुइ मालीगु 
ल्वाकाल्वाका नयेगु- हथासं नयेगु 

ल्वाचाल्वाचा ल्ह्वनेगु- छुँ नं वस्तु अःपुक ल्ह्वना कायेगु 
ल्वाप्पाल्वाप्पा नकेगु- ख्वालयकि ख्वालय्‌ तंम्वं सुयातं म्वायम्वाय्‌ 
चुइकेगु 

ल्वाँयूल्वांय्‌ जुइगु- ताताःहाकःगु वस्तु ततःमतः क्यनाः ल्वाक:बाक: 
जुइगु 
ल्हुकुल्हुक्‌ संकेगु- ज्यू धयाभनं छूयं संकेगु, मुलय्‌ तयाः मचायात 
ल्हुकल्हुक्‌ यानाः ह्ययेकेगु 

ल्ह्वाकाल्ह्वाका यायेगु- मचायात ह्ययेकेत संकेगु पहः, छुं नं 
नसाघासा बुकेबलय्‌ मसला न्यं मन्यं मिलय्‌ जुइकेत संकेगु 


टु 
टु 

वल्लवल्ल च्वनीगु- नसाया मसाःगु सवाः 

वाक्काःवाक्का: तयेगु- हाइ यायेगु 

वाक्कीवाक्की वइगु- ल्ह्वये वइगु 

वाक्कृवाक्क्‌ छीगु- छुँ नं ज्या यायेत बाय्‌ दुख, स्या: सह: यायेत 
म्हुतुं बल बीगु 

वाग्लांवाग्लां संकेगु- छुं हे मजूगु वस्तु स्थितियात जबरजस्ति संकेगु 
वाच्यावाच्या- छुं वस्तु प्याइगु पहः 

वातांवातां च्वनेगु- मिखा त्वलहं कंक आताहां जुइगु 

वाथावाथा कनीगु- मन आतय्‌ चाया: छु याये छु याये जुइगु, 
शारिरीक पिडा सह: याये मफया: छतपत जुइगु 

वाय्वाय्‌ हालेगु- नवाये मसःपिं लातालातित हालीगु पहः, सः प्रस्त 
मजुइक हालेगु 

वायवाय्‌ यायेगु- ल्ह्वये वइगु स्थिति 

वारावारा सनीगु- छे, बस्तु आदि सनीगु पह: 

वालावाला यायेगु- छुं नं वस्तु ल्वाकळछ्यायेगु 

वालावाला सनीगु- की पतंग आदि सनीगु पहः 

वालावाला सनाजुइगु- सुम्क मच्वँसे ज्या सनाजुइगु 

वालावाला मिनीगु- कथु चासु थें जुइगु, म्हय्‌ जुइगु छुं बाह्य प्रभाव 
वास्यावास्या यायेगु- नाइक मालिस यायेगु 

वास्यावास्या न्हिलेगु- सः ताये मदयेक न्हिलेगु 

वास्यावास्या सनेगु- स्वये हे अल्सि पहः वयेक ज्या सनेगु 
वांग्रांवांग्रां/ वाग्रावाग्रा संकेगु- भयातुगु, धिक्का जूगु ल्ह्वने मफुगु 
वस्तुयात चीकेत संकेगु पह: 

सारासारा- म्हतु गनीगु पहः 

सासेसासें- लिसालिसा काकां 

सिरिसिरि- फय्‌ वइगु पहः 

सिलिसिलि- खःथे मखुथे च्वंक भतिभति वा वइगु, चिकिग्वःगु मिखा 
नं क॑ नक्कल कया: मिखा कनीगु 

सिलिंसिलिं- सी मदयेक ज्वइगु पह: 

सुइँसुइँ- चुरोट, बजां आदि अम्मल सालेगु पहः, सुलु पुइगु 
सुकसुक्‌ ख्वयेगु- ख्वःगु ताये मदयेक विरह याना: ख्वयेगु 
सुतिसुति जुइगु- ताये मदयेक न्यासि वनेगु 

सुतिंसुतिं जुइगु- शारिरीक कमजोरी जुया: न्यासि वनेगु पहः 
सृत्तसृत्त जुइगु- खुंमिजासं जुइगु पहः 

सुनुसुनु यायेगु मचाभासं नुसिलेत धाइगु । 

सुरुसुरु- दिपा: मकासे, अहृय्‌ याये म्वायेक 

सुल्लसुल्ल वनीगु- चुलुइगु, छुवालुगु वस्तु बाः वनीगु, घिस्रय्‌ जुयाजुइपिं 
कीत न्ह्याइगु 

स्यूस्यू- चिकृयाः कयक्‌नाः हालेगु स्थिति 

स्यातास्याता- वा वःगु थें हे मच्चंक ततःफुति जुइक वा वइगु, 
निभाः त्वयेक छफुतिनिफुति वा वइगु, यातुगु कथिं दाइगु पहः 
स्वाइँस्वाइँ ८स्वाँयस्वाँय्‌- कोर्दा मुझकीगु, बेत कथिं दाइगु पह: 
स्वाकास्वाका वनीगु- न्यलाः तुति त्यानुइगु, प्याःगु बस्तु भचाभचा 
गनीगु अवस्था, गथेकि- बँ स्वाकास्वाका वनीगु । 

स्वाकास्वाका मिनीगु- त्यानुपहः 

स्वात्तस्वात्त- चलाख दाउया पहः 

स्वात्यांस्वात्यां- म्हया अल्सिपना 

स्वाथ्यास्वाथ्या- किसिपलाखं न्यासि वनेगु पहः 

स्वाप्रास्वाप्रा- साइख्या: वयेक ती बुला: जा नयेगु 

स्वारास्वारा नयेगु- साइख्वा: वयेक नयेगु 

स्वारास्वारा- सः वइगु पह: 

स्वारास्वारा ज्या यायेगु- मदिक्क ज्या यानावं च्वनेगु 

स्वालास्वाला वइगु- ला: वइगु पह: 
स्वाल्लस्वाल्ल- लखय्‌ छुँ नं वस्तु चुइका यंकीगु 

हयहय्‌ काइगु- उखें वइ ला, थुखें वइ ला थें जुया: ग्याइगु 
हरहर/हलहल यायेगु- म्वः ल्हुइग॒ (मचाभासं) 

हर्रहर्र न्हिलेगु- स्वतन्त्रनक्सां न्हिलेगु 

हाउँहाउँ नयेगु- ततःप्यय्‌ याना: नयेमखंपिन्सं नइ थें हथासं नयेगु 
हाचांहाचां गायेगु- हेमाति पहलं सुयातं नाघय्‌ जुयावनेगु 
हाच्याहाच्या नयेगु- बेस्वमति पहलं नयेगु 

हान्तांहान्तां सनेगु- स्वमत मदयेक सनेगु 

हाँयहाँय्‌ यायेगु- ख्वयेगु (मचाभासं) 

हिकृहिक्‌ लनीगु- ख्वयेगुया छगू तरिका 

हिक्कहिक्क वइगु- हिकु वइगु 

हिरिहिरि मिनीगु- विरह जुयाः बाय्‌ नुग: मछिनाः ख्वयां ख्वये 
मफइगु 

स्वाउह्वाउ उइगु- खिचा उइगु पहः 

ह्वाकाह्वाका मिनीगु- नुग: मुइगु 

ह्वाग्लां ह्वारलां संकेगु- शक्तिं चाःकथं गोलमाल जुइक संकेगु 
ह्वानाह्वाना च्याइगु- दन्कय्‌ जुइक मि च्याइगु, छवइगु 
ह्वायांस्वायां वइगु- की आदि वइगु 

ह्वाराह्वारा त्वनेगु- ती बुला: बाय्‌ कोलदुगु नसा नयेगु तरिका 
ह्वारास्वारा ह्वलेगु- धू सरह नचुगु बस्तु ह्वलेगु पहः 
ह्वासाह्वासा- न्ह्यःने न्ह्या: वनीगु पह: / साबु आदि फुनावनीगु 
पहः 

ह्वाँयह्वाँय्‌ ख्वयेगु- नुग: उलाः ख्वयेगु 

३ ज्वः मलाःगु यासु खँग्व:- 


इगःमिगः- निम्हस्वम्हस्यां छक्वलं ज्या ब्वःगुलिं वयात इगःमिगः 
जुल । 

इतःमितः- याकःचां हे नितास्वता ज्या याये माःबलय्‌ व इतःमितः 
कन । 

इतिमिति- यक्व ज्या दुगुलिं जि ला इतिमिति कनाच्चन । 
इनिमिनि- निम्हस्वम्हसिनं छक्वलं ज्या ब्वया: वया छयं इनिमिनि 
धाल । 

इलिंफिलिं- तःन्हु हे दत, व ल्वय्‌ मलानाः इलिंफिलिं जुयाच्वन । 
ककःजीगु- गुलि व हे छगू खयात कया: कक:जीक हालाच्चंगु जुइ ! 
काचाकिचि- छु वास्यावास्या सनाच्वनागु, काचाकिचिं ज्या सिधयेकेगु 
मस्वसे ? 

काइंयाकिइँया- मभिंगु खँ न्यनेमाला: नुग: हे काइँयाकिइँया मिनावल । 
काचाक्ककिचिक्क- बैंस वनेधुंकलकि काचाक्ककिचिक्क दने हे थाक । 
काताकृतु / काचाकूचु- ततःधंगु ज्या सिधल, आ: काताकुतु भचा 
ज्या जक ल्यं दनि । 

काताकिति- खने धाःसा छुं हे मदु, म्हय्‌ धाःसा काताकितिं न्यानाच्वन । 
कातिकृति- तःगू ल्वचं कःगुलिं मचाया तुति काताकृति जुल । 
काराकिरि- भुखाय्‌ ब्वयेन्ह्यः तसकं काराकिरि सः वल, लुमं लुमं हे 
म्ह पीसे च्चं । 

काल्लकुल्ल- मनूत गपायूसक काल्लकुल्ल हाःगु ! 

कालाकुल्‌- अन छेँय थौं सुथंनिसें कालाकुलु हा:स: दु । 
कालांकुलं- न्हिनय्‌ छाः द्यनेत स्वयां व मस्त कालांकलं हाला: 
थ्यने हे ब्यूगु मखु काऽ । 

कांत्रांकंत्रुं- कांत्रांकुत्रं स: वयेक बसजा: चिच्चाः थनातये मते । 

कृतिकाति- जितः ला कृतिकाति ज्या याये तसक हे म्हां । 
क्रुकारु - छु नःगु जुइ वं, न्हाचःनिसें कुरुकारु सः वः । 
किरिक्ककारिक्क- खापा किरिक्ककारिक्क सः वयाः स्वः वनां सुं नं 
मदु का ! 

किर्रकार्रर- न्ह्यलय्‌ वा किर्र॑रकार्रर सः वयेकेगु बानि दु वया । 
क्वाताकिति- क्वाताकिति यानाः हे कह: (क) लिकया छूवल । 
क्वाप्पकिप्प- खुरुक्क क्वाप्पकिप्प नये सयेकि । 

खल्लखिल्ल- लीयागु थलय्‌ पाउँ तलकि खल्लखिल्ल वयेयः । 
खातरांखुतुरुं- पिला सन्हचाय्‌ तयागु भ्वं खातरांखुतुरुं यानाः मामां 
बल्ल ध्याकंचाय्‌ लुल का ! 

खात्राखुत्रु- तत:धंगु ज्या सिधल, खात्राखुत्रु ज्या जक ल्यं दनि । 
खासखुस- आम्थे खासखुस खं ल्हाइगु पह: मयः का जितः ला ! 
खिर्ररखार्रर- छुं धाये हे मलाःनि, थोंकन्हयूया ल्यासेत खिर्ररखार्रर 
न्हिलेधुंकी । 

खुत्तखात्त- ई स्वया: खुत्तखात्त दना वयेसयेकि । 

ख्वाक्कखिक्क- ख्वाक्कखिक्क हे स: ताये मदयेक खुंतसें अंगलय्‌ ह्व: 
खनेधुंकल का ! 

ख्वात्तखित्त- न्ह्यागु ज्या नं वं ख्वात्तखित्त यायेसः । 

ख्वाराखिरि- नये सिधःसा ख्वाराखिरि वनाछूव । 

ख्वारखिर्र- जिं धाये हे मला:नि, वं ला ख्वारखिर्र थहां वना: सामान 
कया: हयाबिल । 

ख्वाल्लखिल्ल- ख्वाल्लखिल्ल जक लखं लुना:सां याकनं म्वः ल्हुइ 
सिधयेकि । 

ख्वांगलांखिंगलिं- सकल द्य: गंछि ख्वांगलांखिंगलिं घंगलासः वयेकाः 
चुकय्‌ बिज्यात । 

गल्लगाल्ल- चिलखं गल्लगाल्ल यातकि कथु स्याःगु याउँक लनी । 

गाइँगुइँ- म्वा: मदुगु गाइँगुइँ खँ जक हे न्यने मालाच्वन का थौंकन्हय्‌ ! 
गाछितुच्छि- हाकनं जा थुयाच्वने म्वाःल, गाछितुच्छि नयेगु का ! 
गान्द्रांगुन्द्रं- गान्द्रांगुनद्रं नँ न्यात, याकनं हे वा वयेफु । 
गुल्लगाल्ल- बल गुल्लगाल्ल तुइका: मस्त म्हिताच्वन । 
ग्वाम्मगिम्म- वया न्ह्यागु नसा नःसां साःपहः वयेक ग्वाम्मगिम्म 
नयेगु बानि दु । 

ग्वारागिरि- ग्वारागिरिगु लँय्‌ होस यानाः न्यासि वनेमाः । छुभनं 
जक आम्थे ग्वारागिरिं ल्ह्वंका जुयागु छ? 

ग्वांगरांगिंगरिं- ग्वांगरांगिंगरिं च्वंगु लँय्‌ अःपुगु लाकां न्ह्याना: वनेमा: । 
घन्नघान्नं- घन्नघान्न द्यः न्यात, वा धाःसा मव: । 

घाराघुरु- मस्तयगु ज्या छु, घाराघुरु यायेगु ला खः नि ! 
घारांघुरु- सकलें जाना: घारांघुरु ज्या सिधयेकि । 

घार्रघुर्र- ल्यये सिधःगु, सिमधःगु तरकारि, मचां घार्रघुर्र यानाबिल । 
घांगरांघुंगरुं- तं वलकि न्ह्यागुं घांगरांघुगरु यानाछुवइ । 
घिसिघिसि सालेगु- भयातुगु बस्तु सालेगु । 

घ्वाराधिरि- घ्वाराधिरि ज्या सिधयेकेत व तसक ता: ला: । 
घ्वाराधिरिं- वा वइन, याकनं घ्वाराधिरिं भया: खापा छिनाछव । 
घ्वारांघिरिं- जुलुस वल खं ला, पसः घ्वारांघिरिं तिनाहल । 
चापाःचिपाः- चापाःचिपाः कापः मुना: जिं थ्व प्वाकलं सुया । 
चिनाचानां- अप्व: हायेके मते बाउचा, थामय्‌ चिनाचाना तयेमाली 
न्हां ! 

चुलुचालु / चुल्लचाल्ल- उखेथुखे मदयेक चुलुचालु जुइगु बानि 
मतंनि । 

च्चाक्कचिक्क- कने मते धका: धयात:सां गुबलें गुबलें च्वाक्कचिक्क 
धाये वयेयः । 

च्चाल्लचिल्ल- पासा छम्ह धाःसा च्चाल्लचिल्ल न्ह्याथासं थ्यं । 

च्वास्सचिस्स- अप्व: न्ववाये म्वाःम्ह जूसां गबलें गबलें च्वास्सचिस्स 
ध्याच्‌ धाःसा नकेस: । 

च्वाँयकच्वाँयक पुइगु- हाकनं हाकनं पुइगु 

च्वाँय्कचिइँक- मस्त दुथाय्‌ क्वाःगु थलबल यःयःथाय्‌ तये मज्यू, 
च्वाँयकचिइँक पुइ । 

च्याराचिरि- तं वः स्वयेबलय्‌ च्याराचिरिं मुइका छवये ला धया थें 
च्च । 

छिसिक्कछासिक्क- छिसिक्कछासिक्क न्ववाना: वं नुगलय्‌ स्याकल । 
छ्याकछिकि- छ्याकछिकिपिं मनूतयूत आपाःसिनं मययेक्‌ । 
छवार्रछिर- तमं वं हलिमलि दक्वं छवार्रछिर ह्वलाबिल । 
छवास्सछिस्स- जि ला नुगलय्‌ खँ सुचुका तये मसः, छवास्सछिस्स 
धाये वयेयः । 

जाराजिरि- खायालाया सूप त्वना: भचा लनेवं जाराजिरिं तागत दु 
थें च्वनावल । 

जिल्लजाल्ल- जीवनय्‌ सकसियां द्रनेफु, जिल्लजाल्ल जुयाच्चने मते । 
जुरुजारु / जुरुक्कजारुक्क- थःगु बिचा: ज्व: मलायेवं व ला जुरुजारुं 
दनावन । 

ज्वाल्लजिल्ल- भः: भः धायेक ज्वाल्लजिल्ल तिसां तिया: जुइगु ई 
मखु थ्व ! 

भाकाभुक्‌- बैंस बंसांनिसें चान्हय्‌ न्ह्य: नं काकाकुक्‌ हे जक 
वइगु जुयावल । 

भाग्लाभुग्लु- भाग्लाभुग्लुगु लँय्‌ बांलाक स्वया: जुइमाः । 
भिलिभिलि- गुइगु पह: 

कुरुकारु- थथे भुरुफारु जुइक दक्वं यंके मते ले ! 

भुलिभुलि- गुइगु पहः 

भयाराभयारा- खुइगु पहः 

भ्याराभिरि- पारपाचुकेया भ्वं ल्हातय्‌ लायेवं तमं भयाराभिरिं 
खुनाबिल । 

भवय॒भवय्‌ पीगु- तम्वं स्वयेगु । 

भवाँयभवाँय्‌ च्वलेगु- कक:था:गु थलबल सिलेगु पहः 

ताक्कतुक्क- ताक्कतुक्क जूसां वया खँ ल्हाइगु पह: हिसि दु । 
तारातिरि- ख्यालं जूसां तारातिरिं कयेका च्वने मते, ल्वापु जुइ । 
तारांतुरु- तारांतुरु सुनां कयेका च्वंगु थन ? 

तार्रतुर्र- तार्रतुर्र सः वयेक देय्‌माय्‌ छु प्वंकागु ? 

तुरुतारु / तुरुक्कतारुक्क- च्वयपाखें तुरुतारु छु कृतं वःगु थ्व ? / 
चाःचू ध्यबा ह्यू वःम्हेसिया तुरुतारु ध्यबा कुर्का वन । 

तुलेताले- व मासुति लासा तुलेताले यानाछूव । 

तुस्सतास्स- मभिंगु जातया सुका तुस्सतास्स चबुइ यः । 
त्वाक्कतिक्क- वयात गुबलें गुबलें त्वाक्कतिक्क नापला: । 
त्वार्रतिर- लः जाल ला छु थें, जस्ताय्‌ लः त्वार्रतिर्र हाःगु सः वल । 
त्वॉयूतिं- दमकल छाय्‌ उकथं त्वाँयतिं गं न्यायेकाः ब्वाँय्‌ वंगु थें ? 
थाकाथुक्‌- त्यपूपिनि दथुइ थाकाथुक्‌ मजूपिं सु दइ ! 

थाथाथिथि- दक्वं थाथाथिथि यानाः मालास्व, अले लुयावइ । 
थाथामथा- तं वः स्वये, वयात थाथामथा हे याये मास्ति वः । 
थासाथिसि- थासाथिसिं दाया: ख्या: यानाच्वने मते । 

थुक्कथाक्क- गज्याःगु तं जुड व, खँक्वरां थुक्कथाक्क याना: थुकलं 
बियाजुइगु ! 

थ्वास्सथुस्स- पासापिनि दथुइ नं थ्वास्सथुस्स च्चंच्चनां लाः ला ? 
दक्वदाक्व- जिकेय्‌ दक्वदाक्व ल:ल्हाये हे धुन, मेगु छु बी ? 
दागादुगु- पार्टिया मुंज्याय्‌ थौं ला दागादुगु हे जुल हं ! 

दार्ररदुर्रर- दाजुकिजाया दथुइ थौं दार्ररदुर्रर हे जुइक ल्वापु जुल । 
दिक्कदाक्क- ध्यबा त्याना यंकूम्हस्यां इलय्‌ लित मव्यूगुलिं जितः ला 

दिक्कदाक्क हे जुल का । 

दुरुदारु- वयात खं छक्‌ कनेवं व ला दुरुदारु हे दनावन । 
धाराधिरि- व थन वया: धाराधिरि हे सनावन । 

धांग्रांधिंग्रिं- व तमं धांग्रांधिग्रि यानाः संगु गयच्वं ! 

धित्तुधिना- लँय्‌ जुइ हे छिंगु मखये धुंकल, धित्तुधिना: हे जुइमा: का । 
धुकधाक- व मचा थौं धुकधाक्‌ याइ थें मच्वन । 
ध्वाक्वयूधिक्वय्‌- ध्याक्वयूधिक्वय्‌ बांलाक मालास्व, लुयावइ । 
पातापृतु/ पान्तांपुन्तुं- मस्तय्‌त न्ह्यःने ला:थाय्‌ पातापुतुं दाये मज्यू । 
पात्राक्कपुत्रक्क- इमिगु तःजाःकःसिं जिमिगु क्यबय्‌ न्ह्यागुं 
पात्राक्कपुत्रुक्क वांछूवया हइ्गु । 

पारापुरु- पारापुरुं दाया: ख्या: याइगु सकसियां यइ मखु । 
पालाक्कपुलुक्क- व मनू गुबलें गुबलें पालाक्कपुलुक्क खनेदइम्ह 
खः । 

पालापुलु- लोडसेडिङ्ग सिधल नं पालापुलु जक मत च्याका हयाच्वन । 
पुतुपातु- छं पुतुपातु बांलाक तयागु/चिनागु ला दु मखा ! 
पुलुपालु- न्ह्य:ने लाःपिन्त पुलुपालु स्वये मते । 

प्याच्चपिच्च- खँ मथुइक प्याच्चपिच्च न्ववाइगु हिसि मदु । 
प्याताक्कपितिक्क- लँय्‌ मस्वसे न्ह्य:ने ला:थे प्याताक्कपितिक्क वांछूवये 
मते । 

प्यात्तपित्त- मस्तय्‌त प्यात्तपित्त दाये मते । 

प्वालापिलि- प्वालापिलि पल्पसा त्वःसां, वा मवये यः । 
फात्तफुत्त- व म्हं मफुसां बुलुहं आः फात्तफुत्त पिहां जुल । 
फान्तांफुन्तुं- उलि सःस्यूम्ह मन्‌ नं लजगाः मदयाः फान्तांफुन्तुं जुड 
मालेयः का ! 

फासांफुसुं- सुयागुं खँ फासांफुसं याये मते, दक्वं खँया थःगु हे अर्थ 
दड । 

फुइँफाँय्‌- अप्व: फुइँफाँय्‌ याना जुइ मते, न्हासय्‌ लुफिं हाइ ! 
फुतिक्कफातिक्क- जि ला थौं थुलि लिमलाः कि, मिखा हे 
फुतिक्कफातिक्क तक याये मखं । 

फुतिफाति- याकनं वसः दुका, फुतिफाति वा वल । 

फ्यनाफाना- ल्यं दुगु कपाय्‌ उलि इताः फ्यनाफाना छव । 
फ्यनेफाने - हुंकन चिनातयागु खिपः फ्यनेफाने यानाछव । 
फ्याताफ्याता- चिनातइगु व्यना वइगु अवस्था । 

बाकूबिक्‌- तज्याःगु भ्यगः बाकूबिक्‌ गबलय्‌ ज्या वइ ? 

बुलेबाले- याकनं बुलेबाले याये सिधयेकि, जिं थलबल ख्वार्रर च्वलाबी । 
भान्तांभुन्तुं- छँप छम्ह जक म्हं मफयेमा, छेँया लकस भान्तांभुन्तुं 
जुइगु जुयाच्चन । 

भाराभुरु- छि.., गपायसक कालांकुलुं हाःगु थ्व मस्त, भाराभुरु दाया 
हे छवये मास्ति वः का । 

भार्२रभुर्रर- चखुंबखुंचित नकेत जाकि तयाबियां मचां भार्ररभुर्रर 
ब्वयेका छवत । 

भास्याक्कभिसिक्क- ल॑ बांला:सां पाःलूगु थासय्‌ भास्याक्कभिसिक्क 
वनेयः । 

भांग्रांभुंग्रंञ थःत माःगु सामान न्त्यःने मखनेवं भांग्रांभुंग्रं यानाः दकव 
सामान ह्वलाथकल । 

भुग्लुभाग्लु ८ भांग्लांभुंग्लुं- मांबौ पिहां वंगुलिं मस्त भुरलुंभारलं 
च्वनाच्वन । 

भ्वाक्कभिक्क- सिमा पालेत भ्वाक्कभिक्क जक पालां मगा: । 
भ्वाँयभिं- अथेभनं भ्वाँयभिं स्वयेगु बानि बांमलाः । 

माःगुम्वाःगु- माःगुम्वाःगं अप्वः च्यूताः कया च्चंगुलिं यानाः हे मखा 
जुइ, सदां नये त्ययेकाः पितिना तःम्ह ख्वा: वःगु ! 

मा:सांम्वाःसां- मायबिलिचां त्यप घयपुइ थें मा:सांम्वाःसां अप्व: ज्या 

सनाजुइ मते । 

मारामुरु- अप्वः हिस्याना च्वने मते, मारामुरु यानाछवये न्हिं जिं ! 
मारमुर्र- तं वः स्वयेबलय्‌ ला ख्वाखः थें मार्रमुर्र याये मास्ति वल । 
मालामिला- वयागु लाखय्‌ प्याखं स्वये म्वायेकेत दकवं सामान 
मालामिला: न्ह्यःने तयाति । 

मुरुमारु- स्वये हे साइख्वाः वयेक मुरुमारु याना: क्वँय्‌ न्ह्यया: 
नल । 

यस्सेयिस्से- इमि दथुइ यस्सेयिस्सें खँ ब्यायेधुंकल, छं कपा: स्याकां 
छु याये ? 

याताप्याता- निभालय्‌ ताउतक न्यासि वनाव:गुलिं वया म्ह न्यलाः 
याताप्याता वन । 

यातायिति- क्वथाया रुप हे मदयेक खिपतय्‌ यातायिति वस: खाये 
मते । 

याताक्कयितिक्क- म्हिचा हे याताक्कयितिक्क वंक छु तयाहयागु 
अपायूसक ? 

यातायितां- कःसी फकसुक्‌ यातायितां खायातःगु खनकि अजाअजिपिनि 
गुण लुमना वइ । 

रनक्करिनिक्क- जितः छुं छां म्वायेक हे खुँपाः याःबलय्‌ छक्वलं 
रनक्करिनिक्क मिना: तं पिहां वल । 

रन्नरिन्न- मखुगु द्रपं बिलकि सकसियां रन्नरिन्न तं वइ । 
लाकालुक्‌- चकलेट खनेवं मस्त लाकालुक्‌ याना: नयेत सन । 
लागिमिगि/लागिमुगि चाइगु- का, आपा: लागिमिगि चायाच्वने 
मते, सकसियां कपाः स्याक्क ! 

लापाक्कलिपिक्क- लापाक्कलिपिक्क छु किच: वल धकाः स्वयां थःगु 
हे सँ छपु मिखाया नापं वयाच्वंगु खनिं ! 

लारालुरु- लारालुरु याना: खँ सुचुके तसक स: व ! 

लिबाक्कलाबाक्क- ईब्य: मदयेक लिबाक्कलाबाक्क जुइगु ई मखये 
धुंकल । 

लुकूलाक्‌- मरि छप्वः ल्हाती तयाबीवं बुरिम्हेसिनं लुकुलाक नयाछ्वत । 
लुकुंलाकं- बैंस वनेधुंका: नं लुकंलाकं छिना जुइफु का हला ! 
लुमुक्कलामुक्क- नःलिम्ह मचायात लुमुक्कलामबुक तयाति । 
ल्वाकालिकि- का .... याकनं ल्वाकालिकि नयाछूव, लिबाइ । 
ल्वायांलियां- तःल्वचं नं सँ ल्वायांलियां हाया वयेय: । 
वाइँयाविइँया- ताउतक छथासं च्वनाच्वनेबलय्‌ तुति वाइँयाविइँया 
मिना वयेय: । 

वाज्याक्वाज्या- न्ह्यलुवा:या न्वचु न्यनाः हूल वाज्याक्वाज्या सन । 
वास्याक्कविसिक्क- छक्व: वास्याक्कविसिक्क न्हिलेत नं ध्यबा फुड 
थें ग्या: का वया ! 

वास्यांइसिं- वास्यांइसिं सनाच्वनी, अले चहीक लाककाल मखु ला ? 
सारासुरु- क्यबलय्‌ दुने छु सारासुरु सः वःगु ? 

सिलिसालि- का, आम थलबल सिलिसालि यानाच्वने म्वाःल, थत्थें 
कहां हुँ। 

सुतिसातिं- बैंसं जा:पिं धाये हे मल्वः का, सुतिंसातिं जुइगु पह: स्व; 
सुतुंसातुं- थ्व प्याथःचा छम्ह न्स्याबलें सुतुंसातुं का, चंचं धायाजूगु 
गुबलय्‌ स्वयेदइ थें ? 

सुत्तस्वात्त- सुनानं हे मचायेक सुत्तसात्त पिहां वनाछवत । 
सुरुक्कसारुक्क- खू पलाखं सुरुक्कसारुक्क वयेसःपिं आपालं मनूत 
दुँ॥ 

सुल्लसाल्ल- मस्तय्‌ घिरिधिरि खःचा न्ह्यवःसा सुल्लसाल्ल सालाः 
म्हिताच्वन । 

सुल्लस्वाल्ल- बर्खाया इलय्‌ ताहा:त सुल्लस्वाल्ल पिहां वयेय: । 
स्वताक्कसितिक्क- वं न्ह्याग्गुं ज्या स्वत्ताक्कसितिक्क यायेफु । 

स्वयेसी- भुइच्वंगु सकतां घासा स्वयेसी इयाः सुच्चुक नयाछूव । 

स्वाराक्कसुरुक्क- वःगु भचा हे इ मजाःनि, व ला स्वाराक्कसुरुक्क 

लिहां वन का ! 

स्वाल्लसिल्ल- बर्खा नां काये मत्य!पिं स्वाल्लसिल्ल वया च्वनेयः । 

स्वांसिं - द्यः पुज्यायेत स्वांसिं हयेधुन ला ? 

हान्तांहुन्तुं- व हान्तांहुन्तुं सनाजुइम्ह, थौंकन्हय्‌ नांद॑म्ह बन्जाः जुइधुंकल 

हं । 

हाराहुरु_ नेतातयत हाराहुरुसिंचात मदयेक मगा: । 

हार्ररहुर- न्ह्याथाय्‌ नं हार्ररहुर्रर यायेसःपिं जक न्ह्यज्याइगु जुयाच्चन । 

हुइनाभुइना- वया लहा: ता:हाक: धइगु हुइनाभुइना खँ न्यनागु दु । 

हुर्रहार्रर- भुखाय्‌ ब्वःगुलिं सकलें हुर्ररहार्रर कहां वल । 

स्यस्साक हिस्साक- ह्यसाक्कहिसाक्क साले मते, चहिली खं ला ! 

ह्वात्तहित्त- का, ह्वात्तहित्त प्वंका: भारा सिलाछव । 

ह्वासाक्कहिसिक्क- इलय्‌ थासय थ्यंकेत ह्वासाक्कहिसिक्क ज्या 

पूवंके मा: । 

ह्वासाहिसि - इलय्‌ थ्यंके माःगुलिं जि ला ह्वासाहिसिं पिहां 

वनाछुवया । 

ह्वॉयहिं- माःगु ज्या निं क्वचायेका छव, ह्वाँयहिं ख्वयाच्वने मते । 
७ 

स्वंगूगु ब्व 


संस्कृति स्वरुपया नेवा: धन- 

परम्परांनिसें न्ह्याना वयाच्वंगु भीगु संस्कृति स्वरुपया आःतक 
भीसं खनाच्वनागु गुलि नं सम्पदा दु, उकियात चायेकं बाय्‌ मचायेकं 
छूयलाबुलाय्‌ हयाच्वनागु दनि । तर उकिया महिमा, महत्व व 
महानताया विषयस भीके ज्ञान उस्त मदु थें ताया । विषयगत ज्ञान 
पूवंक मदुसां थ्व हरेक प्रति मान सम्मान तयाः संरक्षण यानातयेत 
थःम्हं फु थें सः थें यानाः संस्कृति स्वरुपया थ्व अनमोल सम्पत्तियात 
लुमंका: सीकाः सुरक्षित यानातयेगु कृतः याये । 


१) छग: आखःया मन्त्र 


ॐ / श्री ८ मां / हुं, हूं 
(ॐ्यात ब्रम्हा, विष्णु, महेश्वरया प्रतिककथं स्वंगः आखःया 
पुचलय्‌ नं छ्यलेगु याः ।) 


२) नापनापं वइगु निथी 


१ ऋद्धि ८ सिद्धि- गणेशया शक्तिपिं 

२ काकास्या / उलकास्या- देगु बाय्‌ आगंद्यःया संरक्षकपिं 

३ केशिनी / उपकेशिनी- तारादेवीया ज:खः च्वनीपिं 

४ ख्या: / कवं- जोगिनी कूलदेवता आदि थासय्‌ लुखाया जःखः 
च्चनीपिं 

५ गणेश / कुमार- शिवशंकर महाद्यःया कायपिं 

६ चा / न्हि- पृथ्वीया दैनिक परिक्रमाया लिच्चःकथंया अवस्था 
७ देवगण / राक्षसगण 

८ नन्दी ८ भृङ्गी भोलेनाथ महाद्यःया गण 

९ प्रतापपुर / अनन्तपुर- स्वयम्भु महाचैत्यया जवंखवंया निगः 
तुयूगु ततःग्वःगु पुर बाय्‌ गः 

१० राहु / केतु 

११ लक्ष्मी ८ सरस्वती- नारांद्यःया निम्ह शक्तिपिं 

१२ वरदा / मोक्षदा- महामन्जुश्रीया शक्तिपिं 

१३ सप्तलोचनी / आर्यतारा- करुणामय आर्यावलोकितेश्वरया 
जःखःया मचापिं तारापिं 

१४ सर्गः ८ पाःताः- च्वयूया व क्वयूया काल्पनिक स्वरुप 

१५ सारिपुत्र ८ महामौदगल्यायण- सिद्धार्थ गौतमया मूल भिक्षुपिं 
१६ सिंहिनी / व्याध्रिणी- उग्रतारादेवीया जवंखवं च्वनीपिं 

१७ सिम्बाःद्यः / धुम्बाःद्यः- जोगिनी कूलदेवता आदि थासय्‌ लुखाया 
जःखः च्वनीपिं 

१८ शुक्ल पक्ष / कृष्ण पक्ष- लच्छिया निगू पक्ष 


३) नापनापं वइगु स्वथी 


१ जिविकोपार्जनया स्वंगू सुद्धता- उत्तम-खेति, मध्यम-व्यापार, नीच- 
जागिर 

२ त्रिकल्प- सथन्तर कल्प, रोग कल्प, दुर्भिक्ष कल्प 

३ त्रिकाल- भूत, भविष्य, वर्तमान 

४ त्रिजात- देव जात, मनुष्य जात, किन्नर जात 

५ त्रिदेव- ब्रम्हा, विष्णु, महेश्वर 

६ त्रिपिटक- सुत्त पिटक, विनय पिटक, अभिधम्म पिटक 
७ त्रिफला- अम्बः, हलः, पिपि (बरों) 

८ त्रिभुवन- इन्द्र भुवन, पृथ्वी भुवन, नरक भुवन 

९ त्रिरत्न- बुद्ध, धर्म, संघ 

१० त्रिलोक- स्वर्ग लोक, मर्त्य लोक, पाताल लोक 

११ बौस्वां पुच:- कनिव स्वां, पयंपलि स्वां, चिकंधलि स्वां 

१२ मनया स्वता सुद्धता- काय सुद्धता, वाक सुद्धता, चित्त सुद्धता 
१३ स्वंगू प्रकारया दान- धर्मदान (चित्त सुद्ध याकेगु), अभयदान 
(आश्रय बीगु), अभिषदान (आत्मायात नसा बीगु) 

१४ स्वंगू बैंस- बाल (मचा), यौवन (ल्यायम्ह ल्यासे), वृद्ध (बुराबुरि) 
१५ स्वंगू जातिया मन्‌- पुलिङ्ग-मिजं जाति, स्त्रीलिङ्ग-मिसाजाति, 
उभर्यलिङ्ग- तेश्रो लिङ्ग 


४) नापनापं वइगु प्यथी 


१ चतुर्वर्ण जात- ब्राम्हण, क्षत्री, वैश्य, शुद्र 

२ चतुर्‌ आर्यसत्य- मैत्री, करुणा, मुदिता, उपेक्षा 

३ चित्तया प्यंगू स्थिति- राग, द्वेष, मोह, माया 

४ नेपालभाषाया प्यंग:थां- पंडित निष्ठानन्द वज्राचार्य, महाकवि 
सिद्धिदास अमात्य, मास्टर जगतसुन्दर मल्ल, योग वीरसिंह कसा: 
५ प्यंगू अनित्य सार- जन्म, जरा, व्याधि, मरण 

६ प्यंगू अपूर्व रात्री- शिवरात्री /सिलाचःहे (शिवया महिमा हनीग), 
मोहरात्री /कृष्ण जन्म जूगु चा (कृष्णाष्टमी), कालरात्री ८ महाअष्टमी 
(मोहनीया कूछिभ्वय्‌), सुखरात्री / लक्ष्मीपुजाया चा (लक्ष्मीया उपासना 
याइगु) 

७ प्यंगू कोण- इशान कोण, नैऋत्य कोण, वायुब्य कोण, आग्नेय 
कोण 

८ प्यंगू च्व- धिलाच्च-ध्यानमाच्च, सिफूच्च-शिवपुरी, फूच्व-फुल्चोकी, 
जामाच्च-जातमाच्च 

९ प्यंगू थूर- तेता थूर, पूच्च थूर, ईबही थूर, लगां थूर 

१० प्यंगू दह- तौदह, यंकिदह, मणिचुद दह, क्वदुवा: दह 

११ प्यंगू दिशा- पूर्व (वन्ता), पश्चिम (योता), उत्तर (यन्ता), दक्षिण 

(यिता) 

१२ प्यंगू धाम- बद्रिनाथ, केदारनाथ, द्वारिकानाथ, जगन्नाथ 

१३ प्यंगू धार्मिक क्षेत्र- बराह क्षेत्र-सुनसरी, मुक्ति क्षेत्र-मुस्ताङ्ग, रुरु 
क्षेत्र-गुल्मी, हरिहर क्षेत्र/देवघाट-चितवन 

१४ प्यंगू पुर- शान्तिपुर, बसुपुर, अग्निपुर, वायुपुर 

१५ प्यंगू प्रहर- नसंचा, तिन्हिन, सन्ध्या ई, बाचा ई 

१६ प्यंगू बौद्ध तीर्थ- लुम्बिनी, बोधगया, सारनाथ, कुशीनगर 

१७ प्यंगू भन्ज्याङ्ग- सांगा भन्ज्याङ्ग, न्यागःमणि भन्ज्याङ्ग, पाते 
भन्ज्याङ्ग, चन्द्रागिरि भन्ज्याङ्ग/ खरि भन्ज्याङ्ग 

१८ प्यंगू युगया पन्ज्रांया न्हि व साइत- कलियुग (कछलाथ्व: नःमि- 
अर्धरात्रीया साइत), त्रेतायुग (सिल्लाथ्व: पुन्हि-मध्यान्न इया साइत), 
द्वापरयुग (बछलाथ्व: तृतिया-सन्ध्या इया साइत), सत्ययुग (दिल्लागा: 
त्रयोदसि- बान्हि न्ह्यःया साइत) 

१९ प्यंगू राजनीति- साम, दाम, दण्ड, भेद 

२० प्यंगू वेद- ऋगवेद, सामवेद, यजुरवेद, अथर्ववेद 

२१ प्यम्ह करुणामय- पद्मपाणि लोकश्वर /बुंगद्यः, आनन्दादि 
लोकेश्वर /च्वबहा:द्यः, आर्यावलोकितेश्वर / जनबहाःद्यः, श्रृष्टिकान्ता 
लोकेश्वर /नाला करुणामय 

२२ प्यम्ह गणेश- सूर्य विनायक-ख्वप, कार्य विनायक-बुंग, जल 
विनायक-क्वँयूना, चन्द्र विनायक-चाःबही 

२३ प्यम्ह चतुर्महाराज- पूर्वया धृतराष्ट्र, पच्छिमया विरुपाक्ष, उत्तरया 
कुबेर, दक्षिणया विरुद्धक 

२४ प्यम्ह जोगिनी- बज्जजोगिनी-फम्पि, खड़गजोगिनी-सक्व, 
आकाशजोगिनी / विद्याधरी देवी-बिज्यासः, नैरात्मादेवी/ गुह्येश्वरी- 
ग्वल 

२५ प्यम्ह तारा- मामकी देवी, लोचनी देवी, पद्मिनी देवी, 

आर्यतारा/तारिणी 

२६ प्यम्ह नारायण- इचंगु नारायण, सक्वचंगु नारायण, विसंखु 
नारायण, शेष नारायण 

२७ प्यम्ह भगवती- शोभा भगवती, नंसाः भगवती, नाला भगवती, 
पलान्चोक भगवती 

२८ भगवानया बिषयया खँग्व:- भ-भूमि, ग-गगन, वा-वायु, न- 
नदी 

२९ येंदेय्‌ दुनेया प्यम्ह नारायण- इखा नारायण- थाय्‌मरु, अतको 
नारायण- चिकमू, इचंगु नारायण- न्हघः, शेष नारायण- ह्यूमत 
३० सम्यक स्वरुपं पला: छीमा:पिं- जुजु, किसि, मिसा, भिक्षु 

३१ स्वयम्भू महाचेत्यया प्यंगू दिशाय्‌ दुगु प्यंगू पुर- शान्तिपुर, 
बसुपुर, अग्निपुर, वायुपुर 

३२ स्वस्तिक चिंया प्यंग: आखः- शु भला भ 


५) नापनापं वइगु न्याथी 


१ पन्चाक्षर- ॐ नमो बुद्धाय / ॐ नमोशिवाय 

२ पन्च धातु- लूँ, वहः, सिजः, नँ, ली 

३ पन्च रत्न- हेरा, मोति, भिम्पू, मद्मरागमणि, पन्ना 

४ पन्चामृत- साध्यः, सादुरु, साधौ, साखः, कस्ति 

५ पन्चगब्य- साध्यः, सादुरु, साधौ, साच्च, सौ 

६ पन्चामृति- क॑चा, पँचा, सियूचा, ताकूचा, वचा 

७ पन्चपल्लव- वंगलसिमाहः, बरमाया हः, अंमाया हः, पँयपलाह:, 
पिलाय्सिच्च 

८ अजिमाजु/हारतिमांया न्याम्ह मस्त- धनभाजु, धनमयजु, 
वासिंभाजु, वासिंमयजु, जिलंभाजु 

९ पन्चभहिय भिक्षुपिं- बप्प, महानाम, कौण्डन्य, भहिय, अश्वजीत 

१० पन्चरङ्ग- ह्याउँ, तुयू, वँचु, म्हासु, वाउँ 

११ पन्चबुद्धया बाहन- किसि, सिंह, गरुद, सल, म्हयूखा 

१२ पन्च तत्व- लः, फय्‌, जः (अग्नि), सर्गः, धर्ति (चा) 

१३ पन्चबुद्ध तथागत- वैरोचन, अक्षोभ्य, रत्नसम्भव, अमिताभ, 
अमोघसिद्धि 

१४ पन्चशील- प्राणी हिंसा मयायेगु, मखुगु खँ मल्हायेगु, मबीकं 
मकायेगु, सुरापान मयायेगु, परपुरुष /परस्त्री गमन मयायेगु । 

१५ न्याम्ह तारापिं- मामकि, आर्यतारा, पाण्ड्रा/पद्मिनी, लोचनी, 
बज्रधातेश्वरी 

१५ न्याम्ह मांपिं- जन्मया मां, धर्मया मां, धाइमां, त्वायमां, गुरुमां 
१६ पन्चबलि- मेय, दुगु, फै, बखुं, हँय्‌ 

१७ छया तँ- छर्याल, मातं, च्वत, बैगः, आगं 

१८ ल्हाःया पचिं व पचिंनाप सिन्हः तिकेगुया स्वापू- म्हालापचिं 
(ह्याउँगु मूसिन्हः तिकीगु), च्वलापचिं (पितृयात सिन्हः तिकीगु), 
दथुपचिं (म्हासुगु सिन्हः तिकीगु), अंगूपचिं (भुइसिन्हः / ह्याउँसिन्हः 
तिकीगु), सिकापचिं (म्वःनी सिन्हः तिकीगु) 

१९ स्वन्ति, पन्चकया न्यान्ह- क्वःपुजा (त्रयोदसि), खिचापुजा 
(चःहे), लक्ष्मीपुजा (आमै), म्हपुजा (पारु), किजापुजा (दुतिया 

२० पन्चबाजं (नेवा:कथं)- दमाहा-नगरा, त्याम्को-तुंतुंचा, नरसिंगा- 
तुरहि, सहनाइ-म्वाहालि, भयालि-छ्यालि 

२१ पन्चपकवान मरि- प्यकंलाःगु, स्वकंलाःगु, चाकलाःगु, सतुबतुया 
रुप, मेयूछ्यंचा 

२२ पन्चक्वाःया ज्वलं- छवं (कुनसा), भृति (बूबः), आलु (चाया 
तःलय्‌ सइगु), प्वलःचा (चाया द्य:ने सइगु), लैंसूचा (सुखू तरकारि) 
/ हाकु म्हकं (जाति विशेषकथं पायेफु ।) 

२३ न्याम्ह ध्यानि बुद्धपिं- विपश्वी तथागत, शिखी बुद्ध, क्रकुछन्द 

बुद्ध, कनकमुनि बुद्ध, काश्यप तथागत 

२४ न्याता घासा व वया प्रतिक- मायवः (वैरोचन), हाकमुस्या 
(अक्षोभ्य), पालु घासा (अमिताभ), फसि घासा (रत्नसम्भव), वाउँचा 
(अमोघसिद्धि) 

२५ थतु त्वाःया अग्निशालाया मिया अखण्ड दीप- अग्न्याग्नि (मि 
पाखें), सूर्यागिन (सुर्यःया तेजपाखेँ), पाशाग्नि (ल्वहं ल्वाका:), जलारिन 
(लखं पिहां वइगु मि), जथराग्नि (त्यपुचां पिकाइगु देवशक्ति मि) 
२६ छत्रधारि स्थविर तथा चक्रेश्वर (थायपा) लुइगुया न्यागू अभिशेष 
(चक्राभिशेषया पन्चाभिशेष)- कलशाभिशेष (छयनय्‌ कलश दिका: 
लः हायेका: अभिशेष याइगु), घण्टाभिशेष (ल्हातय्‌ बज्रयानिया बज्र 
अंकित गं लःल्हाना: याइगु अभिशेष), नामाभिशेष (थायपा पद बिया: 
नामाकरण याइगु अभिशेष), मुकुटाभिशेष (पन्चबुद्धया मुकुटं पुइकाः 
याइगु अभिशेष), छत्राभिशेष (देव छत्रं कूइकाः याइगु अभिशेष) 
२७ स्वायाः पुन्हि (न्यागू जोग चूलाःगु न्हि)- सिद्धार्थ गौतम जन्म 
जूगु, सिद्धार्थ गौतमयात बुद्धत्व प्राप्त जूगु, सिद्धार्थ गौतमयात निर्वाण 
प्राप्त जूगु, थःगु जन्मनगर कपिलवस्तु राजभवनय्‌ दकलय्‌ न्हापां 
बिज्याःगु, थःथिति सकसितं वेसन्तर जातक बाखं कना बिज्याःगु । 


६) नापनापं वइगु खुथी 


१ षडक्षरी मन्त्र- ॐ मणि पद्मे हूँ 

२ षतपारमि- दान पारमि, शील पारमि, क्षान्ति पारमि, वीर्य पारमि, 
ध्यान पारमि, प्रज्ञा पारमि 

३ षतरस- चाकु, माक, पालु, पाउँ, फाक्‌ /न्यालु, खायू 

४ खुगू ऋतु- वसन्त, गृष्म, वर्षा, शरद, शिशिर, हेमन्त 

७) नापनापं वइगु न्हय्‌थी 

१ ससुमांजुयात आह्वान याइगु मन्त्र- न मः वा गी श्व रा यः 

२ न्हयगू बार- आइतबार, सोमबार, मंगलबार, बुधबार, बसुबार, 
शुक्रबार, सनिबार 

३ सप्ताक्षरि /क्टाक्षर मन्त्र (बजयानय्‌ थुकियात कालचक्र बाय्‌ 
योगाम्बरया आत्मा धायेगु या:)-हक्षमलबरय 

४ सप्तर्षिया नां- वशिष्ठ, विश्वामित्र, काश्यप, अत्रि, भारद्वाज, 
जमदरिन, गौतम 

५ सप्त कोशीया नां- सुनकोशी, दूधकोशी, अरुणकोशी, तमोरकोशी, 
लिखुकोशी, तामाकोशी, इन्द्रावती कोशी 

६ सप्त गण्डकी- काली, बुढी, सेती, मोदी, दरोंदी, मर्स्याङ्दी, 
त्रिशुली 

७ सप्त कर्णाली- हुम्ली, मुगु, ठूली भेरी, सानी भेरी, सेती, तिला, 
बुढी गंगा 

८ सतृबीज- स्वांवा, हाकुहाम्वः, तछव, कयगू, माय, हाकुमुस्या, 
कवल: 


८) नापनापं वइगु च्याथी 


१ अष्टमण्डल- छत्र, ध्वज, चामर, श्रीवत्स, शंख, पदा, मत्स्य, 
कलश 

२ अष्टमातृका- ब्रम्हायणी, माहेश्वरी, कौमारी, वैष्णवी, वाराही, 
इन्द्रायणी, चामुन्डा, महालक्ष्मी 

३ अष्टभैरव- असिताङ्ग (वँचुम्ह, शक्ति-ब्रम्हायणी), प्रचण्ड (वँचुम्ह, 
शक्ति-रुद्रायणी), क्रोध (वाउँम्ह, शक्ति-कौमारी), उलमन्त (हाकम्ह 
शक्ति-वैष्णवी), कपिल (खरानि उं, शक्ति-बाराही म्हासुम्ह 
शक्ति- इन्द्रायणी), संहार (ह्याउँम्ह, शक्ति - चामन्दा), भीषम 
खरानी उं, शक्ति- महालक्ष्मी 

४ च्याम्ह अजिमा- श्वेतकाली, कलांभुलु, पासिक्व, लुँमरि, नैरि 

अजिमा, कंग अजिमा, लुतिमरु अजिमा, थँबही अजिमा 
५ अष्टधातु- लँ. वहः, ली, सिजः, कँय्‌ , नं, जस्ता, पाःलाः 
६ च्याता घासा- मायवः, हाकुमुस्या, पालुघासा, फसिघासा, कःसूकाला, 
क्वलःकाला, वाउँचा, धौघासा 
७ अष्टवैतराग- मणिलिङ्ग, सक्वचंगु, गोकर्ण, कुम्भ तीर्थ, गन्धवति, 
चिन्तामणि, केशावति, बागमति 
८ अष्टमहाभय- भूक्षय, दुर्भिक्ष, अनावृष्टि, अतिवृष्टि, भूकम्प, 
महामारी, ग्वःफय्‌ 
९ गृहमन्दिर स्वरुपया लक्षणगु छँय्‌ दयेमाःगु थी थी स्वरुपया 
अष्टमण्डलया प्रतिक ज्वलं- 
क) चलायमान स्वरुपया अष्टमण्डल- हासा, तुफि, भाजं, मकः, 
ल्वहंमा, त्वाक:, क्वपु, क्वँय्‌ 

ख) छँया बनावट कथंया अचल मण्डल- लुखाखलु, खिचाख्व:, 
भतुपन्जः, तःखा, खवः, भुतू, भौप्वाःचा, ग्वाखं 
१० आर्य अष्टाङ्गिक मार्ग- सम्यक ज्ञान (स्मृति), सम्यक वाणी 
(वचन), सम्यक दृष्टि (ध्यान), सम्यक कर्म (संकल्प), सम्यक 
आजिविका, सम्यक प्रयास (व्यायाम), सम्यक चेतना (बिचा:), सम्यक 
एकाग्रता (समाधि) 
११ अष्टशील- प्राणी हिंसा मयायेगु, मबीकं मकायेगु, ब्रम्हचर्य 
पालन यायेगु, मखुगु ख मल्हायेगु, सुरापान मयायेगु, अकालय्‌ 
भोजन मयायेगु, अश्लील मे प्याखं संगीतपाखें तापाक च्वनेगु, 
तज्जाःगु लासाय्‌ मद्यनेग्‌ । 
९) नापनापं वइगु गुथी 
१ नवग्रह- सूर्य (आदित्य), चन्द्र (सोम), मंगल, बुध, बृहस्पति, शुक्र, 
शनिश्चर, राहु, केतु 

२ गुता बीब:- हाकुमाय्‌, हाकुमुस्या, हाकहाम्वः, स्वांवा, कवलः, 
तछूव, ईका, प:का, चिग्वःकयगू 

३ नवरत्न- हिरा, मोति, पन्ना, भिम्पू माणिक, नीर, पुष्पराज, 
लहसुन, गोमेल 

४ नवरस- श्रृंगार रस, वीर रस, रौद्र रस, विभत्स रस, भयानक 
रस, शान्त रस, अद्भूत रस, करुण रस, हास्य रस 

५ फूलपाति (स्वां)या गुता पुच:- जयन्ति (लवं स्वां)मा, अपराजिता 
स्वांमा, धालेमाया कचा, केरामा, हलूमा, हाक हलूमा, दुरुफकमा, 
कूले स्वां, वामा 

६ गुता नेपाललिपि- रन्जना, भुजिंम्वः, कंम्वः, क्वँयम्वः, गोलम्वः, 
पाचुम्वः, हिंम्वः, लितुम्वः, प्रचलित आखः 


१०) नापनापं वइगु भझिथी 


१ झिग इन्द्रिय- मिखा, न्हाय, न्हायपं, मे, म्हतु, ल्हा:, तुति, लिङ्ग योनि, 
प्यंप्वाः, छयंगू 

२ भिगू दिशा- पूर्व (वन्ता), पश्चिम (योता), उत्तर (यन्ता), दक्षिण 
(यिता), इशान कोण (यंकूलि), नैऋत्य कोण (येकूलि), वायुव्य कोण 
(यैकूलि), आग्नेय कोण (वंकूलि), सर्ग: (आकाश), पाःताः (पृथ्वी) 

३ भिगू अवतार- मत्स्य, कुर्म, वराह, नरसिंह, वामन, परशुराम, 
राम, कृष्ण, बुद्ध, कलि 

४ भिगू पारमिता- दान पारमिता, शील पारमिता, नेष्क्रम्य मारमिता, 
प्रज्ञा पारमिता, वीर्य पारमिता, क्षान्ति पारमिता, सत्य पारमिता, 
अधिष्ठान पारमिता, मैत्री पारमिता, उपेक्षा पारमिता (थेरवादकथं) । 
दान, शील, क्षान्ति, वीर्य, ध्यान, प्रज्ञा, उपाय, बल, प्रनिधि, ज्ञान 
(वज्रयानकथं) । 

५ भिता अपूर्व वस्तु- प्यंगू चक्रया शालिग्राम, गौलोचन (साया 

म्हतुं पिहां वइगु), जवंतूगु शंख, ध्वंया न्यक्‌, एकमुखि रुद्राक्ष, गजमोति, 
नरमणि, हाकुम्ह भौया पि, कस्तुरि, ब्वकिलुँ 

६ बौद्ध स्तुति कथंया भिगू पारमि स्तुति- दान, शील, क्षान्ति, 
नैष्क्रम्य, प्रज्ञा, वीर्य, सत्य, अधिष्ठान, मैत्री, उपेक्षा । 

७ दश दिग लोकपालपिनिगु वर्णन- 


ल्या: दिशा लोकपालपिं वर्ण मूल देवता बाहन ज्वँसा 
१ पूर्व इन्द्र लोकपाल पीत (म्हासु, सूरनाथ हस्ति वज्र 
२ आग्नेय अग्नि देवता रक्त (ह्याउँ हुतासन छांग रक्त 
३ दक्षिण धर्मराज नील (वँचु) श्री यमराज महिष दण्ड 
४ नैऋत्य यक्षराज श्याम (हाक्‌) नैऋत्यराज प्रेत खड्ग 
५ पश्चिम वरुणराज श्वेत (तुय) वासुकी नागराज मङ्गल नाग 
६ वायुब्य भीममूर्ति रक्त (स्याउँ, वायुदेव मृग ध्वज 
७ उत्तर कुबेर कुमकुम यक्षराज अश्व गदा 
८ इशान महेश्वर स्फटिक (यच्च) त्रैलोक्यनाथ वृष त्रिशुल 
९ अरद्धदिग आदिनारायण श्याम (हाक) दामोदर गरुद चक्र 
१० उरद्धदिग ब्रम्हेश्वर पीत (म्हासु निरञ्जन हंश पुस्तक 


११) नापनापं वइगु भिंनिथी 

१ द्वादशाक्षर मन्त्र- अ आ इ ई उ ऊ एऐ ओ औ अं अः 

२ भिंनिगू राशी- मेष (मेय्‌), वृष (फे), मिथुन, कर्कट (कःलि), सिंह 
सिंग), कन्या (मिसा), तुला (ताल्जु), वृश्चिक (बिच्छि), धनु (धनुष) 
मकर, कुम्भ (घडा), मीन (न्या 

३ झिंनिताजि मतया रुप- सुकुन्दा, मूस्या:, महादीप, दुवाःल्याः, 
ग्वदा: (रवरःमत), बँमत (बौमत), आलमत, त्वाःद्यवा, द्यवा, पाल्चा, 
दलू, इताःमत 

४ भिंनिम्ह गंछि द्यपिं- श्‍वेतकाली (न्यतभुलु अजिमा), कुमारी 
(मयजु म्ह्याय्‌), ब्रम्हायणी (म्हासुम्ह), रुद्रायणी (तुयूम्ह), इन्द्रायणी, 
भैरब (वँचुम्ह), दैत्य (व॑चुम्ह), वाराही (त्वा: च्वामुयाः वँचुम्ह), गणेश 
(स्वँ दुम्ह, तुयूम्ह), कुमार, महालक्ष्मी, महादेव (तुयूम्ह) 


जी. So 

५ सप्रधान भिंनिगू सत्‌गुण- सुन्दर, सौम्य, सरल, सत्यवान, सभ्य, 
सहृदय, सहनशील, सद्भाव, संयम, सदाचार, सत्प्रयास, श्रद्धावान 
६ भिंनिलाया नां- कछला (कार्तिक मंसीर (001), थिंला (मंसीर पुष 
N0४), प्वहेला (पुष माघ ९९), सिल्ला (माघ फागुन 190), 
चिल्ला (फागुन चैत्र 7९७), चोला (चैत्र बैशाख a7), बछला 
(बैशाख जेठ 4011), तछला (जेठ असार ॥॥8%), दिल्ला (असार 
श्रावण 1016), गुंला (श्रावण भाद्र 1019), यंला (भाद्र असोज 
०९), कौला (असोज कार्तिक $€!) अनला / अधिकमास 
(स्वदँय्‌ छक्व: वगु) 

७ भिंनिगू चःहे- बाला चःहे (कछला), दिसि चःहे (थिंला), लें चःहे 


~ 


(प्वहेला), सिला च;े (सिल्ला), पाहां चःढे (चिल्ला), माताति चःहे 
(चौला), सिथि चःह्वे (बछला), दिला चःहे (तछला), गथांमुगः चःहे 
(दिल्ला), जुग: चःद्वे (गुंला), नःलास्वने चःद्वे (यंला), स्वन्ति चःढे 
(कौला) 

८ भिंनिगू पुन्हिया नां- सकिमिला पुन्हि (कछला- चतुर्मास क्वचाइगु, 
हलिमलि ब्वइगु), यःमरि पुन्हि (थिंला- क्‌ पुज्याइगु, यःमरि नइगु), 
मिला पुन्हि (प्वहेला- मि च्याकेगु, प्वहेला पुजा जुइगु), सि पुन्हि 
(सिल्ला- मार वइगु, जलधारा हायेका: वइगु, मार खः हइगु), होलि 
पुन्हि (चिल्ला- चीर क्वःथलीगु), ल्हुति पुन्हि (चौला- ल्हतिया बाइसधारा 
मेला, जामाच्च मेला), स्वांया: पुन्हि (बछला- बुद्ध जयन्ति हनीगु), 
ज्या: पुन्हि (तछला- दकलय्‌ ताःहाकःगु न्हि), गुरु पुन्हि (दिल्ला- 
गुरुपिन्त हना: पुज्यायेगु न्हि), गुं पुन्हि (गुंला- क्वाति त्वनीगु), ययाः 
पुन्हि (यंला- हाथुद्यः व्वयातःथाय्‌ हाथ्वँ हायेकाः समयूबजि नइगु), 
कतिं पुन्हि (कौला- चीभाः बुसादँ हनेगु, म्वहनीया लिपांगु न्हि) 

९ भिंनिगू अस्तमिया नां- मुख: अस्तमि (कछला- पशुपति महाद्यःयात 
भगवान बुद्ध दुगु मुखलं पुइकीगु), बखुंमद: अस्तमि (थिंला- वैष्णवि 

द्यः जात्रा), जमन्हवं अस्तमि (प्वहेला- जनबहाःद्यःयात धलिं लुइगु), 
भीमास्तमि (सिल्ला), चीर स्वाये अस्तमि (चिल्ला), चेत्रास्तमि 
(चौला- जनबहाःद्यः रथय्‌ तइगु), बुद्धास्तमि (बछला), वायु अस्तमि 
(तछला- सिथिद्य: दुकाइगु), दिल्ला अस्तमि (दिल्ला- गंगामाइ जात्रा), 
गुंला अस्तमि (गुंला- यल पन्चदान), काया: अस्तमि (यंला), महाअस्तमि 
(म्वहनी, कछिभ्वय्‌) 

१० भिंनिलाया नीप्यंगू एकादसि- कछला (हरिबोधिनी, उत्पतिका), 
थिंला (मोक्षदा, सफला), प्वहेला (पुत्रदा, षटतिला), सिल्ला (भीमा, 
विजया), चिल्ला (आमलकी, पापमोचनी), चौला (कामदा, बरुधिनी), 
बछला (मोहिनी, अपरा), तछला (निर्जला, योगिनी), दिल्ला (हरिशयनी, 
कामिका), गुंला (पुत्रदा, अजा), यंला (हरिपरिवर्तिनी, इन्दिरा), कौला 
(अन्नपूर्णा, रमा) 

११ भिंनिगू तीर्थया नां- पुण्य तीर्थ (बागमति+अमोघमति), शान्त 
तीर्थ (बागमति+मर्दायनी), शंख तीर्थ (बागमति+मणिमोहिनी 
/रुद्रमति), राज तीर्थ (बागमति+राज मन्जरी), मनोरथ तीर्थ 
(केशावती+भद्रमति), निधान तीर्थ (केशावती--स्वर्णवती), ज्ञान तीर्थ 
(केशावती--पापनासिनी), चिन्तामणि तीर्थ (बागमति--केशावती), 
श्रीप्रमोद तीर्थ (बागमति+रत्नावती), सुलक्षण तीर्थ (बागमति+ 
चारुमति), जय तीर्थ (बागमति+प्रभावती / विष्णुमति) 

१२ भिंनिम्ह नागराजपिं- तक्षक नाग (ह्याउँम्ह), सोम सिखि नाग 
(तुयूम्ह), शंखपाल नाग (भुयूम्ह), स्वरुपा नाग (तुयूम्ह), कुलिक नाग 
(दक्वसिबय्‌ ग्यानापुम्ह), उपलाल नाग (म्हासुम्ह), द्रय/जोरि नाग 
(नील, श्याम, वँचुम्ह), बासुकि नाग (तुयूम्ह), वरुण नाग (तुयूम्ह), 
पद्मराग नाग (म्हासुम्ह), महापद्य नाग (तुयूम्ह), कन्ति नाग (तुयूम्ह) 
१३ भिंनिलाया सांस्कृतिक लोकमे- कछला (नारायण द्यःया मे, 
जयनमो श्री बुद्ध भगवान, वीरकुशया मे), थिंला (माधव राजाया मे), 

प्वहेला (विसन्तर राजाया मे- बुवाजुया मनमांस पुरे जुये माल रे), 
सिल्ला (बसन्त मे- हानं छक: हा: वा रे झंगःचा), चिल्ला (होलिया 
मे- होलिया मेला, भयालय्‌ च्वंगु तुकंमा:), चौला (घातु मे/लुति 
अजिमाया मे/पाहां चःहे मे- राम जि गन वने), बछला (अस्थिर थ्व 
संसार), तछला (गंगामाइया मे- गंगामाइ निरमल लखफुति), दिल्ला 
(सिनाज्यामे- असारया सिनाज्या ..., वा पित छपीचा....), गुंला 
(सिलुमे- सिलुतीर्थ वने), यंला (भद्रचरि मे), कौला (मालश्री मे- 
जगत जननि आदि माता श्रृष्टि संहार कारिनी) 


१२) नापनापं वइगु भिंस्वथी 


१ भिंस्वंगू तगिं ! छगू विशेष भुवन (स्थान)- हरेक चैत्यया च्वकाय्‌ 
बाय्‌ गर्भया नं च्वयूया ब्वतिइ भिंस्वंगू तगिं चक्का चक्का तयातःगु 
दइ । व भिंस्वंगू तगिं हे त्रयोदश भुवनया प्रतिक खः । वयां च्वय्‌ 
तिनि चैत्या पूर्णताया स्वरुपय्‌ गजू तयेगु याइगु ख: । थ्व हरेक 
चैत्यय्‌ दइगु थ्व त्रयोदश भुवन विशेष महत्वपूर्ण भाग खः । भुवनया 
नां थथे दु- 

१ प्रमुदित भूमि भुवन २ विमल भूमि भुवन ३ प्रभाकारि 
भूमि भुवन ४ अर्चिष्मति भूमि भुवन ५ सदुर्जया भूमि भुवन ६ 
अभिमुखि भूमि भुवन ७ दुरंगमा भूमि भुवन ८ अचला भूमि भुवन 
९ साधुमति भूमि भुवन १० धर्म मेघा भूमि भुवन ११ समन्त प्रभा 
भूमि भुवन १२ निरुपमा भूमि भुवन १३ वज्रमय भूमि भुवन 


१३) नीछगूया ल्याःचाःकथं- 


नीछता ब्वघासा- 
१ मायवः २ हाकुमुस्या ३ पालुघासा ४ फसिघासा ५ वाउँचा 
६ धौघासा ७ क:सूकाला ८ क्वँलःकाला ९ मायबिलिसिया १० 

म्वाबिलिसिया ११ छुँखिलु १२ खय्‌पि १३ चयपि १४ अम्बः १५ बयूलि 
१६ सतबयूलि १७ आमलि १८ ग्वःगु मल्ता १९ ग्वः (भैरवया 
स्वरुपय्‌ खाग्व:) २० गुलि (कुमारी = सँ) २१ भुक्‌ (गणेश = ताःत्‌) 

नीछगू विशेष स्वरुपया विशेषता- 

१ संसार (एकल) २ पक्ष (द्वी) ३ गुण (त्रि) ४ युग (चतुरादि) 
५ तत्व (पन्च) ६ ऋतु (षत) ७ कोशी (सप्त) ८ मातृका (अष्ट) ९ 
रस (नव) १० इन्द्रिय (दश) ११ रुद्र (एकाक्ष) १२ ला /महिना 
(द्वादश) १३ भुवन (त्रयोदश) १४ खण्ड (चतुदश) १५ तिथि 
(पन्चदश) १६ श्रृंगार (सोह) १७ तासया छता खेल (सत्रया खेल) १८ 
कला (अष्टदश शील्प कला) १९ पुराण २० पतिं (मनूया विसति पतिं 
ल्याः) २१ तारा (नक्षत्र) 


१४ दापूया ल्याःचाः- 


क) अन्न व छूवालुगु वस्तुया दापू- 

बाचक त्वा: - ऐजःछि, चकछि त्वा: - बपःछि, बामना कले 
- पःछि, छमना कूले - बकूछि, निमना कूले - कूछि, प्यमना कूले - 
त्यःछि, खुमना कुले - माथं, न्हयूमना पाथि - किफं, च्यामना पाथि 
- फच्छि, फत्या - भिंनिमना - फत्या, निफा - भिंखुमना - निफा, 
छमुरि - नीफँ - छमुरि, छम्हू - पचिं च्वकां झिपुचः, छमना - ल्हातं 
भिम्हू 

ख) लनेगु वस्तुया ल्या: कथंया खँग्व:- 

अय्‌ताछि - ४॥ तोला (१ छताक), बांल - ९ तोला (आधा 
पाउ), पँल - १ पाउ, बगल - २ पाउ, स्वखि - ३ पाउ, कुल - ४ 
पाउ, त्यंल - ८ पाउ, छधानि - १२ पाउ 

ग) हाकःपाखें दायेगुया ल्याःचाः व नां- 

औछि, निलांगु, स्वलांगु, प्यलांगु, च्वलाक्वलाछि, 

क्वलाछि/छपाख /भिंनिलांगु, मुच्छि/छम्हूछि, कुच्छि /निक्वला /निगू 
पाख, निक्‌च्छि/निक्‌/ छगज, क्वयूछि - ७०४० क्‌ - न्हयद्दः व 
पीक, प्यक्वय्‌ - छगू योजन - ४ कोश 


१५ नेपाः गालय्‌ सभ्यता सुरु जूबलयया अष्टदश शिल्पकला 
(भिंच्याता)- 


१ बुँज्या (कृषि, मानव सभ्यताया मूल कला) २ संगीत (मे 
हालेगु कला) ३ नृत्य (प्याखं ल्हुइगु कला) ४ वाद्य वादन (बाजं 
थायेगु कला) ५ अप्पा छीगु (कुम्हाः ज्या ८ दँकःमिया चाज्या) ६ 
ल्वहंया ज्या (ल्वहँतं सीगु, ल्वहंया मूर्ति दयेकेगु) ७ लुँया ज्या (तिसा 
दयेकेगु, लंपुलिं छायेगु) ८ नँया ज्या (नँयागु सामान दयेकेगु कला), 
९ पाक शास्त्र (नयेगु नसा ज्वरय्‌ यायेगु) १० भैषज्य शास्त्र 
(आयुर्वेदिक वासःया ज्ञान) ११ चित्रकला (चित्र च्वयेगु कला) १२ 
वास्तु कला (छँ दयेकेगु कला) १३ चमार कला (छूयंगूया ज्या) १४ 
थाज्या (काप: थायेगु कला) १५ थज्या (धालय्‌ यायेगु / द्यः, थलबल 
आदि दयेकेगु कला) १६ किज्या (कतामं बुत्ता कीगु कला) १७ माज्या 
(आकार दयेकेगु कला) १८ कुम्हा: ज्या (चाया भारा छीगु कला) 


१६ गवः ध्यबा व उकिया ल्याःचाःया बोलि- 


१) चुन्दां २) धिब्छ: (प्यंगः चुन्दां) ३) धिम्न्यः (धिब्छ: धिन्छः 
निथी) ४) स्वंगः ५) प्यंगः - छांना ६) न्यागः ७) खुगः ८) न्हय्‌गः ९) 
च्यागः १०) गुंग: ११) झिंग: १२) झिंछगः १३) भिंनिग: - स्वांना 
१४) भिंस्वंग: १५) भिंप्यंग: - स्वांनात्या १६) भिंन्याग: १७) भिंखुग: 
- प्यांना १८) भिंन्हयग: १९) भिंच्याग: - प्यांनात्या २०) भिंखुग: 
२१) नीगः - न्याःना २२) नीछगः २३) नीनिगः - न्याःनात्या २४) 
नीस्वंगः २५) नीप्यंगः - ख्वांना २६) नीन्यागः - छसुका २७) नीखुगः 

- ख्वांनात्या २८) नीन्हयूगः २९) नीच्याग: - न्हयूना ३०) नीगुंगः 
३१) सुइग: - न्हयूनात्या ३२) सृइछगः ३३) सुइनिगः - च्यांना ३४) 
सुइस्वंगः ३५) सुइप्यंग: - च्यांनात्या ३९) सुइन्यागः ३७) सुइखुगः 
(ग्वांना) ३८) सुइन्हयूगः ३९) सुइच्यागः - ग्वांनात्या ४०) सुइगुंगः 
४१) पीगः - भयांना ४२) पीछगः ४३) पीनिगः - भयांनात्या ४४) 
पीस्वंगः ४५) पीप्यंगः - भिंछांना ४६) पीन्यागः ४७) पीखुगः - 
झिंछांनात्या ४८) पीन्हय्‌गः ४९) पीच्यागः ५०) पीगुंगः ५१) न्यय्‌गः 
- छम्वः ५२) सच्छिगः - छतका दां ५३) न्ययूतका - बास: तका 
५४) सच्छितका दां - सच्छिसाइ पाँयम्वः ५५) सत्या दां - सत्या 
पाँय्म्वः । 


१७ ग्वः ध्यबा गुलि गुलि वंगु दु- 

१ चुन्दां (वहःयागु ध्यबा गुगु बजिपु थें च्वनी, थ्व सिजःयागु 
नं दु) २ ग्वःध्यबा (ख्वातुसे ग्वारामारा चिंगु, ताल्जुइ लनेत धःया 
स्वरुपय्‌ नं छ्यलेगु याः) ३ धिन्छः (ध्यबा छगः वंगु) ४ धिम्न्यः (ध्यबा 
निगः वंगु) ५ प्यंगः (दथुइ ह्वः दुगु ध्यबा) ६ न्यागः (सिजःया ख्यातुसे 
च्वंगु ध्याग, थ्व लिपा सिलेबरया नं दु) ७ किग: ८ न्याःना (वहःया 
सुकिचा) ९ छसुका (सुकिचा) १० छम्वः (वहःया पाँय्म्वः, लिपा 
सिलेबर ल्वाकछ्याना: नं वल) ११ छतका (छतका वंगु वह:या दबल, 
थ्व लिपा ल्वाकछ्याना: नं पिदन) १२ भिर्का वंगु दबल १३ नीन्यार्का 
वंगु दबल । 


१८ साधारण पुजा यायेत माःगु पुजाया बसजा: ज्वलं- 


१ क्वतः २ सिन्हःमू ३ धौपति ४ च्वलामू ५ लम्पिचा (नेवेद्य 
थल) ६ धालाचा ७ कवत: सुमेलि ८ तमूद्यां ९ जजंका भः १० 
खेचाभू व ज्वलान्हायक ११ शंख व मस १२ पन्चपात्र १३ सिज:या 
पाला १४ गुल्पाः १५ ली कलः १६ कायृभः १७ नीलः थल (करुवा, 

तांफ, आम्ख्वरा) १८ कलश १९ थायभु व मस २० गं २१ बज २२ 
मुखः २३ सुलपाः २४ इताः बत्ता २५ यांखासि २६ मन्दःपाता २७ 
थापिं २८ धुपाय्‌ मकः २९ म्वहनी पुसा (माकःचा) ३० सुकुन्दा ३१ 
द्यवा ३२ पाल्चा ३३ अर्गा ३४ कूले ३५ पुजाभु । 


१९ तःथी नां - संसारय्‌ गुलिं नं जीवित बाय्‌ निर्जीव प्राणी बाय्‌ 
बस्तुत दु उपिं प्राणी बाय्‌ बस्तुया म्हसीकाया निंतिं नां’ खँग्व:या 
छगू विशेष पहिचान दइ । प्रकृतिदुने नां मदुगु धयागु प्रकृति हे दइ 
मखु । प्रकृतिया थ्व हे नियमकथं मनू नांया प्राणीपिं मध्यय्‌ नं हरेक 
छम्हेसिया थःथःगु प्रकृति कथंया थःथःगु नां दइ। गथेकि- राम, 
श्याम, सीता, गोपा आदि आदि । थुपिं मध्यय्‌ नं सांसारिक गतिविधि, 
देवत्व गुण, मानव प्रकृति, धर्म, नीति, कर्म, आदि अनुसार नांया 
पहिचानय्‌ व्यक्ति विशेषया व्यक्तित्व अनुसार नांया रुपय्‌ मेगु विशेष 
स्वरुपया सम्बोधनार्थ नां दयाच्चनी । 

थन भीसं स्वम्ह विशेष अवतार स्वरुपपिं महान शीर्ष 
देवपिनिगु सम्बोधित नां न्ह्यब्वया च्वना । 

कपिलवस्तुया जुजु शुद्धोधन व महारानी महामाया देवीया 
कायभाजु सिद्धार्थ राजकुमार बुद्धत्व प्राप्त यानाः बुद्ध जुया बिज्यायेधंकाः 
वसप्वलयागु प्रतिभायुक्त ध्यान सम्बोधनया नां थुकथं दु- 

१) शाक्य कुमार २) शाक्यमुनि ३) शाक्यसिंह ४) शाक्य 
शिरोमणि ५) शास्ता ६) सर्वार्थ सिद्ध ७) सुगत ८) सर्वज्ञ ९) सर्वज्ञ 
नाथ १०) सम्यक सम्बृद्ध ११) स्थविर १२) संघ नायक १३) समन्त 
भद्र १४) सम्मा सम्बुद्ध १५) समन्ता १६) श्रमण १७) मुनि १८) 
मुनिवर १९) मुनिन्द्र २०) मुनिश्वर २१) मुनि राज २२) मुनि नाथ 
२३) महारवि २४) महाकारुणिक २५) महास्थविर २६) महामुनि २७) 
महापालक २८) महाश्रमण २९) मारपराजयी ३० धर्मगुरु ३१) धर्म 

सम्रात ३२) धर्म राज ३३) धर्म स्वामि ३४) त्रैलोक नाथ ३५) 
त्रैलोकाचार्य ३६) त्रैलोकेश्वर ३७) त्रैलोक गुरु ३८) तथागत ३९) 
जिन्न ४०) जिनवर ४१) जिन श्री ४२) जितेन्द्रिय ४३) जिन स्वामि 
४४) जगत गुरु ४५) लोकाचार्य ४६) लोक शास्ता ४७) लोक गुरु 
४८) लोक जित ४९) लोक नाथ ५०) ज्ञान अंशु ५१) ज्ञान चक्षु 
५२) ज्ञान सिन्धु ५३) ज्ञान पारमिता ५४) बुद्ध ५५) बुद्ध देव ५६) 
बुद्ध भगवान ५७) बोधिसत्व ५८) भन्ते ५९) भगवान ६०) भगवान 
शास्ता ६१) भदन्त ६२) भूपति ६३) भूपतिन्द्र ६४) भिक्षुक ६५) आर्य 
६६) आचार्य ६७) अरहत ६८) अग्रश्रावक ६९ नर वीर ७०) नर सिंह 
७१) गौतम ७२) गुण सागर ७३) षदभिज्ञ ७४) एक शास्ता ७५) 
चन्द्र गजेन्द्र ७३) दशवल ७७) तथागत ७८) पुज्यवर ७९) कूल 
नायक ८०) राज पुत्र ८१) गौतमि नन्दन ८२) मार पराजयि ८३) 
भिष्म सुविर (रवाहालि- सुगतसौरभ महाकाव्य) 

गनेद्यःया ध्यान सम्बोधित नां- 

१) इनायद्य: २) गनेद्य: ३) गणपति ४) गजराज ५) गणेश 
६) गजानन ७ गजेन्द्र 5) गणनायक ९) गजमुख १०) गौरि पुत्र ११) 
पार्वति नन्दन १२) शिरसा देव १३) सिद्धि विनायक १४) सिद्धि दायक 
१५) वक्रतुण्ड १६) विघ्नहर्ता १७) कृष्ण पिंगाक्ष १८) विघ्न राजेन्द्र 
१९) वागिश्वर २०) चन्द्र घण्टा २१) मंगल मूर्ति २२) लम्बोदर २३) 
एक दन्त २४) पुत्र दायक २५) विनायक- क) सूर्य विनायक (इनारे 
गानेद्यः) ख) चन्द्र विनायक (ल्वंसला गनेद्यः) ग) कार्य विनायक घ) 
जल विनायक (क्वँयूना गनेद्यः) ड) अशोक विनायक (मरु गनेद्यः) 

महाद्यःया ध्यान सम्बोधित नां- 

१) महादेव २) आदिदेव ३) देवादिदेव ४) त्रिकाल देव ५) 
त्रिनेत्रधारी ६) जटाधारी ७) गंगोत्रधारी ८) त्रैलोक्य नाथ ९) भोले 
नाथ १०) भूत नाथ ११) पशुपति नाथ १२) त्रैलोक्यश्वर १३) उमा 

महेश्वर १४) त्रिकालेश्वर १५) भष्मेश्वर १६) नागेश्वर १७) किरातेश्वर 
१८) हिमालेश्वर १९) महेश्वर २०) लिङ्गेश्वर २१) भोले बाबा २२) 
बम भोले २३) कैलाश पति २४) भष्मासुर २५) नीलकण्ठ २६) 
विनाशकर्ता २७) कालचक्र २८) श्मसानबासी २९) नटराज ३०) 
पर्वत राज ३१) गिरिराज ३२) भूतनाथ ३३) नाटेश्वर 


२० यें, यल, ख्वप स्वनिगःया सांस्कृतिक लोकप्याखं- 


यँ- १) देवी प्याखं- क) न्यतमरु अजिमाया प्याखं (श्वेत 
कालीया गंछि) ख) पचलि भैरवया गथु प्याखं २) सवःद्य: (धिन्ना 
लिसिन्तां) ३) लाखय्‌ द्यः (शान्त भैरव तथा मजिपा: लाखय्‌ प्याखं) 
४) पुलुकिसि प्याखं (ऐरावत इन्द्रयाम्ह किसिया प्याखं), किलागः 
सापूत्वा: 

यल- १) काति प्याखं २) भयालिंचा प्याखं ३) हरिसिद्धि 
प्याखं ४) ख्वनाया सिकालि प्याखं 

ख्वप- १) नवदुर्गा प्याखं २) महाकाली प्याखं ३) माकः 
प्याखं ४) नतुवाचा प्याखं ५) नागाचा प्याखं ६) लुसि प्याखं ७) 
गाईंचा प्याखं ८) भयालिंचा प्याखं ९) कपाय्‌ फ्यनीगु प्याखं १०) 
फाकंदलि प्याखं 

७ 

प्यंगूग॒ ब्व 


१ तिसा - म्हयात छायपीत तियेगु बान्सा (समाया ज्वलं) या छता 
मूज्वलं खः तिसा । तिसा थी थी आकार, प्रकारया दु । देव, दानव, 
मनुष्य जक मखु, पशुपन्छितयृत तक छायपीगुया निंतिं लहर बान्साया 
ज्वलंकथं तिसां तीकेगु याः । म्हया थी थी अङ्गय्‌ थी थी कथंया तिसां 
तीकेगु याइ । नेपा:या नेवाःत मध्येय्‌ स्वनिगःया नेवाःतयूसं तिया 
वयाच्चंगु परम्परागत तिसाया नां थुकथं दु- 

क) छूयनय्‌ तीगु तिसा 

१) लॅस्वां २) भत्तु दुगु लुँया स्वां ३) सिरबन्दी ४) सिन्चा 
(लुँयागु सिन्चु) ५) न्यापु सिख: ६) लुँयागु किलिप ७) लुँयागु चन्द्रमा 
८) भतु नतू (वहःयागु) ९) सतफलि (वहःयागु) १०) बिजकनि ११) 
लया सिन्हः 

ख) गःपतय्‌ क्वखायेगु तिसा 

१) याक: सिख: - क) काकः सिख: ख) चौसिखः ग) स्याःबजि 
सिख: २) प्वाँयगु सिख: ३) तायः ४) तिकमाः ५) चन्द्रहार ६) 
असर्फिमाः ७) कन्थिमाः ८) भिम्पूमाः ९) मोतिमाः १०) हेराया हार 
११) पाकामाः (लुँयागु सुराहि घानाः) १२) स्वफ्वःघाना जन्तरमाः 
(मिजंमचा तिसा) १३) रक्षामा: (जंक्व क्वखा) १४) वहः सिख: १५) 
घरि सिख: 

ग) तुती न्ह्यायेगु तिसा 

१) जंक्व कल्लि २) गथांमुगः कल्लिचा (नँयागु) ३) जंगलि 
शेरया कल्लि (सिंख्वाः कल्लि) ४ ग्वःचा दुगु त्याकंगु कल्लि ५) 
पाउजु (वहःयागु, घंगला घानाः) ६) तुतिबगि ७) तुति पचिंया अंगू 

घ) द्यः तिसा 

१) कुन्दलि २) बेताःची ३) कन्थमाला ४) बाजु / बाइ ५) 
वह: सिखः- क) पॉयम्व: माः ख) तुलसि माः ६) नाग पाँय्‌ ७) नरसिर 
माला ८) नर मुन्द्र माला ९) कवच १०) मतू (मुकुट, ताज) ११) 
किकिंपा १२) गोकुल (कुन्दलि) १३) सुता १४) पँयृति (लँयागु इंत 
आकार) १५) तोह (वहःयागु निपा, लूँयागु छपा यानाः स्वपाया 
छज्वः) १६ कनक पा (पताः) १७) पुन्हायूचा १८) हेरायफ्व: १९ दृष्टि 

ङ) ल्हातय्‌ न्ह्यायेगु तिसा 

१) प्यूचा २) मचा भिम्पूमाःचा ३) लुँचुरि- क) लूँ त्याकंगु 
(लूँ कल्लि डिजाइनया चुरा) ख) लँ त्याकंगु सिँख्वा: चुरि ग) पेज 
बाला सिँख्वा: चुरि घ) पन्चरत्नया सिँख्वाः चुरि ४) नवरत्नया चुरा 
५) बाजु / बाइ ६) वह:या चुरा / चुरि ७) कल्या (इहिपाःया तिसा) 
८) ब्रतबन्धया तिसा ९) अंगू- क) पन्चरत्नया अंगू ख) हिना अंगू 
ग) तुसिपु अंगू घ) असर्फि अंगू ड) नवरत्न अंगू च) हेराया अंगु छ) 
मती खना कथंया डिजाइनया अंगू ज) पन्चधातुया अंगू क) प्याखं 
अंगू ज) पुजा अंगू 

च) न्हायपनय्‌ सुइगु तिसा 

१) जंक्व मार्चाः २) स्वंगः थी हनातःगु तुलसि हः छह: घाना: 
न्हायूपंया च्वय्‌ च्वकाय्‌ सुइगु मुन्द्रिचाः ३) तुकि (सादा बाय्‌ बुत्ता 
कियातःगु) ४) परः गुलि तुकि ५) तुकिचा (मिजंपिन्सं सृइगु ग्वःजा 
आकारया परःगुलि तुकि) ६) बुत्ता कियातःगु मार्चाः (मारवरिचाः) ७) 
कलःचा घाना मार्चाः (यार्लिङ्ग) ८) कानपासा ९) बालबत्ता (भुप्पा) 
१०) तप्चा- क) हेराया तप ख) नवरत्नया तप ग) लूँ मुक्कया तप 
आदि ११) पुन्हायचा (पूर्ण नारायण चाः / ज्याःजंक्वया तिसा) १२) 
माकःसि १३) थीथुना धुंग्रि फ्वःचा १४) भुप्पा १५) बिजकनि १६) 
पँयूति (ब्रतबन्ध तिसा) 

२ स्वनिगः दुनेया थी थी लागाया थी थी त्वालय्‌ अवस्थित 'छेँ' नां 
खँग्व: ल्यूने वःगु थाय्‌या नां थुकथं दु- 


येँ लागा- 

१) ज:धुंछें (लगंबहा:) २) इलाछेँ (मरु) ३) भवःछँ (मरु) ४) 
चिलाछेँ (मरु) ५) थें (जनबहा:) ६) क्वाछँँ (जनबहा:) ७) त:खाछेँ 
(जनबहा:) ८) भंसा:छेँ (जनबहा:) ९) बाखाछेँ (जनबहा:) १०) थकूछेँ 
(थायूमरु) ११) लुबिछेँ (थायमरु) १२) ग्वाछँ १३) च्याखाछेँ (छाउनि) 

४) कःसिछेँ (मरु) १५) धालाछे १६) तुंछे १७) च्वखाछेँ १८) पिच्छें 
१९) भ्वछेँ २०) नछेँ २१) क्वतःछेँ २२) आखाछें २३) कमारीछें २४) 
ध्वाखाछेँ २५) पल्टनछेँ २६) यालाछेँ २७) लाखेछेँ २८) धाल्पा:छँँ २९) 
पुन्छें ३०) ध्याक्वछेँ ३१) गा:छें ३२) चलाछेँ ३३) गःछें ३४) मातंछें 
३५) बकंछेँ ३६) कल:छेँ ३७) सँछें ३८) पःखा:छें ३९) प्याफ:छेँ ४०) 
लखुछेँ ४१) ह्वनाछँँ ४२) द्वालखाछें ४३) त्वा:छें ४४) कंछें ४५) 
याक:छँ ४६) यालाछँ ४७) बसा:छँँ ४८) इताछेँ ४९) दुछेँ ५०) 
आगंछँँ ५१) जोशीछे ५२) लाखाछेँ ५३) चुकछेँ ५४) भिन्छँ ५५) 
भेलाछँ ५६) तंलाळे ५७) खालछेँ ५८) वलाछेँ ५९) नहूछँ ६०) 
ज्याबहा:छेँ ६१) ननिछेँ ६२) क्यबछेँ ६३) फल्चाछेँ ६४) ल्वहंछें ६५) 
बन्जा:छे ६६) गथुछें ६७) जाःछेँ। 

ख) यल लागा- 

१) इखाछेँ २) धालाछेँ ३) पिलाछें ४) खाछेँ ५) खपिंछेँ ६) 
भ्वलाछेँ ७) कवाळे ८) पिंछें ९) गँछें १०) सलीछेँ ११) चालाछें १२) 
भेलाछेँ १३) कलंछे १४) कछें १५) किछेँ १६) चाछेँ १७) च्वछेँ १८) 
तंलाछँँ १९) भिंछँ २०) भिलाछेँ २१) भयाग:छेँ २२) बेलाछें २३) बांछें 
२४) भंसा:छेँ २५) नायछेँ २६) ब्रम्हाछँ २७) ल्हुकंछें २८) न्हूछें २९) 
ल्वखाछँँ ३०) ज्याथाछेँ ३१) यःछेँ ३२) लाखाछेँ ३३) इताछेँ ३४) 

भ्याग:छेँ ३५) खाप:छें ३६) तुलाछेँ । 

ग) ख्वप लागा- 

१) इताछे, २) लालाछें, ३) इपाछें, ४) क्वलाछँ, ५) क्वाछेँ, 
६) खिंछे, ७) गःछेँ, ८) च्वछँ, ९) तिबुक्छँ, १०) तुलाछें, ११) 
तौलाछेँ, १२) थालाछेँ, १३) इकछेँ, १४) बिकुमांछें, १५) ब्वलाछें, 
१६) भ्वलाछेँ, १७) मंगलाछेँ, १८) मिबाछेँ, १९) मिलाक्वछेँ, २०) 
याछेँ, २१) याताछें, २२) यालाछें, २३) लाकुलाछेँ, २४) लाबुछे । 
३ स्वनिगः दुनेया थी थी लागाया थी थी त्वालय्‌ अवस्थित चुक व 
ननिया नां थुकथं दु- 

क) यें लागा- 

१) अजिमा चुक २) आचा: चुक ३) आगं चुक ४) धालसिक्व 
चुक ५) तःजाःफ: चुक ६) तःबिलि चुक ७) नासः चुक ८) बोधि 
चुक ९) भमलु चुक १०) लुँमरि चुक ११) बँतु चुक १२) वलाछेँ चुक 
१३) वनेमा चुक १४) बाखाछेँ चुक १५) क्वय्‌लुबु चुक १६) च्वयूलुबु 
चुक १७) ज्यापु चुक १८) जा:छेँ चुक १९) तःखाछेँ चुक २०) तःधं 

२१) तम्ब्वः चुक २२) प्रधान चुक २३) बनिया चुक २४) बलम्बु 
चुक २५) बमू चुक । 

१) ग्वाःननि २) ताहाः ननि (इतुं बहाः) ३) न्हस ननि 
(मन्जुश्री त्वाः) ४) तिसः ननि ५) तःननि (ब्रम्ह त्वाः) ६) थुसा ननि 
७) नासः ननि (असं) ८) द्यःला ननि ९) बिज्यापू ननि १०) दथु ननि 
११) भ्वछेँ ननि १२) धवाः ननि १३) लायक ननि १४) नःघः ननि १५) 
बर ननि १६) लाखे ननि (मजिपाः) १७) बाक्‌ ननि १८) पीगं ननि 
१९) मां ननि (तंलाछि) २०) भल ननि २१) मिम ननि २२) कुम्हाः 
ननि २३) लस्कः ननि २४) कःमि ननि २५) कलः ननि २६) साः ननि 
(त्यःद) २७) खाचा ननि २८) चीभाः ननि (ब्रम्ह त्वाः) २९) कायग: 
ननि ३०) पसः ननि ३१) ससु ननि (इतुं बहाः) ३२) लकाः ननि ३३) 

तारा ननि (इतुं बहा:) ३४) हँयपू ननि (न्ह्यःखा) ३५) प्ववा: ननि 
३६) गंचा ननि (चिकमू) ३७) कंछें ननि ३८) भाःबू ननि ३९) बसिक्व 
ननि ४०) कवाळे ननि ४१) गःछेँ ननि ४२) ईबहा: ननि ४३) क्वबाः 
ननि ४४) क्वथु ननि ४५) थथु ननि ४६) लायक ननि ४७) बिचः 
ननि ४८) इक्‌ ननि ४९) बखुं ननि ५०) दुछेँ ननि ५१) यूतु ननि 
५२) खगू ननि ५३) कुसः ननि ५४) इलां ननि ५५) ज्यापु ननि ५६) 
तुं ननि ५७) प्वासः ननि ५८) दिपू ननि ५९) तःधं ननि ६०) द्रहं ननि 
६१) क्यब ननि ६२) कवत ननि ६३) तिसः ननि ६४) छिपा ननि ६५) 
भंसाः ननि (वँतु) ६६) तुकूचा ननि ६७) फूचा ननि ६८) धवाः ननि 
६९) इतु ननि ७०) दुछँ ननि ७१) बिचं ननि ७२) विष्णु ननि ७३) 
बिक ननि ७४) बरे ननि ७५) युग: ननि ७६) चीभाः ननि ७७) दुगंछेँ 
ननि ७८) पुं ननि ७९) फैगः ननि ८०) मच्छेगां ननि ८१) यगु ननि 
८२) इभाः ननि ८३) तुसा ननि ८४) घवा ननि ८५) गःक्‌ ननि ८६) 
ईबहा: ननि ८७) छुवाः ननि ८८) क्वथा ननि ८९) भ्वास ननि ९०) 
तःधं ननि ९१) किछेँ ननि ९२) नवाः ननि ९३) इवा ननि ९४) क्वथ 
ननि ९५) भत्तु ननि ९६) मू ननि ९७) यःसि ननि ९८) दुनः ननि 
९९) लूछें ननि १००) चाकः ननि १०१) कुछि ननि १०२) सिवा ननि 
(रवाछँमुग: गल्लि) १०३) किसि ननि १०४) हिकु ननि १०५) नः ननि 
१०६) द्वार ननि १०७) कुसि ननि १०८) इखा ननि १०९) ब्रम्ह ननि 
११०) मलः ननि १११) गुजिबाः ननि ११२) च्वलः ननि । 

ख) यल लागा- 

१) जोशी ननि २) नासः ननि ३) चीभाः ननि ४) पतिबाः ननि 
५) कुछेँ ननि ६) तःधं ननि ७) तुंसिफः ननि ८) धवाः ननि ९) न्हूछेँ 
ननि १०) तुंछँ ननि ११) किछेँ ननि १२) गुथः ननि १३) त: ननि १४) 
नवाः ननि १५) इवाः ननि १६) क्वथः ननि १७) भत्तु ननि १८) काय॒गु 
ननि १९) बरे ननि २०) मू ननि २१) चाहेल ननि २२) इला ननि। 

४ स्वनिग: व स्वनिगलं पिनेया थी थी थाययागु थौंकन्हे छयला: 
वयाच्वंगु नां - 


१) मरुत्वा: - काठमाण्डौं २) महाबू - महाबौद्ध ३) थाय्‌मरु 
- बाङ्गैमुढा ४) बिज्यास: - बिजेश्‍वरी ५) नःघः - नघल ६) किलाघः 
- किलाघल ७) वंघः - इन्द्रचोक ८) न्हूघः - जैसिदेवल ९) त्यंघ: - 
टेंगल १०) चस्वांद्ँ - चसान ११) धिलाच्व - चन्द्रागिरि १२) जामाच्व 
- नागार्जुन १३) सिफूच्च - शिवपुरी १४) सिंल्यं सतः - सिंह सत्तल 
१५) तखति - तंकेश्वर १६) लुति - शोभा भगवति १७) ग्वलदेय्‌ - 
जय बागेश्वरी १८) फम्पि - फर्पिङ्ग १९) इखा पुखू - इखा पोखरी 
२०) पलेस्वां पुखू - कमल पोखरी २१) नाग पुखू - नाग पोखरी २२) 
न्ह पुखू - रानी पोखरी २३) खेचा पुखू - खिचा पोखरी २४) ल्हुति 
- बालाजु २५) पंब्व - बाँसबारी २६) भुइख्यः - भुँइखेल २७) न्यत 
- नरदेवी २८) मयति - मैतिदेवी २९) लुँमधि - भद्रकाली ३०) 
भ्यायचा द्यः - भेडासिंग ३१) खास्ति - बौद्ध ३२) भुइजःसि - 
बुढानीलकण्ठ ३३) प्वर्पा - रानीबारी ३४) बुरांख्यः - भुरुङ्गखेल ३५) 
मागः - मालिगाउँ ३६) सिलृतीर्थ - गोसाइकुण्ड ३७) कुलांभुल्‌ - 
रक्तकाली ३८) यपिंख्यः - धोबिचौर ३९) असंभुल्‌ - अन्नपूर्ण ४०) 
मरुसतः - काष्ठमण्डप ४१) ताहाच्च - ताहाचल ४२) ज्यापु तुं - 
बाह्रवर्षे इनार ४३) लुँहिति - सुन्धारा ४४) मासंगाः - मासंगल्ली 
४५) पकनाःज्वः - पकनाजोल ४६) धमाथ्‌ - धर्मस्थली ४७) च्वबहा: 
- चोभार ४८) मच्छेगां - मच्छेनारायण ४९) बःखु - बल्खु ५०) 
न्हायक त्वा: - न्हायूकतल्ला ५१) यंगाः - यंगाल ५२) क्वनाय्‌ त्वा: 
- कःमिलाछि, कमलाछि ५३) जमः - जमल ५४) फसिक्यब - 
रन्जना ५५) चाबही - चाबहिल, चाबेल ५६) थँबही - ठमेल ५७) 
त्यःद - त्यौड ५८) द्रकाधः - ढोका टोल ५९) भुइख्यः - छाउनी ६०) 

क्रिया गां - कोलियो ग्राम ६१) मरु गणेश - काठमाण्डौं गणेश ६२) 
थकवा: - थानकोट ६३) ईबही - यम्पि बिहार ६४) पूच्व - पुल्चोक 
६५) क्वपुंठ्: - कृपण्डोल ६६) जाह्वला ख्यः - जाउलाखेल ६७) 
क्वन्ति - कुम्भेश्वर, बगलामुखी ६८) प्याःपुखू - प्रयाग पोखरी, यल 
६९) वादेय्‌ - चापागाउँ ७०) जल - हरिसिद्धि ७१) फूच्व - फूल्चोकी 
७२) धौख्य: - धुलिखेल ७३) पन्ति - पनौति ७४) भ्वँत - बनेपा ७५) 
खम्पु - श्रीखण्डपुर ७६) ख्वप - भक्तपुर ७७) थिमि - मध्यपुर ७८) 
सक्व - शंखरापुर, साँखु ७९) नकवा: - नुवाकोट ८०) नमुरा - 
नमोबुद्ध । 
५ बहाः बहीया नां - 

गन गन बौद्ध शाक्यपिं बस्ति स्थापना याना: च्वन, अन अन 
बहा:, बही बाय्‌ बिहार नीस्वनाः च्वनीगु परम्परा दु । अथे जुयाः 
बहा: बही धयागु सलंसः हे दु । तर मूल बहा: बाय्‌ महाबिहारकथं 
भिंच्यागू बहाःयात कयातःगु दु । उकी मध्यय्‌ नं शहरी इलाका बाय 
न्हापाया बोलिकथं देसय्‌ दुनेयागु बिहारयात महाबिहार धाइसा देसं 
पिनेया लागायागु बिहारयात बही धायेगु चलन दु । 

देसं दुने व देसं पिने धका: हरेक खुसिया थासं थासय्‌ खुसि 
लागा व देय्‌ लागा छुटे यायेत उगु थासं थासय्‌ ताताःहाकःगु ल्वहंया 
बेत्वा: लाया: लागा छुटे यानात:गु दु, तर थौं व न्हंकाछूवःगु स्थितिइ 
लाना च्चनेधुंकल । जिमिसं खनाकथं छथाय्‌ निथाय्‌ ल्यं दनिगु ल्वहंया 
बेत्वाः .... मरुत्वाःया द्रकाधःयाथाय्‌ पाःचाय्‌, क्वहिति पाखां विष्णुमति 
जुकः वनेगु पाखाचाय्‌, नायभच्व, नायत्वा: जुकः वनेगु पाःचाय्‌, 
दल्लु पा:चाय्‌ आदि थी थी थासय्‌ छथाय्‌ निथाय्‌ जक ल्यं दनि । 
क्वय्‌ भिंच्यागू मूल महाबिहारया नां न्ह्यथनागु जुल । 
१) श्री शान्तिधट चैन्य महाविहार - श्रीघः बहा: - श्रीघः 
२) श्री रत्नमण्डल महाविहार - नःघः बहा: - नःघः 

३) श्री अशोक चैत्य महाविहार - असं बहा: - असंगल्लि 
४) श्री महाबुद्ध महाबिहार - महाबौद्ध बहा: - महाबति 
५) श्री धर्मचक्र महाबिहार - तःधं बहा: (उतुबहा:)- वँतु 

६) श्री मन्जुश्रीनक महाबिहार - बिकमा: बहा: - अं*बहा: 

७) श्री धर्माकर महाबिहार - स्वःबहा: - यंगाः 

८) श्री कीर्तिपुण्य भुवन सुन्दर महाबिहार - यताबहा: - गोफः 
९) श्री कीर्तिपुण्य चैत्य महाबिहार - क्वहिति बहा: - क्वहिति 

१० श्री रत्नाकर महाबिहार - क्वंसा बहा: - ह्यूमत 

११) श्री कनकचैत्य महाबिहार - जनबहा: - जनबहा: 

१२) श्री भाष्करदेव संस्कारित केशचन्द्र पारावर्त कृत महाबिहार - 
इतुंबहा: 

१३) श्री रत्नकीर्ति महाबिहार - मखंबहाः - मखं 

१४) श्री ब्रम्हचक्र महाबिहार - गभाःबहा: - ॐबहाः 

१५) श्री खण्डतरुल महाबिहार - सिखंमू बहा: - लायक 

१६) श्री कीर्तिपुण्य महाबिहार - लगं बहा: - लगं 

१७) जीर्णोद्धार महाविहार - चीधंबहा: - वँतु 

१८) श्री मूलश्री महाबिहार - मूबहा: - वँतु 


बहीया नांधल:- 


१) न्हायूकं बही - लगं 

२) च्वाकं बही - लगं 

३) नकबही - यंगाः 

४) अतखु बही - लायक 

५) खुसि बही - भिंद्यःत्वालं पुल पारि 
६) मखं बही - मखं त्वाः 

७) लायक बही - लाय्कू 

८) मरु बही - मरुहिति 
९) थँबही - सिंहकल्प 
१० दुगंबही - भ्वंसिक्वनापं 


६ सिसाबुसाया ताजि- 


अल:पु- चिक पिकायेज्यूगु हाकुगु चिग्वःगु सिमाय्‌ सइगु सि (016) 
आमासि- चिचीग्वःगु पु यक्व दुगु सिमाय्‌ सइगु चाक्चाक्‌ सवाः 
वःगु म्हासुगु सि (88९8) 

अम्ब:- सिमाय्‌ सइगु चिचीग्वःगु, वाउंवाउं धाःगु पाउँगु सि ( 
Indian Gooseberry) 

आम्लि- पु तरवःगु, तसक पाउंँसे च्वंगु सिमाय्‌ सइगु चिरवःगु सि ( 
Hug Plum) 

आलुबखरा- आलुचा, चाक॒चाक पाउँपाउँ धा:गु म्हासुग गोलभ्यारा 
थें च्वंगु सि (Plum) 

अं- वाउंगु ख्वलाया दुने म्हासुगु ला दुगु पु तग्वःगु सिमाय्‌ सगु 
चाकुगु सि (४६120) 

आँतासि- सिमाय्‌ सइगु नुग:सँ बांलूगु वाउं म्हासु धाःगु छ्याकःगु 
सि (Bullock's Hearts, Custard Apple) 

इसि- कमाय सइगु चिचीग्वःगु म्हासुगु नाइसे च्वंगु चाकुगु सि ( 
Raspberry) 

हाकु इसि- भयांग दुगु सिमाय्‌ चिचीरवयेक सइगु ह्याउँ हाक नःगु 
सि (Wild Raspberry) 

कमलासि- बःचामागु झाःसिमाय्‌ सइगु चाकु पाउँसवाः वःगु 
ग्वग्वःलाःगु सि (Marumi Kumqat) 

कालजमि- सिमाय्‌ सइगु पाउंसे च्वंगु सि (Rough Lemon) 
कःबसि- चिमागु सिमाय्‌ सइगु ह्याउँह्याउँ हाकुहाक्‌ नःगु चिरवःगु 

सि (Bayberry, Box Myrtle, Boxberry) 

तःकःबसि- कःबसि थें छ्याकः, ग्वलाःगु, ह्याउंसे च्वंगु सि (Arbutus 
Berry) 

द्यांकःबसि- ह्याउंगुलिइ म्हासुगु फुतिफुति दुगु चिरवःगु यःमरि बांलूगु 
सि (Strawberry) 

बँकःबसि- ति यक्व पिहां वइगु ह्याउँसे च्वना: छ्याकःगु चिचीग्वःगु 
सि (Mock Strawberry) 

कताबसि- म्हतु वाइँया मिनीगु चिचीरवःगु गुलि गुलि चिंगु सि 
(Cubeb) 

कमोसि- म्हासु नःगु छता सि (Carambola) 

कागति- झम्सिसिबें पाउंगु सिमाय्‌ सइगु चिग्वःगु सि (Lime) 
क्वँयसि- लप्तेमाय्‌ चिचीरवयेक सइगु चाकु सवाः वःगु म्हासुग॒ सि 
(Saurauia) 

खजूसि- तायगः सिमा थें स्वांत्यांग तःजाःगु सिमाय्‌ सइगु चाकुमाक्‌ 
सवाः वःगु सि (Date Sugar Palm) 

खर्बुजा- चाकु फसि, दुने म्हासुग ला दुगु तग्वःगु फसि थें च्वंगु सि 
(Muskmelon / Watermelon) 

खाइसि- झम्सि थें च्वंगु छता खख: पाउँपाउँ धाःगु सि 

तुसि- लहराय्‌ वनीगु माय्‌ सइगु सिसाबुसा (Cucumber) 
क्वःतुसि- वासःकथं छयलेज्यूगु तसकं खायूगु खँय्‌ बांलूगु चिरवःगु 
तुसिचा (Bitter Cucumber) 

ख्वकंतुसि- सँ थें दुगु खँय्‌ बांलूगु छता तुसि (Squirting Cucumber) 
खौतुसि- म्हासुग॒ छाःगु तग्व:गु तुसि (Garden Cucumber, Yellow 
Cucumber) 

गुँम्सि- जपुसि, यक्व ति पिहां वइगु चिग्वःगु हाकुगु सि (818०८ 


plum) 

गुलावजामुन (गुलाब जम्बा)- सिमाय्‌ सइगु पु तग्वःगु चाक्चाक्‌ 
धाःगु नँस्वाःगु म्हासुगु सि (२056 Apple) 

घलःसि- बुतकि हाक्‌से च्वनीगु ह्याउँगु चिग्व:गु सि 

घरिसि- गसिमाय्‌ सइगु चिचीग्वःगु चाक्‌ पाउँ सवाः वःगु सि ( 
Natal Plum/ Passion Fruit) 

घुंगलसि- भाःसिमाय्‌ सइगु चिग्वःगु ह्याउँगु छताजि सि ( 
Pyracantha) 

चाकूसि, चाक्सि- तुय्‌ म्हासुनःगु सन्त्रासि पाय्गवःगु सिमाय्‌ ख्वला 
पिचुसे च्वंगु चाकुगु सि (Sweet Lime) 

चाकु फसि- चिक्‌लां सइगु चाकुगु फसि (Casaba Lemon) 
चिचाकंसि- कतहर, ख्वला क्वाचुगु तग्वःगु चाकुगु सि (^nanas, 
Pineapple) 

छवःरा- चाक्‌चाक धा:गु, सीसे च्वंगु भचा ताःहाकः बांलूगु सि 
(Date) 

जिफ्व:- ग्वय्‌ थें च्वंगु पु दुगु सिमाय्‌ सइगु सि (Nutmeg Apple) 
झम्सि- पाउँसि, कमाय्‌ सइगु पाउँगु सि (Citrus, Otaheite 
Orange) 

भिंसि- बःचामागु माय्‌ सइगु छग्वलं सँ दुगु चाकुगु सि (Gooseberry) 
तग्वः झम्सि- झम्सि थें च्वंगु पाउँगु सि (1,611101) 

तरबूजा- चाकु फसि, दुने सिचुसे च्चंगु ह्याउँगु ला दुगु फसि थें 
च्वंगु तग्वःगु सि (Watermelon) 

तःसि- न्ह्यलुसि, म्हासुम्हास्‌ नःगु ख्वला ख्वातुगु सिमाय्‌ सइगु 
तग्व:ःगु सि (Citron, Wild Lime) 

तु- तिसीबलय्‌ चाकुगु ति पिहां वइगु पं थें च्वंगु मा (802910910) 
तिब्वंसि- ह्याउँ ह्याउँ नःगु ख्वला दुने तुयुगु ला दुगु सिमाय्‌ सइगु 
सि (Mangosteen) 

तितिसि- सिमाय्‌ सइगु तसक पाउँगु सि (Tamarind) 

दुधःसि- म्वाहालि थें च्वंगु स्वां ह्वइगु माय्‌ सइगु क दुगु चिचीग्वःगु 
सि (Thorn Apple) 

दिगसि- सिमाय्‌ सइगु ताताःहाकःगु धे दुने दइगु पु (8588 
Pod) 

धाले- धालेसि, छा:गु ख्वलाया दुने ह्याउँगु गुलिगुलि दुगु सिमाय्‌ 
सइगु सि (Pomegranate) 

नेक्‌ समिसि- ता:हाक: बांलूगु वाउँवाउँ म्हासुम्हासृ धाःगु सि (L01९ 
Mulberry) 

हाक्‌ समिसि- सिम्पृ पायग्वःगु हाकुगु सि (Black Mulberry) 
ह्याउँ समिसि- सिम्पु पायग्वःगु ह्याउँगु सि (Red Mulberry) 
पासि- दुने तुइसे चाकुसे च्वंगु सिमाय्‌ सइगु ग्वल्लाःगु सि (२091) 
धापासि- दुने तुइसे चाकुसे च्वंगु सिमाय्‌ सइगु ग्वल्लाःगु सि 
(Melting Pear) 

ग्वंजपासि- छगू फूटति ता:हाक: जुइगु दुने तुइसे च्वंगु चाकुगु सि 
(Alligator Pear, Avocado) 

भ्वासापासि- नाइसे च्चंगु चाकुगु पासि (Common Pear) 
छुस्यापासि- धचा पासि, गुँड अथें सया च्वनीगु चिग्वःगु पासि ( 
Wild Pear) 

चिनियाँपासि- सिमाय्‌ सइगु भचा छाःगु पासि (Sand Pear) 
क्वंचापासि- सिमाय्‌ सइगु चिचीरवःगु वँचुवँचु नःगु सि ( 
Japanese Medlar) 

बःसि- चाकु पाउँ धाःगु बस्पति पु दुगु सि (२401) 

ताइबःसि- तायूग: सिमा थें च्चंगु सिमाय्‌ सइगु सि (Edible Date) 
ल्हासा बःसि- बस्पति मदुगु बःसि थें च्वंगु सि (ric!) 
खायूबःसि- खाइबःसि, तःमागु सिमाय्‌ सइगु खाइसे च्वंगु म्हासृ 

म्हासु नःगु चिग्वःगु सि, ख्वला पिचुगु बःसि (Chinaberry) 
फंसि- कैचाकैचा दुगु ख्वलां भुनातःगु दुने म्हासुगु चुल्लुसे च्वंगु 
बिस्कं बिस्क बे दुगु तग्वःग॒ सि (Jack Frit) 

माकःफसि- सिमाय्‌ सइगु म्हासु म्हासु धाःगु चाकुगु चिग्वःगु सि 
(Cherimoya, Monkey Jack) 

बाःफसि- गुँइ अथें सयाच्चनीगु छता चिग्वःगु सि (Wild Berry) 
फाकुसि (हलवाबेद)- सिमाय्‌ सइगु ह्याउंह्याउं म्हासुम्हासु धाःगु 
दुने तग्वःगु पु दुगु चाकसे च्वंगु सि (Persimmon) 

फ्वंसि- चेरि सिमाय्‌ सइगु ह्याउँसे च्वंगु चिग्वःगु चाकुगु सि 
(Cherry) 

बलः- सिमाय्‌ सइगु छाःगु पृ दुगु सि (Belleric Myrobalane) 
बन्तरि- ध्वःध्वः दुगु ख्वला दुगु निख्यरं च्वका च्वामुगु चिकनय्‌ छुयाः 
नयेगु सि (Balsam Apple) 

बयूलि- अम्बः पाय्रवःगु ह्याउंसे च्चंगु ख्वला सुक्चिंगु सिमाय्‌ सइगु 
सि (Chinese Date, Indian Plum) 

बेलासि- फसि पुचलय्‌ लाःगु छता तग्वःगु वाउं-म्हासु नःगु सिमाय्‌ 
सइगु सि (Breadfruit) 

बिम्बःसि- तुसिमा थें ज्याःगु गसिमाय्‌ सइगु खय्‌ बांलूगु चिचीरवःगु 
तुसि थें च्वंगु सि (Ivy Gourd) 

ब्याः- व्यालसि, स्याउ पाय्ग्वःगु छता छाःगु सि (Wood Apple) 
बखदासि- चाकु पाउँ सवाः वःगु बःचाग्वःगु सि (Puneala Plum) 
भुजिंसि- चिचीरवःगु ज्वाःज्वाः चिना: सइगु हाकूसे च्चंगु सि 
(Coriaria) 

भ्वग्त्या- ख्वातुसे च्वंगु वाउँगु ख्वलाया दुने पाउंपाउं धाःगु बे दुगु 
तग्वःगु रवल्लाःगु, सिमाय्‌ सइगु सि (P0९10) 

मितसि- चिचीरवःगु चाकुगु मितसि (९९५) 

पाउँ मितसि- छताजि पाउँगु मितसि (Fox Grape) 

कस्तू थें नस्वाःगु मितसि- दाख, चिचीग्वःगु चाकृगु सि (Muscadine) 
पु मदुगु मितसि- किसमिस (दाख), चिचीग्वःगु चाकुगु सि (Currant) 
मलःसि- मल्तामा थें च्वंगु माय्‌ सइगु वासःकथं छ्यलेज्यूग॒ कयगू 
पाय्रवःगु हाकुगु सि (Black Nightshade, Sunberry) 
माकःसि- चिकिचामागु सिमाचाय्‌ सइगु चिचीगवःगु ह्याउँगु सि 
(Bearberry) 

मिकृसि- मतप्यासि थें च्वंक सगु चाक्‌ पाउँ सवाः वःगु सि (Mahonia 
Fruit) 

मुसुम- ख्वला छयाकःगु सन्त्रास थें च्वंगु चाकुगु सि (Malta 
Orange,Sweet Orange) 

मेधासि- मेवा, सिमाय्‌ सगु, दुने म्हासुगु ला दुगु चाकुगु तग्वःगु सि 
(melon, Papaya, Papaw) 

म्वाय्‌- ख्वला प्वलेबलय्‌ दुने नाइसे च्चंगु चाकुगु ला दुगु ताःहाकःगु 
म्हासुगु सि (Banana) 

मल्ता प्यासि- कमाय्‌ सइगु ह्याउँगु ताःहाकःगु प्यासि गुलिगुलि 
चिंगु चिचीरवःगु सि (Barberry) 

लोगन प्यासि- इसि व मतप्यासियागु पुसा ल्वाकःबुकः यानाः 
सयेकातःगु छता न्हूगु सि (Loganberry) 

मतप्यासि- मुस्या पाय्ग्वःगु हाकुगु सि (Dewberry, Black berry) 
तुकृप्यासि- सिमाकचाया च्वकाय्‌ सइगु मतप्यासि थें च्चंगु ह्याउंम्हासृ 
नःगु सि (01९5९1) 

प्यासिग्वःचा- सिमा कचाया च्चकाय्‌ भवा:भवाः जुइक सयाच्वनीगु 
ह्याउँह्याउँ नःगु सि (Mountain Ash Fruit) 

प्यासि- गुलि गुलिचिंगु चिचीरवःगु सि (Berry) 

यःमरि- ह्याउंह्याउँ नःगु पु यक्व दुगु यःमरि बांलूगु सिमाय्‌ सइगु 

चाकुगु सि (Fi) 

यःसि- सिमाय्‌ सइगु यःमरि बांलूगु वाउँसे च्वंगु पाउँगु सि (Honey 
Fruit) 

लःसि- दुने लः जक दुगु अम्बः थें च्वंगु छताजि मनभाःया हा (Fern 
Root) 

लःफसि- दुने ह्याउंसे च्वंगु नयेबलय्‌ सिचुसे च्वनीगु तग्वःगु सि 
(Cantaloupe) 

लक्वाथ- ल्ह्वये मवयेकेत वासः कथं छ्यलेज्यूग॒ ख्वलाय्‌ सँ दुगु 
सिमाय्‌ सइगु सि (०५५!) 

लेबु- संखतर दयेकेगु पाउँगु म्हासुगु सि (Grapefruit) 

लिचि- लुचि, कैचा कैचा दुगु ख्वलां भुनातःगु दुने तुइसे च्वंगु 
चाक्चाक्‌ धाःगु चिग्वःगु सि (1८h) 

ल्हसिपु- तुयूगु ति पिहां वइगु घ्य: दयेके ज्यूगु छता चाकुगु सि ( 
Butter Fruit) 

वंगलसि- चाकुसवाः वःगु वासःकथं नयेज्यूगु वंगल सिमाय्‌ सइगु सि 
(Bo Fruit) 

स्याउ- पासि थें च्चंगु पिने ह्याउँसे च्वना: दुने तुयूगु सिमाय्‌ सइगु 
सि (Apple) 

सप्वसि- रवारा ग्वाराचिंगु ग्वल्लाःगु, दुने 
Sapodilla) 

सतबयसि- भाःसिमाय्‌ सइगु पाउंसे च्वंगु चिचीगुलिगु ह्याउँगु सि 
(Chinese Sumac) 

सन्त्रासि- ख्वला प्वलकि दुने ति पिहां वइगु बे दुगु सिमाय्‌ सइगु 
ह्याउँह्याउँ म्हासुम्हासु धाःगु चाकुगु सि (018120) 

चिग्व:गु सन्त्रासि- ख्वला प्वलकि दुने ति पिहां वइगु बे दुगु सिमाय्‌ 
सइगु ह्याउंह्याउं म्हासुम्हासु धाःगु चाकुगु सि (Mandarin, 


ae ho 


दुगु (Potato Apple 

Tangerine) 

स्यांगुलि (कटूस)- चिचीपुगु कथं भुनाच्चंगु सिमाय्‌ सइगु पु (Chestnut) 

समिसि- चाक्चाक्‌ पाउंपाउँ धाःगु कःबसि थें च्वंगु भचा ताःहाकः 

बांलूगु सि (Mulberry) 

सिमलसि- भारावान्ताया वासः कथं छयलेज्यूगु सिमाय्‌ सइगु सि 

(Silk Cotton Fruit) 

सलपापृ- पृयात चाकुगु लां भुनातःगु सिमाय्‌ सइगु चिग्वःगु सि 

(Sugar Apple) 

हलः- सिमाय्‌ सइगु चिचीरवःगु वाउँगुली म्हासुगु फुति फुति दुगु 

फाकुसे सवा: वःगु वासःकथं नयेज्यूगु सि (Yellow Myrobalan) 
७ 

छूयाता बिया: ग्वाहालि यानादीपिनि नांधलः- 

भिक्षु कोण्डन्य महास्थविर, हितकरवीरसिंह कंसाकार, पूर्ण 
ताम्राकार, पौभाः सायूमि, राजेन मानन्धर, मदनरत्न मानन्धर, डा. 

रमेश मानन्धर, रणबहादुर ताम्राकार, विष्णु महर्जन, मैंया महर्जन, 
बाबा श्रेष्ठ, चन्द्रकेशरी श्रेष्ठ, विपिन शिल्पकार, सुरेन्द्र शिल्पकार, 
देविका वज्राचार्य, सुरेश शाक्य लप्ते, चुडामणि बज्राचार्य, ओमप्रकाश 
महर्जन, जःथी बरेजु, सुरज मानन्धर, खगेन्द्र राजवाहक, किच: सिं 
ज्यापु, निलन शिल्पकार, नीरलक्ष्मी खड्गी, एफ.एम. न्यंमि गुथि 
स्वनिगः, नेवाः एफ.एम. पुचः, न्यू एफ.एम. ब्रोसिस ग्रुप, ज्वजलपा 

पांगामि पुचः, मोर्डन एफ.एम. पुच: आदि । लिसें कीत थुलिमछि 
खँग्व:या धुकू लःल्हाना थकूपिं भी अजा अजिपिं, गुरुपिं, मांबाःपिं, 
थःथितिपिं, पासा पुचः सकसिया गुण लुमंकाच्वना । 

७ 

किपा 


निवाः खँग्व:या पिला' सफू च्वयेगु झवलय्‌ मन, मोति, प्रति 


नेवा: खँग्व:या पिला :: १२३ 


“नेवा: खँग्व:या पिला' सफ्‌ च्वयेगु झ्वलय्‌ मन, मोति, प्रति 

स्वम्ह च्वमिपिनिगु म्हसीका 


मोतिलक्ष्मी शाक्य 


बुन्हि - ने.सं. १०६८ गुंलागा ३० 
बूगु थाय्‌ - लगं त्वा, यें 
थौंकन्हय्‌ - चमति, यें 

शिक्षा - बी.ए., बी.एड. 

बा - मोतिरत्न शाक्य 

मां - लक्ष्मीमाया शाक्य 

जहान - चिनियामान शाक्य 


मोतिलक्ष्मी शाक्य 


. मत जलय्‌ (ने.सं. ११०२) 

. मतिनाया जलय्‌ (ने.सं. ११३०) 
. जिं खना थें लगं त्वा: व लगं त्वाःया ल्हासा नेवाः (ने.सं. ११३५) 
. भीगु तिसा, कासा व भ्वयघासा (ने.सं. ११३६) 

. तिमिलाया जलय्‌ (ने.सं. ११३८) 

गुरुवर पूर्ण वैद्यजुया ज्या:जंक्वया लुमन्ति (ने.सं.११३८) 

. नेपालभाषाया भाषा सन्हू (ने.सं. ११४०) 

. झीगु नेवाः संस्कार व संस्कृतिया धुकूपिक्‌ (ने.सं. ११४२) 

. धलिमय्‌ पानातःगु आकाश - सहसम्पादन (११४२) 

. पूर्ण वैद्यया अप्रकाशित रचना - (ने.प्र.प्र.प्रकाशनया लुखाय्‌) 
११. नेवा: खँग्व:या पिला - सहलेखन (ने.सं. ११४३) छिगु ल्हाती 
सिरपाः 

१. जरिमैंया साख: लुमन्ति सिरपा: (ने.सं. ११३३) 

२. पूर्णहिरा सिरपा: (ने.सं. ११३८) 

हना 

१. न्हापांगु पलाः, नेवाः मिसा पुचः, क्वहिति (ने.सं. ११३८) 

मनदेवी (तण्डुकार) ताम्राकार 


बुन्हि - ने.सं. १०६९ दिल्लागा ८ सोमवाः 

बूगु थाय्‌ - ज्याःबहा, यैँ । 

थौंकन्हय्‌ - क्वपुंद्र, कुमारी मार्ग, 
४३/२८, गुसिगाः, यल 

शिक्षा - स्नातक (अर्थशास्त्र) 

मां - नानीमाया तण्डुकार 

बाः - पूर्णवीर तण्डुकार 

जहान - लक्ष्मणकृष्ण ताम्राकार 

स्वापू - ०१-५४२०२१२, ९८५१२-१५७९१ 

इमेल - m.tamrakar@icloud.com 

सफू 

. इलं क्यंगु लँ (ने.सं. ११३७) 

. लँय्‌ खनागु पला: (ने.सं. ११३८) 

. गुरुवर पूर्ण वैद्यजुया ज्याःजंक्वया लुमन्ति (ने.सं.११३८) 

. धूफ्वः (ने.सं. ११४०) 

. छँदुने (ने.स. ११४२) 

. धलिमय्‌ पानातःगु आकाश - सहसम्पादन (११४२) 

. पूर्ण वैद्यया अप्रकाशित रचना - (ने प्र.प्र.प्रकाशनया लुखाय) 

. नेवाः खँग्वःया पिला - सहलेखन (ने.सं. ११४३) छिगु ल्हाती 

पदक 

दीर्घ सेवा पदक (नेपाल बैंक लि.) 

सिरपा: 

निक्वःगु रामशेखर लुमन्ति सिरपा: ने.सं. ११४० ('धूफ्वः' सफूया नितिं) 

भ्रमण 

भारत, सिंगापुर, थाइलायन्ड, जापान, दक्षिण कोरिया, बेल्जियम, जर्मनी, 

संयुक्त राज्य अमेरिका, नेडरलायन्ड, फ्रान्स, स्विटजरलायन्ड, अष्ट्रिया । 

प्रतिसरा सायमि 


बुन्हि - ने.सं. १०७५ दिल्लाथ्व १३ 
बूगु थाय्‌ - क्वाथण्डौ त्वा:-४ (हाल १०), ख्वप 
थौकन्हय्‌ - सीता पाइला, नागार्जुन न.पा., 
वडा नं ५, येँ 
शिक्षा - एम.ए. नेपालभाषा 
मां - वसुन्धरा मानन्धर 
बौ - काकाभाइ मानन्धर 
जहान - दीपक मानन्धर 
स्वापु -४२८२३४१५, ९८५११३६२३६ 
इमेल - pratisara@yahoo.com 
न्हापांगु रचना 
हिस्याइपित' चिनाखंँ 'हसना', सक्व 
सफ 
१. जि छकू नालिस भाँ (चिनाखं मुना) (ने.सं.११०६) 
२. सिमाहः व मेमेगु बाखं (ने.सं. १११९) 
(अँग्रेजी नेपालभाषाय्‌ भाय्‌ हिला) 
३. लुमन्ति सम्पादन (बाःयागु लुमन्ति रचना मुना)(ने.सं. ११२०) 
४. तिकिनंगु मि (चिनाखँ मुना) (ने.सं.११२१) 
(ने.सं.११३०दंय्‌ श्रेष्ठ सिरपाःलं छायेप्यूगु सफ्‌) 
५. पाइलाहरुमै सडक (वि.सं.२०६३) 
(नेपालभाषां खस भाषाय अनुवाद) 
६. रंग दुने प्रतिसरा (सन्‌ २०१४) 
(चिनाखँ मुना चित्रकलाय्‌) 
७. प्रेशरकूकरया चिल्लाय्‌ (चिनाखँ मुना) (ने.सं.११३८) 
८. गुरुवर पूर्ण वैद्यजुया ज्या:जंक्वया लुमन्ति (ने.सं.११३८) 
मंकाःकथं सम्पादन 


प्रतिसरा सायूमि 

९. लिफ: (ने.सं. ११३९) प्रवन्ध मुना 

१०. लुमन्तिया खुसिबालय्‌ बाबा विभूषण (ने.सं. ११४०) 

११. समकालीन नेपालभाषाका कथाहरु (ने.प्र.प्र.प्रकाशनया लुखाय) 
१२. धलिमय्‌ पानातःगु आकाश - सहसम्पादन 

१३. पूर्ण वैद्यया अप्रकाशित रचना - (ने.प्र.प्र.प्रकाशनया लुखाय) 
१४. नेवाः खंग्वःया पिला - सहलेखन (ने.सं. ११४३) छिगु ल्हाती 
म्येचाः 

१. उनैको यादमा- ने.सं. ११२० वि.सं.२०५७ 

२. तिकि - नुगःया लसय- ने.सं. ११२७ (२०६४) 

३. तिकि तिकि- ने.सं. ११३१ (२०६८) 

४. स्वतिकि- ब्व १ व ब्व २ ने.सं. ११३६ 

सिरपा: व सम्मान 

१. महेन्द्र विद्याभूषण- ने.स. १११० वि.सं.२०४७ 

२. चैन लाकौल सिरपा:- ने.सं. १११० वि.सं. २०४७ 

३. राष्ट्रिय प्रतिभा पुरस्कार- वि.सं.२०५३ 

४. दीपा जनमत पुरस्कार- वि.सं. २०५४ 

५. मोतिलक्ष्मी सिरपा- ने.सं. ११२३ वि.सं. २०६० 

६. गोपाल प्रसाद रिमाल सम्मान-वि.सं. २०६३ 

७. जरिमैँया साख: लुमन्ति सिरपाः- ने.सं.११२७ (दकलय्‌ न्हापांखुसी) 
८. श्रेष्ठ सिरपा: - ने.सं. ११३० वि.सं.२०६७ 

९. नेपाल प्रज्ञा मातृभाषा पुरस्कार- वि.सं. २०७१ 
१०. विश्व नारी नेपाली साहित्य पदक- वि.सं. २०७१ 
११. धर्म विजय पदनम सम्मान- वि.सं. २०७३ 
१२. नव नारी सम्मान- वि.सं. २०७४ 
१३. गणेश बहादुर श्रेष्ठ श्रष्टा सौगात-वि.सं. २०७८ 
१४. अष्टमातृका सम्मान- वि.सं. २०७८ 
१५. नेपालभाषाको आँखिभ्याल तिकिभ्या: सम्मान २०८० 

७ 


१२८ :: नेवाः खँग्व:या पिला 


५” न ’ TH 
ल्हु क तेज द्र Bf 
। | है 


~ ३०८७: 
ER 


® 0 > 2 


गुरू पूजा कुन्हु आधुनिक गद्य कविता ख्यःया न्स्यलुवाः कवि, वरिष्ठ निवन्धकार गुरू पूर्ण वैद्य 


पिकाक 


6 तिब्र, रुप, नेपाळगण्डळ, नेपाः । 


